
J.L. Austin, filosof al limbajului 


Concepţia despre vorbire ca act este foarte veche. Pentru a înţelege 
acest lucru nu este nevoie să ne gîndim la ritualurile magice, ci doar la o 
tradiţie îndeajuns de documentată din filosofia greacă, ce concepe limba¬ 
jul ca pe un suport pentru o anumită forţă vitală. în Sofistul, Platon de¬ 
fineşte vorbirea (logos) drept „curentul care pleacă din suflet şi trece 
prin gura care îl rosteşte" (263e). Această tradiţie acordă un rol însem¬ 
nat oralităţii în detrimentul scriiturii, un rol pe care îl putem descoperi 
de pildă în Scrisoarea a şaptea a lui Platon, după care filosofia nu poate fi 
cu adevărat învăţată decît printr-o comunicare orală. Filosofia nu 
transmite conţinuturi care ar putea fi desprinse de această învăţătură 
orală, ci ea constă numai într-o meditaţie dialectică (în dublul sens al 
acestui cuvînt, de reflecţie dialogică şi nedogmatică) asupra marilor teme 
ale vieţii morale. 

Felul acesta de a gîndi a fost într-un anumit fel curmat de filosofia lui 
Aristotel, care, punînd un accent deosebit pe paralelismul dintre lingvis¬ 
tic, logic şi ontologic, a îndrumat interpretarea oricărei propoziţii spre 
valoarea ei de adevăr. O propoziţie este adevărată sau falsă după felul 
cum reprezintă (cu sensul de zugrăveşte ) o stare de lucruri. Subiectul şi 
predicatul sunt categorii în acelaşi timp lingvistice şi logice şi, după 
Aristotel, pot avea un corespondent în lumea reală. Cînd predicarea unei 
calităţi cu referire la un subiect determinat coincide cu o stare de lucruri, 
se spune că propoziţia astfel formulată este adevărată. Aristotel a fost 
promotorul unei teorii despre adevăr ca adecvare între cuvinte şi lucruri, 
sau, mai exact, între propoziţii şi starea de lucruri reprezentată, teorie 
care a făcut posibil paralelismul între logic, ontologic şi lingvistic ce a 
rămas dominant practic pînă în epoca noastră. 

Această concepţie descriptivistă a limbajului, al cărei corelat este o 
semantică veritativă sau vericondiţională, a dăinuit în filosofia clasică, 
chiar dacă se pot găsi în gramaticile clasice (cum ar fi Gramatica de la 

Port-Royal, 1660) restricţii explicite cu privire la aplicarea valorilor de 
adevăr la unele propoziţii. 

în cadrul unei poziţii filosofice proprii, Immanuel Kant (1724-1804) a 
contestat pentru prima dată paralelismul dintre limbaj şi fiinţă, afirmînd 
existenţa antinomiilor raţiunii. în sistemul kantian există afirmaţii ce nu 
sunt nici adevărate, nici false, deoarece domeniul lor de aplicaţie scapă 
controlului raţiunii. La începutul ei, filosofia analitică în direcţia inaugu¬ 
rată de Gottlob Frege (1848-1925) şi Bertrand Russell (1872-1970) a so¬ 
cotit drept o imperfecţiune a limbilor naturale orice propoziţie care nu 
poate fi calificată drept adevărată sau falsă. Filosofii au încercat să in¬ 
ventarieze tipurile de fraze cărora nu le poate fi aplicată această pro¬ 
prietate, considerîndu-le drept „non-sensuri“. O primă clasă de propoziţii 
căreia i s-au adus restricţii în ce priveşte valoarea lor de adevăr a fost cea 
care cuprinde expresii deictice, manifestînd astfel fenomenul indexicali- 
tăţii. O astfel de propoziţie nu exprimă o „gîndire completă", s-a spus. 
Valoarea ei de adevăr este dependentă de context, aşadar de actul propri¬ 
ei ei enunţări. De asemenea, nu poate fi atribuită o valoare de adevăr 
propoziţiilor interogative, imperative şi optative, căci ele nu reprezintă o 
stare a lumii, ci diferite stări de spirit ale vorbitorului. Pornind de la 
această distincţie dintre conţinut cognitiv şi conţinut emotiv, unii filosofi 
analitici au formulat ipoteza că enunţurile etice şi estetice nu transmit 
nici ele vreun conţinut cognitiv, ci exprimă doar atitudini sau sentimente 
ale locutorului 1 . 

Cu toate acestea, la originea teoriei actelor de vorbire, a cărei formu¬ 
lare completă o dă J.L. Austin în seria de conferinţe publicată în volumul 
de faţă, putem presupune şi o problematică specific semiotică cu privire 
la modalitatea în care semnul trimite la el însuşi, ori, mai exact, cu privi¬ 
re la raporturile dintre enunţ şi enunţare, dintre spus şi spunere. Distinc¬ 
ţia dintre ceea ce este reprezentat şi ceea ce este arătat a făcut obiectul 
unei dezbateri interesante la Cambridge, între Bertrand Russell şi elevul 
său, Ludwig Wittgenstein (1889-1951). Punctul ei de plecare era tocmai 


1 C.K. Ogden (1899-1952) şi I.A. Richards (1893-1979) s-au aplecat în lu¬ 
crarea lor, The Meaning of Meaning, 1923, asupra limbajului poetic. Teoria 
emotivă a fost aplicată enunţurilor etice de către A.J. Ayer (n. 1910), în 
Language, Truth and Logic, 1936. L. Wittgenstein, în Conferinţa despre etică, 
rostită între 1929 şi 1930 (publicată în The Philosophical Review, voi. LXXTV, 
n° 1, ianuarie 1965, şi în traducere românească în revista Secolul 20, n° 382-384, 
1-3/1997), ilustrează aceeaşi poziţie. 

concepţia descriptivistă sau reprezentaţionalistă a limbajului, pe care cer¬ 
cetătorul francez Franţois Recanati o rezuma astfel: „Esenţa limbajului 
este de a reprezenta, reprezentarea implică prin definiţie o diferenţă în¬ 
tre ceea ce reprezintă şi ceea ce este reprezentat, prin urmare nici un 
semn nu se poate reprezenta pe sine şi reflexivitatea este exclusă: acesta 
este, sub o formă foarte simplificată, crezul reprezentaţionalist"Potri¬ 
vit acestei concepţii, acelaşi semn nu poate simultan să reprezinte şi să 
se reprezinte. Russell, pentru a o consolida şi pentru a o pune la adăpost 
de unele paradoxe logice pe care le suscită, a creat teoria tipurilor, o teo¬ 
rie ce refuză proprietatea reflexivităţii. După Russell, este necesar să dis¬ 
tingem îndeajuns de multe nivele de limbaj pentru a exprima faptul că o 
expresie trimite nu la ea însăşi, ci la un nivel imediat inferior, care este 
reprezentatul ei şi al cărei reprezentant este. Teoria îşi găseşte aplicaţia 
atît în cazul numelor, cît şi al propoziţiilor, adică atît în chestiunea refe¬ 
rinţei nominale, cît şi în aceea a valorii de enunţare a unui întreg enunţ. 

Wittgenstein adoptă o altă atitudine, pentru a salva concepţia 
reprezentaţionalistă. El susţine (în Tractatus logico-philosophicus, 1922) 
că nu există nici o diferenţă între nivelele limbajului, respingînd astfel 
soluţia metalingvistică, ci pur şi simplu două moduri diferite de a semni¬ 
fica, şi anume a spune şi a arăta. Cînd afirmăm, de pildă, că „Pisica se 
joacă în iarbă", spunem acest lucru, adică îl reprezentăm, însă totodată 
enunţul se arată pe sine ca avînd o anumită formă (aceea de aserţiune, 
un enunţ de tip subiect-predicat). „Pentru Wittgenstein, ceea ce nu poate 
fi spus nu se poate spune simpliciter, însă poate fi arătat. Limbajul face 
mai mult decît să reprezinte, el mai şi arată, şi arată tocmai ceea ce nu 
poate reprezenta: reflexivitatea, izgonită din domeniul reprezentării, este 
permisă în acela al arătării; reprezentarea se arată, îşi exhibă proprietă¬ 
ţile formale, în acelaşi timp în care reprezintă reprezentatul" 1 2 . 

Depăşind, în a doua parte a activităţii sale, după o perioadă dramati¬ 
că de tăcere şi de căutări personale, această poziţie reprezentaţionalistă, 
Ludwig Wittgenstein a devenit adevăratul iniţiator al cercetărilor asupra 
unei teorii a limbajului ca acţiune. în volumul Philosophische Untersuch- 
ungen, scria între 1949 şi 1950, dar publicat postum în 1953, şi în nume¬ 
roase manuscrise, el a adîncit noţiunea de întrebuinţare (Gebrauch.) şi 
s-a pronunţat împotriva ideii de „limbaj privat", a existenţei unui limbaj 


1 Franşois Recanati, La transparence et l'inonciation. Pour introduire ă la 
pragmatique, Paris, Ed. du Seuil, col. „L'ordre philosophique", 1979, p. 121. 

2 Ibidem, p. 126. 

propriu fiecărui individ a cărui semnificaţie ar fi dobîndită prin interme¬ 
diul senzaţiilor pe care acesta le-ar converti ulterior într-un limbaj pu¬ 
blic. 

Problematica limbajului public întîlneşte de asemenea cercetările te¬ 
oreticianului francez Emile Benveniste (1902-1976), părintele teoriei 
franceze a enunţării, asupra subiectivităţii în limbaj. Ceea ce este pus în 
cauză în aceste discuţii este accesul privilegiat pe care un subiect îl are la 
propria lui interioritate. Se ştie că această chestiune poate fi urmărită în 
urmă pînă la Descartes (1596-1650), însă ea găseşte la Benveniste un 
răspuns radical. Intr-adevăr, savantul francez reduce subiectivitatea la 
manifestarea ei înlăuntrul activităţii de enunţare. „Nu este ego decît a- 
cela care spune ego", afirmă el într-un articol din 1958, identificînd 
subiectivitatea şi manifestarea ei lingvistică 1 . „în şi prin enunţare se con¬ 
stituie omul ca subiect ; căci doar limbajul întemeiază în realitate, în rea¬ 
litatea lui care este aceea a fiinţei, conceptul de «ego». «Subiectivitatea» 
despre care tratăm aici este capacitatea locutorului de a se aşeza ca 
«subiect». Ea se defineşte nu prin sentimentul pe care fiecare îl încearcă 
de a fi el însuşi (acest sentiment, în măsura în care poate fi descris, nu 
este decît o imagine), ci ca unitatea psihică ce transcende totalitatea 
experienţelor trăite pe care le adună şi care asigură permanenţa conşti¬ 
inţei. Or, noi socotim că această «subiectivitate», fie că o privim în feno¬ 
menologie, fie în psihologie, oricum am voi, nu este decît emergenţa în 
fiinţă a unei proprietăţi fundamentale a limbajului." Concepţia lui 
Benveniste se extinde asupra tuturor categoriilor prin care individul îşi 
poate structura identitatea. Tot aşa precum persoana nu apare decît prin 
intermediul activităţii de enunţare, tot astfel singură vorbirea (parole) 
structurează timpul şi spaţiul. Temporalitatea este, în cele din urmă, un 
produs al vorbirii, care are categorii proprii (cum ar fi acelea de înainte şi 
după) şi care este capabilă să creeze mereu de la început un prezent. 
Spaţiul ia formă cu începere de la locul în care vorbitorul se situează, ad¬ 
verbul „aici" fiind expresia unui act liber al instaurării originii. Iată aşadar 
cuprinderea adevărată a teoriei lui Benveniste, care subordonează categori¬ 
ile filosofice şi logice categoriilor limbii. 


1 „De la subjectivite dans le langage", Journal de Psychologie, iu- 
lie-septembrie 1958, reluat în Probl&mes de linguistique genirale, I, Paris, 
Ed. Gallimard, 1966, pp. 258-266, în traducere românească, Probleme de lin¬ 
gvistică generală, trad. L.M. Dumitru, Editura Teora, Bucureşti, 2 voi., 2000. 

Analizînd expresiile ce semnifică durerea 1 , Wittgenstein descoperă că 
diversele enunţuri cu ajutorul cărora un subiect exprimă această durere nu 
au nimic particular faţă de enunţurile ce exprimă realitatea exterioară; cu 
alte cuvinte, pentru a exprima senzaţii legate fie de stările mentale, fie de 
stările lumii exterioare, subiectul trebuie să facă apel la un limbaj ale cărui 
criterii de înţelegere sunt esenţialmente publice. Individul se găseşte încă 
din copilărie la răscrucea unor limbaje publice, iar el învaţă să vorbească în 
cadrul acestor schimburi de cuvinte. Limbajul este public într-un mod con¬ 
stitutiv şi doar exerciţiul de a comunica după reguli comune produce una 
din formele limbajului. In schimb, în momentul în care vorbeşte, individul 
se află înlăuntrul unui „joc de limbaj" ( Sprachspiel ) determinat: discursul 
său este caracterizat de o situaţie specifică, răspunde unui impuls exterior, 
urmăreşte o finalitate anume, se conformează unor practici obişnuite me¬ 
diului în care este rostit. Este neîndoielnic că argumentaţia din Philoso- 
phische Untersuchungen caută să obţină recunoaştere pentru diversitatea 
uimitoare a expresiilor lingvistice din societatea omenească. însă Wittgenstein 
ţine de asemenea să arate că limbajul este, la urma-urmei, o formă a com¬ 
portamentului fiecăruia dintre noi, că acest comportament este normat de 
reguli şi că, în funcţie de situaţia în care ne găsim, jucăm un anumit joc de 
limbaj, ale cărui sens şi semnificaţie provin din diferitele forme de viaţă 
(Lebensformen) ce sunt în vigoare în societatea noastră. Fiecare expresie 
lingvistică îşi extrage sensul din locul determinat pe care îl ocupă 
înlăuntrul unui joc de limbaj guvernat de o formă de viaţă dată, iar 
Wittgenstein consideră că numărul de forme de viaţă şi acela al jocurilor de 
limbaj este nedeterminat. 

Primul filosof care a creat o teorie sistematică a actelor de vorbire a 
fost John Langshaw Austin 2 . S-a născut la 28 martie 1911, în Lancaster. 
După studii de filologie clasică la Balliol College din Oxford, în urma că¬ 
rora a ajuns să traducă din Aristotel, J.L. Austin a devenit „fellow" la AII 
Souls College (în 1933), apoi „tutor" de filosofie la Magdalen College (în 
1935). în tot timpul celui de-al Doilea Război Mondial a slujit în serviciile 
secrete britanice (MI6), iar devotamentul lui i-a adus mai multe decoraţii 
engleze, americane şi franceze. în 1952 a fost numit profesor de filosofie 


1 Philosophische Untersuchungen, § 243-263. 

2 Cercetările germanului Karl Buhler (1879-1963) din volumul Sprach- 
theorie, 1933, şi ale britanicului Alan Gardiner (1879-1963) din The Theory of 
Speech and Language, 1932, prefigurează în multe privinţe teoria lui Austin. 

morală la Oxford, unde a predat pînă în 1960, cînd a murit (la 8 februa¬ 
rie). Foarte apreciat ca profesor şi ca gînditor liber, el a publicat extrem 
de puţin din scrierile sale filosofice în timpul scurtei sale cariere. Foştii 
studenţi i-au cules studiile şi prelegerile şi le-au publicat postum în vo¬ 
lumele Philosophical Papers (1961) şi Sense and Sensibilia (1962). How 
to Do Things with Words (1962) sunt transcrierile conferinţelor pe care 
J.L. Austin le-a ţinut la Harvard, în 1955, şi la Berkeley, în 1958, aduna¬ 
te într-un volum îngrijit de J.O. Urmson, căruia, la ediţia a doua, i s-a 
asociat şi Marina Sbisâ, şi reprezintă doar un stadiu al reflecţiei sale de¬ 
spre actele de vorbire. Despre ideile ce stau la baza acestor expuneri, 
Austin scria într-o notiţă: „Au prins contur în 1939. Am prezentat cîte 
ceva într-un articol despre «Other Minds», publicat în Proceedings of the 
Aristotelian Society, volumul suplimentar XX (1946), p. 173 şi urm., şi am 
dezvăluit ceva mai mult din acest aisberg curînd după aceea, în cadrul 
întîlnirilor cîtorva societăţi..." 1 . Austin a folosit aceeaşi materie în cursu¬ 
rile de la Oxford din anii 1952-1954, într-o conferinţă radiofonică BBC, 
precum şi într-o conferinţă rostită şi înregistrată la Gothenberg în oc¬ 
tombrie 1959. 

Profesorul de la Oxford, aflat în căutarea unui fel nou de a da seamă 
despre limbile naturale, a respins concepţia reprezentaţionalistă, prezen¬ 
tată mai sus, în favoarea unei concepţii despre limbaj ca acţiune. Limba¬ 
jul este înainte de toate acţiune, în sensul în care vorbitorul ţinteşte prin 
orice enunţ pe care îl rosteşte să obţină o schimbare în lume şi / sau în 
conştiinţa ascultătorului său. 

Reflecţia lui Austin despre actele de vorbire comportă două etape, ca¬ 
re, chiar dacă nu sunt cronologic distincte, ilustrează un itinerariu meto¬ 
dologic exemplar. Intr-o primă serie de ipoteze, Austin a conferit un rol 
special concepţiei despre limbaj ca acţiune, introducînd noţiunea de enunţ 
performativ, în opoziţie cu enunţurile constative, considerate a reprezen¬ 
ta stări de lucruri. Din această etapă datează şi textul unei conferinţe 
celebre, ţinute de Austin în Franţa, la abaţia de la Royaumont, unde s-a 
desfăşurat, pentru prima dată pe continent, un colocviu consacrat 
filosofiei analitice 2 . 


1 J.O. Urmson, în prefaţa la ediţia englezească a volumului. 

2 Performatif-Constatif, conferinţă rostită la Royaumont în 1956, publi¬ 
cată în La Philosophie analytique, Cahiers de Royaumont, Philosophie n° IV, 
Paris, Ed. Minuit, 1962, pp. 270-281. 

Cu ajutorul noţiunii de performativ, Austin îşi propune să dea seamă 
de o întreagă categorie de enunţuri care cu greu pot fi calificate drept 
adevărate sau false şi pe care locutorii le rostesc cu scopul de a executa 
acţiuni. Examinînd aceste tipuri de enunţuri (exemplele sunt luate din 
desfăşurarea unor ceremonii, cum ar fi botezul unui vapor, testamentul 
sau căsătoria), Austin observă că ele nu descriu nici un eveniment ante¬ 
rior rostirii lor, ci, dimpotrivă, că instituie o nouă realitate în lume. A 
evalua aceste enunţuri nu înseamnă astfel a spune dacă sunt adevărate 
sau false, ci dacă sunt reuşite sau nereuşite, adică dacă a existat o proce¬ 
dură recunoscută de participanţi şi dotată prin convenţie cu un anumit 
efect, cuprinzînd rostirea unor cuvinte anume de către persoane anume 
în împrejurări anume, dacă persoanele implicate au fost cele care trebu¬ 
iau să fie, dacă împrejurările au fost adecvate, dacă procedura a fost în¬ 
deplinită de către toţi participanţii şi pînă la capăt (adică dacă scopul 
urmărit atunci cînd au fost pronunţate enunţurile a fost sau nu îndepli¬ 
nit). Ceea ce defineşte prin urmare un enunţ performativ este faptul că 
vorbitorul enunţului respectiv, prin însăşi enunţarea acestuia, îndepli¬ 
neşte un act. Austin remarcă de asemenea că orice performativ poate fi 
redus la un enunţ comportînd un verb la persoana întîi a indicativului 
prezent, diateza activă. După forma enunţurilor, există aşadar performa- 
tive explicite (care răspund la această definiţie morfo-sintactică) şi perfor- 
mative implicite (care pot fi aduse la această formă). 

Reflectînd mai pe îndelete asupra performativelor, se poate formula 
astfel observaţia că orice contestaţie cu privire la valoarea unui perfor¬ 
mativ nu priveşte adevărul enunţului, ci împrejurările în care a fost ros¬ 
tit. Austin arată că întrebuinţarea lor este supusă unor proceduri 
specifice, pe care îşi propune să le lumineze. 

El ajunge astfel să descopere (iar aceasta este deja o critică a propriei 
sale descoperiri) că exemplele folosite pentru a ilustra performativele au 
toate în comun faptul că funcţionează după instituţii secundare faţă de 
limbaj. Enunţurile constative (cum ar fi, de pildă, „Pisica aleargă*') nu 
presupun nici o altă instituţie faţă de limbajul însuşi (în măsura în care, 
desigur, cititorul nu socoteşte că pisica este o instituţie în sine!). In 
schimb, utilizarea formulelor performative este legată de practici sociale 
pe care oamenii le realizează tradiţional. Aşa, de pildă, enunţul: „Las 
moştenire fiului meu barca cu pînze“ poate fi cu greu înţeles într-o socie¬ 
tate care nu cunoaşte testamentul ca mod convenţional de transmitere a 
bunurilor de la o generaţie la alta. Pe de altă parte, se pot imagina şi alte 
acţiuni, non-lingvistice, care pot avea acelaşi efect precum rostirea unor 

enunţuri performative. Astfel, se pune întrebarea dacă descoperirea 
performativelor, care se sprijină pe instituţii extralingvistice, nu este re¬ 
levantă mai degrabă pentru funcţionarea acestor instituţii decît pentru 
aceea a limbajului. Descoperirea lui Austin nu este oare un simplu efect 
de perspectivă al acestor instituţii asupra limbajului? Pune ea oare efec¬ 
tiv în chestiune funcţionarea acestuia şi, ca atare, face ea posibilă o nouă 
concepţie asupra limbajului, sau s-ar cuveni mai degrabă să o lăsăm la o 
parte, ca pe un fenomen marginal? 

In loc de a-i mina teoria, această reflecţie critică i-a oferit lui Austin 
prilejul de a-şi radicaliza demersul teoretic. Intr-adevăr, departe de a re¬ 
duce funcţionarea enunţurilor performative la instituţiile extralingvis¬ 
tice care făcuseră posibilă punerea lor în evidenţă, filosoful britanic a 
formulat o a doua serie de ipoteze, prin care a făcut din enunţurile 
constative din prima etapă a teoriei o subclasă a actelor îndeplinite cu 
ajutorul cuvintelor. Pentru a da seamă despre ceea ce fac vorbitorii 
spunînd pur şi simplu ceva ori in spunerea a ceva (in saying something), 
Austin a făurit conceptul general de act ilocutoriu. Astfel, spunînd: „Te 
sfătuiesc să nu pierzi şedinţa de mîine“, vorbitorul îndeplineşte actul 
ilocutoriu de a da un sfat. Utilizînd criterii care rămîn destul de nelămu¬ 
rite, Austin a deosebit (în conferinţa a douăsprezecea) mai multe tipuri 
de acte ilocutorii. Afirmaţia, care adună laolaltă enunţurile constative 
din prima etapă, este unul dintre aceste tipuri. Ea este însă înţeleasă 
acum ca act şi este supusă aceloraşi criterii de evaluare folosite pentru 
celelalte acte (reuşite sau nu), deoarece criteriile tradiţionale ale consta- 
tivelor, care erau adevărul şi falsitatea, nu pot fi menţinute, fiind simple 
abstracţiuni; astfel, Austin va vorbi de justeţea, pertinenţa etc. a unei 
afirmaţii. Din această perspectivă, este important de stabilit de pe ce po¬ 
ziţie produce vorbitorul o afirmaţie, ce ştie despre faptele la care se refe¬ 
ră, ce atitudine are faţă de ele, ce intenţie are şi ce scopuri urmăreşte în 
situaţia de comunicare. Afirmaţia, departe aşadar de a fi un enunţ care 
descrie faptele, reprezintă deja o instrumentalizare a unei anumite re¬ 
prezentări a acestora, subordonată unor scopuri ale vorbitorului în situa¬ 
ţia totală de comunicare. 

Insă ideea fundamentală a lui Austin, atunci cînd propune termenul 
nou de act ilocutoriu, este că există un aspect convenţional inerent aces¬ 
tuia, în sensul în care interlocutorul meu recunoaşte forţa actului ilocu¬ 
toriu pe care îl îndeplinesc atunci cînd rostesc un enunţ după convenţiile 
lingvistice sau non-lingvistice care, în contextul dat, îi indică acea forţă. 

De actul ilocutoriu, Austin deosebeşte actul locutoriu, pe care îl defi¬ 
neşte ca fiind actul de a spune ceva, facînd abstracţie de ceea ce vorbito¬ 
rul face spunînd acel ceva. Actul locutoriu solicită limba într-un mod 
specific. Acest mod ar putea fi caracterizat, după Austin, din trei puncte 
de vedere diferite. Actul fonetic este actul prin care vorbitorul combină 
anumite sunete 1 aparţinînd inventarului fonematic al limbii în care vor¬ 
beşte. Actul fatic este actul prin care vorbitorul utilizează cuvinte 
aparţinînd vocabularului unei limbi (tocmai în măsura în care ele îi apar¬ 
ţin), conformîndu-se gramaticii acesteia (tocmai în măsura în care i se 
conformează). în sfirşit, actul retic este actul prin care Vorbitorul utili¬ 
zează cuvinte cu un sens şi o referinţă specifice. Este limpede că, 
formulînd aceste trei tipuri de acte, Austin a avut în vedere atît aspectul 
intenţional (rostesc [a] în arbore fiindcă vreau să o fac), cît şi aspectul lor 
convenţional (rostesc [a] în arbore fiindcă ştiu că în [a]-ul meu interlocu¬ 
torul va recunoaşte [a]-ul din cuvîntul românesc arbore ), însă nu le-a te¬ 
oretizat. Această problematică nu a apărut explicit decît o dată cu 
cercetările unui alt profesor şi teoretician al limbajului de la Oxford, 
H.P. Grice (1913-1988), cu privire la semnificaţia non-naturală 2 . Grice a 
caracterizat pentru prima oară transmiterea sensului lingvistic drept un 
proces intenţional, spre deosebire de ceea ce el numeşte semnificaţie na¬ 
turală. Sensul lingvistic, care comportă o semnificaţie non-naturală, se 
sprijină pe articularea obligatorie dintre intenţia de a comunica ceva cu 
ajutorul unui enunţ anume şi recunoaşterea de către auditor a acestei 
intenţii în enunţul produs. Cu alte cuvinte, Grice propune, într-o formă 
foarte simplă, o teorie a sensului lingvistic ca articulare a aspectului in¬ 
tenţional cu cel convenţional al enunţurilor, negociată în actul însuşi de 
comunicare între un vorbitor şi un auditor. 

De actul locutoriu şi de cel ilocutoriu, Austin distinge în sfirşit actul 
perlocutoriu, pe care îl defineşte ca fiind ceea ce vorbitorul face prin fap¬ 
tul de a spune ceva [iţy saying something]. Actul perlocutoriu nu este nici 
ceea ce vorbitorul spune, nici ceea ce face pur şi simplu spunînd ceva, alt¬ 
fel spus, nu este nici o relaţie convenţională între enunţul rostit şi efectul 
perlocutoriu obţinut. Putem formula acelaşi lucru spunînd că locutorul în¬ 
deplineşte un act perlocutoriu prin spunerea a ceva dacă efectul obţinut 


1 La urma-urmei, le-am putea numi chiar foneme, pentru a pune în evi¬ 
denţă latura convenţională a sunetelor utilizate atunci cînd vorbim într-o 
limbă dată. 

2 „Meaning", The Philosophical Review, LXVI, 1957. 

nu este în nici un fel înscris în enunţ (nici explicit, nici implicit). Prin 
faptul de a spune cuiva: „Te implor să mă ajuţi" pot produce un efect de 
spaimă. In măsura în care această spaimă nu este în nici un fel prevăzută 
convenţional în enunţul meu, am îndeplinit un act perlocutoriu. 

Descoperirea performativelor, comunicată de către Austin la Coloc¬ 
viul de la Royaumont în 1956, ale cărui acte au fost publicate în 1962, 
aşadar după moartea filosofului de la Oxford, a suscitat o reacţie intere¬ 
santă din partea lui Emile Benveniste. Acesta a recenzat 1 articolul lui 
Austin, regîndind noţiunea de performativ în raport cu propriile sale stu¬ 
dii despre exprimarea subiectivităţii în limbaj. Benveniste accepta să recu¬ 
noască existenţa performativelor acolo unde, potrivit concepţiei sale 
despre enunţare, socotea că se manifestă fenomenul auto-referinţei vor¬ 
birii, şi anume în mărcile enunţării. Un enunţ este performativ, afirmă 
Benveniste, atunci cînd denumeşte actul pe care îl îndeplineşte. La o 
asemenea trasare însă a limitelor performativităţii, domeniul ilocuto- 
riului rămîne destul de restrîns, excluzînd realizările non-explicite. 

Teoria actelor ilocutorii a lui Austin a deschis un cîmp de cercetare 
nou şi a permis elaborarea unei teorii cunoscute sub numele de teoria 
actelor de vorbire ( speech acts), sau a actelor de limbaj, cum mai sunt ele 
cunoscute, pe filieră franceză (acfes de langage). P.F. Strawson (n. 1919), 
aplecîndu-se asupra textului conferinţelor lui Austin publicate de 
Urmson, a examinat caracterul convenţional al actului de vorbire 2 . Aces¬ 
ta rezida pentru Austin în posibilitatea de a explicita actul printr-o for¬ 
mulă performativă. Am văzut că acest caracter distinge în clasificarea lui 
Austin între actul ilocutoriu şi actul perlocutoriu. Insă Strawson îşi pro¬ 
pune să meargă mai departe şi recurge la definiţia semnificaţiei non-na- 
turale dată de Grice în articolul său, „Meaning", din 1957. Potrivit lui 
Grice, aşa cum este reconstruit de Strawson, un vorbitor L vrea să spună 
ceva printr-un enunţ x atunci cînd are trei intenţii: 

ip să provoace, prin enunţarea lui x, un anumit răspuns r (o credinţă 
p) din partea ascultătorului său A; 

i 2 : ca A să recunoască intenţia i, a lui L; 

i 3 : ca recunoaşterea de către A a intenţiei i, a lui L să fie cel puţin în 
parte motivul pentru care A produce răspunsul r (de a crede că p). 


1 „La philosophie analytique et le langage", Les Etudes philosophiques, 1, 
ianuarie-martie 1963, reluat în Problemes de linguistique ginirale, Paris, 
Ed. Gallimard, voi. 1, pp. 267-276. 

2 „Intention and Convention in Speech Acts“, The Philosophical Reuiew, 
LXXIII, 1964. 

Strawson propune adăugarea unei intenţii suplimentare, pentru ca 
intenţia de a comunica a vorbitorului să fie efectiv descrisă. Acesta din 
urmă n-ar avea numai intenţia i 2 ca A să recunoască intenţia lui L de a-1 
aduce să creadă că p, dar şi intenţia i 4 ca A să recunoască intenţia i 2 a lui L. 

O dată specificate diferitele nivele ale intenţiei de comunicare, va pu¬ 
tea fi înţeles aspectul convenţional al actului ilocutoriu drept ceea ce ga¬ 
rantează recunoaşterea acestei intenţii. Strawson descrie realizarea 
caracterului convenţional proiectîndu-1 într-un evantai ce merge de la 
expresia implicită a ilocutoriului pînă la actele rituale implicînd instituţii 
extralingvistice, în care utilizarea formulelor este obligatorie. In acest 
articol important, Strawson izbuteşte să articuleze mai strîns decît o fă¬ 
cuseră Austin şi Grice cele două aspecte fundamentale ale pragmaticii: 
cel convenţional, care fusese pus în evidenţă de Austin cu ajutorul enun¬ 
ţurilor performative, şi cel intenţional, pentru care Grice propusese o 
analiză deosebit de elegantă. 

Notorietatea teoriei actelor de vorbire, mai ales în Statele Unite, se 
datorează unui filosof american, elev la Oxford al lui J.L. Austin, 
H.P. Grice şi P.F. Strawson între anii 1952 şi 1959, şi apoi profesor la 
Berkeley: John Searle (n. 1932). Searle a sistematizat elementele teoreti¬ 
ce adunate de Austin, făurind însă o teorie a limbajului care doreşte să 
împace cele două laturi concurente: aspectul veritativ şi cel acţionalist 1 . 
Pornind de la ideea că unitatea comunicării nu este ocurenţa cuvîntului 
sau a propoziţiei, ci producerea acestei ocurenţe în cadrul unui act de 
vorbire, Searle înţelege actul ilocutoriu ca o funcţie ce aplică o forţă 
ilocutorie unui conţinut propoziţional: F (p). Această structură se reflec¬ 
tă în structura semantică a performativului explicit, unde în mod firesc 
se poate distinge între o marcă a conţinutului propoziţional şi una a for¬ 
ţei ilocutorii. 

Actul ilocutoriu este supus unei logici a acţiunii (este îndeplinit de un 
subiect raţional, avînd o intenţie ilocutorie, urmărind un anume scop), 
însă el comportă un conţinut propoziţional, care, ca atare, este supus va¬ 
lorilor de adevăr. Acest conţinut propoziţional, sau propoziţie, este rezul¬ 
tatul actului propoziţional, constînd în aceea că vorbitorul face o 
referinţă şi o predicaţie. 

Potrivit lui John Searle, a vorbi o limbă înseamnă a adopta o formă 
specifică de comportament guvernată de anumite reguli. Actele ilocutorii 
sunt supuse unor reguli constitutive (de acelaşi tip cu regulile ce guver¬ 
nează jocurile). A vorbi o limbă particulară revine astfel la a utiliza 


1 în volumul Speech Acts , Cambridge, Cambridge University Press, 1969. 

convenţiile specifice acestei limbi, care satisfac regulile constitutive acte¬ 
lor ilocutorii îndeplinite. Astfel, teoria actelor de vorbire a lui Searle face 
posibilă o dublă abordare: mai întîi, o perspectivă filosofică, înlăuntrul 
căreia miza este de a determina care sunt regulile constitutive ce îngă¬ 
duie realizarea unui act ilocutoriu, şi, totodată, o perspectivă lingvistică, 
ce se întreabă asupra regulilor semantice care guvernează utilizarea 
mărcilor de forţă ilocutorie. Trebuie spus că toate aceste elemente ale 
sintezei lui Searle se găseau deja în notiţele lui Austin, care însă dorea să 
construiască cu precădere o teorie acţionalistă a limbajului, cu un pro¬ 
nunţat caracter ascriptivist. Din acest punct de vedere, perspectiva lui 
Searle apare ca un compromis între vederile lui Austin şi teoria limbaju¬ 
lui de sorginte aristotelică. 

Searle a integrat în sinteza sa cercetările lui Grice. El a redefmit 
semnificaţia non-naturală, făcînd să intervină în ea regulile constitutive 
ale actelor ilocutorii. Astfel, potrivit lui Searle, înţelegerea unui act de 
vorbire trece prin recunoaşterea de către ascultător a efectului (sau sco¬ 
pului) ilocutoriu urmărit de vorbitor. Acest efect fiind precodat de inva¬ 
rianţii pragmatici, este de ajuns ca ascultătorul să recunoască faptul că 
regulile constitutive ale unui act ilocutoriu sunt reunite, pentru a deduce 
de aici sensul vizat de vorbitor. în acest fel, releul articulării dintre in¬ 
tenţional şi convenţional nu mai este enunţul însuşi, ci, dincolo de enunţ, 
regulile constitutive care îl guvernează. Searle ajunge astfel să considere 
că sensul se comunică după efecte ilocutorii şi nu perlocutorii, în sensul 
în care ceea ce desparte aceste două categorii era deja pentru Austin, aşa 
cum am văzut, prezenţa sau absenţa aspectului convenţional. Or, acest 
aspect convenţional nu este ancorat numai în expresia literală a enunţu¬ 
lui, ci în regulile înseşi ce fac posibilă înţelegerea enunţului ca act 
ilocutoriu. 

într-un articol ulterior, Searle a propus şi o taxinomie a actelor de 
vorbire, care să înlocuiască clasificarea pe care o propunea Austin în How 
to Do Things with Words. Sprijinindu-se pe trei criterii, calificate drept 
principale, şi pe nouă criterii suplimentare, această nouă taxinomie cu¬ 
prinde cinci clase, printre care actele declarative sau institutive, în care se 
regăsesc exemplele pe care le dăduse Austin pentru a ilustra enuţurile 
performative din prima etapă a teoriei sale şi care se bazau pe instituţii 
extralingvistice. în afară de o delimitare mai limpede a criteriilor folosite, 
taxinomia lui Searle are avantajul de a face posibilă o descriere a struc¬ 
turii sintactice profunde a enuţurilor corespunzătoare şi îngăduie explicit 
concluzia că numărul de utilizări fundamentale ale limbii este limitat. 

Filosoful american se împotriveşte astfel lui Wittgenstein, cel din ultima 
perioadă, care socotea că există un număr nedeterminat de jocuri de lim¬ 
baj. Această concluzie, asociată cercetărilor lui H.P. Grice despre semni¬ 
ficaţia non-naturală şi celor ale lui P.F. Strawson despre raportul dintre 
intenţie şi convenţie în actul de vorbire, face posibilă nu doar o filosofie a 
limbajului, ci şi o semantică, al cărei fundament să fie o teorie a acţiunii. 
Aceasta are drept misiune de a descrie realizările lingvistice posibile ale 
diferitelor clase de acte, despre care teoria lui Searle lasă să se înţeleagă 
că sunt invarianţi pragmatici universali. 

Apariţia cărţii lui J.L. Austin în limba română se înscrie în linia inte¬ 
resului tot mai pronunţat pentru modulele şi cursurile de pragmatică de 
la Facultăţile de Litere şi cele de Filosofie din universităţile româneşti, 
care au înflorit în programele academice după 1990. Deocamdată încă 
parte a unor cursuri mai vaste de lingvistică ori de filosofie analitică, ele 
vor căpăta în scurtă vreme un loc de sine stătător în programele de stu¬ 
dii. Aflată la răscrucea dintre filosofia limbajului, lingvistica generală, 
noile teorii ale comunicării, dar şi analiza de discurs şi teoria conver¬ 
saţiei, pragmatica lansează, de asemenea, provocări epistemologice inte¬ 
resante, printre care multiple abordări interdisciplinare, în care 
sociologia, psihologia sau logica pot fi componente esenţiale. Studenţii şi 
cercetătorii vor găsi deopotrivă un îndemn nou în lectura prelegerilor lui 
Austin, care, cu o remarcabilă prospeţime a gîndirii, cu fineţe şi humor, 
explorează potecile neumblate ale .jocurilor de limbaj". 


Vlad Alexandrescu 



Prefaţă la ediţia a doua 


Dr. Sbisâ a parcurs toate notiţele lui Austin referitoare la aceste pre¬ 
legeri, le-a comparat cu textul primei ediţii şi a reţinut toate locurile în 
care i-a părut că se pot face îmbunătăţiri. Editorii au examinat împreună 
pasajele respective şi, drept urmare, au corectat şi adăugit textul deja tipă¬ 
rit, în cîteva locuri. Credinţa lor este că această nouă versiune este mai 
limpede, mai completă şi, în acelaşi timp, mai fidelă formulărilor lui 
Austin din propriile lui fişe. Editorii au adăugat în apendix transcrierea 
literală a unui număr de completări făcute de Austin pe marginea sau 
între rîndurile notiţelor sale, completări al căror sens nu era destul de 
clar pentru a fi incorporate în text, dar care îl pot interesa şi ajuta pe ci¬ 
titor. 


Marina Sbisă 
J.O. Urmson 


Notă la ediţia din 1980 

Pentru această nouă ediţie, P.H. Nidditch a alcătuit un index complet 
nou. De asemenea, a dat titluri prelegerilor - aşa cum Austin însuşi a 
procedat pentru editarea prelegerilor lui H.W.B. Joseph despre filosofia 
lui Leibniz (Oxford, 1949). S-a profitat de ocazie pentru a fi introduse şi 
cîteva mici corecturi. 

Volumul de faţă include Prelegerile William James susţinute de 
Austin la Universitatea Harvard în 1955. Intr-o scurtă notă, Austin pre¬ 
ciza că baza teoretică a acestor prelegeri „a prins contur în 1939. Am 
prezentat cîte ceva într-un articol despre „Alte minţi" [„Other Minds"], 
publicat în Proceedings of the Aristotelian Society, Volumul Suplimen¬ 
tar XX (1946), paginile 173 şi urm., şi am dezvăluit ceva mai mult din 
acest aisberg curînd după aceea, în cadrul întîlnirilor cîtorva societăţi..." 
în perioada 1952-1954, Austin a ţinut prelegeri anuale la Oxford sub ti¬ 
tlul „Cuvinte şi fapte" [„Words and Deeds"], pe baza unor notiţe revizui¬ 
te parţial în fiecare an - fiecare dintre aceste seturi de notiţe acoperă 
aproximativ aceeaşi arie ca Prelegerile William James. Pentru acestea 
din urmă, Austin a pregătit un nou set de notiţe, deşi pe alocuri a făcut 
uz de fişe mai vechi. Acestea rămîn cele mai recente notiţe făcute de 
Austin în legătură cu subiectele respective, deşi în cursul prelegerilor 
ulterioare cu tema „Cuvinte şi fapte" ţinute la Oxford pe baza aceloraşi 
notiţe a mai introdus mici corecţii şi cîteva completări marginale. 

Materia acestor prelegeri este reprodusă aici cît mai fidel cu putinţă, 
cu minimum de intervenţie editorială. Dacă Austin însuşi le-ar fi publicat, 
cu siguranţă că le-ar fi adus la o formă mai potrivită tipăririi; e cert, de 
pildă, că ar fi redus recapitulările prelegerilor anterioare, care apar la 
începutul celei de-a doua şi al următoarelor. E la fel de sigur că, aşa cum 
este firesc, Austin a dezvoltat textul notiţelor în cursul prelegerilor orale, 
însă majoritatea cititorilor vor prefera să aibă o aproximare cit mai fidelă 
a ceea ce se ştie că Austin a notat în scris şi nu a ceea ce ne-am putea 
imagina că ar fi fost varianta propusă de el pentru tipar sau a ceea ce 
ne-am închipui că a spus el în timpul prelegerilor. Vor fi acceptate, prin 
urmare, ca preţ necesar al fidelităţii, micile imperfecţiuni de formă şi stil, 
precum şi inconsecvenţele de vocabular. 

însă aceste prelegeri, în forma lor tipărită, nu reproduc întocmai noti¬ 
ţele scrise ale lui Austin. Motivul este că, dacă în marea lor majoritate şi 

mai ales în prima parte a fiecărei prelegeri, notiţele sînt complete şi scrise 
în fraze întregi, omiţînd doar pe alocuri cîte o particulă ori un articol, dese¬ 
ori se întîmplă ca spre sfirşitul prelegerilor notiţele să devină mult mai 
fragmentare, iar completările marginale sînt foarte des abreviate. în aceste 
locuri, notiţele au fost interpretate şi completate cu ajutorul fragmentelor 
respective din notiţele anilor 1952-1954. Rezultatul a putut fi astfel com¬ 
parat cu notiţele luate atît în America, cît şi în Anglia de către cei ce i-au 
audiat cursurile, cu prelegerea B.B.C. cu tema Enunţuri performative şi cu 
înregistrarea unei prelegeri intitulate Performative, susţinută la Gothen- 
berg în octombrie 1959. Indicaţii mai extinse referitoare la aceste adăugiri 
se găsesc în apendixul final. Dată fiind necesitatea interpretării, nu exclu¬ 
dem posibilitatea ca în text să se fi strecurat cîte o propoziţie pe care 
Austin ar fi repudiat-o; însă este extrem de puţin probabil ca varianta pen¬ 
tru tipar să distorsioneze în vreun fel liniile principale ale gîndului lui 
Austin. 

Editorul ţine să mulţumească tuturor acelora care şi-au oferit aju¬ 
torul împrumutîndu-i notiţele de curs şi este recunoscător pentru darul 
înregistrării. El este cu deosebire îndatorat d-lui G.J. Warnock, care a 
parcurs cu mare minuţie întregul text şi l-a salvat astfel pe editor de un 
mare număr de greşeli; drept urmare a acestui efort, cititorul are acum 
în faţă un text mult îmbunătăţit. 


J.O. Urmson 



Nota traducătorului 


Traducerea anumitor termeni folosiţi de Austin a ridicat, evident, pro¬ 
blema unor alegeri nu tocmai uşoare. In unele cazuri, am avut de ales între 
variante care păreau să reclame ambele întîietatea. Astfel, pentru speech 
acts, erau deja în uz şi „acte de limbaj" şi „acte de vorbire"; l-am ales pe cel 
din urmă, fiind o redare mai exactă a interesului lui Austin pentru comuni¬ 
carea verbală. Pentru illocutionary, dicţionarele de specialitate admit şi 
„ilocuţionar" şi „ilocutoriu", amîndouă pertinente etimologic; al doilea însă 
mi s-a părut mai apropiat limbii române şi, poate, ceva mai elegant. Pentru 
meaning, care de multe ori acceptă varianta românească „sens", dar în tex¬ 
tul lui Austin desemnează „sensul şi referinţa" luate împreună, am avut de 
ales între un termen mai comun („înţeles") şi unul mai tehnic („semni¬ 
ficaţie"): felul în care foloseşte Austin cuvîntul pare să stea la graniţa dintre 
o întrebuinţare common sense şi una specializată; l-am preferat pe ultimul, 
dat fiind că el este deja larg întrebuinţat în textele de teoria limbii. 

Cea mai grea încercare a fost însă aceea de a găsi soluţii pentru sin¬ 
tagmele in saying şi by saying. Am crezut că este important să păstrez par¬ 
ticulele „în“ şi „prin", ele fiind definitorii pentru termenii care desemnează 
actele ilocutoriu (in-locuţie) şi perlocutoriu (per-locuţie). Am renunţat la 
posibile variante mai elaborate şi am ales „în spunerea" şi „prin spunerea" 
(cu variante cerute de context, precum „în/prin spunerea a ceva", 
„în/ prin spunerea cuvintelor/enunţului că"). Evident că limba română 
nu poate acomoda decît cu greu astfel de construcţii, dar este poate un 
avantaj că stranietatea lor îl va invita pe cititor să recunoască de fiecare 
dată cînd ele apar sensul special în care Austin le foloseşte. 

Aş vrea să mulţumesc doamnei Alexandra Cornilescu şi domnului 
Vlad Alexandrescu pentru sugestiile de traducere pe care cu bunăvoinţă 
mi le-au oferit. Dacă una sau alta dintre soluţiile finale vor nemulţumi, 
de criticat va fi, desigur, cea care le-a pus pe hîrtie şi nimeni altcineva. 

Lucrurile despre care voi vorbi aici nu sînt nici dificile, nici 
controversate; aş spune doar că sînt adevărate, cel puţin în parte. 
Voi discuta un fenomen foarte răspîndit şi evident, care nu se poa¬ 
te să fi trecut neobservat, cel puţin pe alocuri. Totuşi, el nu s-a 
bbcurat, din cîte ştiu, de o atenţie specifică. 

Prea multă vreme premisa filosofilor a fost că o „afirmaţie" 
[statement] nu poate decît să „descrie" o anumită stare de lucruri 
sau să „afirme un fapt anume", şi asta neapărat fie în mod ade¬ 
vărat, fie fals. Desigur, gramaticienii au arătat în mod repetat că 
nu toate „propoziţiile" sînt afirmaţii 1 sau slujesc neapărat la pro¬ 
ducerea unor afirmaţii: pe lîngă afirmaţii, există, prin tradiţie 
(din punctul de vedere al gramaticienilor), şi întrebări şi excla¬ 
maţii, precum şi propoziţii care exprimă porunci, dorinţe sau 
concesii. Nu încape îndoială că filosofii nu au avut deloc intenţia 
să nege acest lucru, în ciuda folosirii destul de puţin riguroase a 
termenului „propoziţie" în loc de „afirmaţie". De asemenea, este 
neîndoios faptul că gramaticienii, ca şi filosofii, au ştiut prea bine 
că nu e deloc uşor să distingem întrebările, poruncile etc. de afir¬ 
maţii cu ajutorul mărcilor gramaticale (puţine la număr şi destul 
de rudimentare) care ne stau la dispoziţie, precum ordinea cuvin¬ 
telor, modul şi altele asemenea - deşi nu s-a insistat, poate, în 
mod obişnuit asupra dificultăţilor care decurg evident de aici. 


1 Nu este, desigur, foarte corect să spui că o propoziţie poate vreodată să 
fie o afirmaţie: mai degrabă, ea este folosită In producerea unei afirmaţii, iar 
afirmaţia, la rindul ei, este o „construcţie logică" bazată pe producerile de 
afirmaţii. 

Cum putem decide care e una şi care e cealaltă? Care sînt limitele 
şi definiţiile fiecăreia? 

Recent însă, multe dintre „afirmaţiile" care odată ar fi fost 
acceptate ca atare fără probleme, atît de către filosofi, cit şi de 
gramaticieni, au fost reinvestigate cu mai multă grijă. Această 
investigaţie s-a născut oarecum indirect - cel puţin în filosofie. 
Mai întîi s-a formulat teoria, prea ades de pe poziţii din păcate 
dogmatice, că o afirmaţie (despre un fapt) trebuie să fie „verifi¬ 
cabilă", ceea ce a condus la ideea că multe „afirmaţii" nu sînt 
decît ceea ce s-ar putea numi pseudoafirmaţii. Întîi de toate şi în 
modul cel mai evident, multe „afirmaţii" s-au dovedit a fi - aşa 
cum a demonstrat pentru prima dată, poate, în mod sistematic, 
Kant - pure nonsensuri, în ciuda formei gramaticale ireproşabile; 
iar descoperirea, susţinută de noi şi noi tipuri de nonsens, oricît 
de nesistematic au fost clasificate şi oricît de misterioase au ră¬ 
mas ele de atîtea ori, nu a făcut pînă la urmă decît bine. Şi totuşi, 
noi, adică pînă şi filosofii, tindem să punem limite cantităţii de 
nonsens pe care sîntem pregătiţi să o acceptăm în vorbirea noas¬ 
tră, aşa încît s-a trecut în chip firesc, într-o a doua etapă, la în¬ 
trebarea dacă multe dintre aşa-zisele pseudoafirmaţii puteau fi 
recunoscute de fapt ca „afirmaţii". Părerea de-acum larg răspîn- 
dită este că, în cazul multor enunţuri [utterances] care par afir¬ 
maţii, intenţia de a înregistra sau comunica informaţii despre 
fapte este fie parţială, fie nulă: aşa, de pildă, „propoziţiile etice" 
sînt produse, poate, cu intenţia unică sau parţială de a trezi emo¬ 
ţia, sau de a prescrie un comportament, sau de a-1 influenţa în 
diverse feluri. Şi aici Kant a fost unul dintre pionieri. De aseme¬ 
nea, deseori folosim enunţuri în moduri care depăşesc aria expli¬ 
cativă a gramaticii (sau cel puţin a celei tradiţionale). A devenit 
evident că multe cuvinte problematice care fac parte din afirmaţii 
aparent descriptive nu au funcţia de a indica vreo trăsătură 
nouă, excepţională, a realităţii despre care se vorbeşte, ci mai 
curînd de a indica (şi nu de a vorbi despre) circumstanţele în care 
se face afirmaţia, sau rezervele la care e ea supusă, sau felul în 
care trebuie percepută etc. A neglija aceste posibilităţi aşa cum se 
făcea o dată înseamnă să comiţi eroarea „descriptivă"; dar poate 

că termenul nu e bun, de vreme ce „descriptiv" are el însuşi un 
sens special. Nu toate afirmaţiile adevărate ori false sînt descri¬ 
eri, de aceea prefer cuvântul „constativ" [constative]. în acest 
sens, s-a arătat deja parţial, sau cel puţin s-a dat impresia, că 
multe dintre dilemele filosofice tradiţionale se datorau unei gre¬ 
şeli - greşeala de a lua drept afirmaţii enunţuri care sînt fie non¬ 
sensuri (în forme non-gramaticale nu lipsite de interes), fie 
intenţionate a fi cu totul altceva. 

Orice am gîndi despre oricare dintre aceste păreri şi sugestii şi 
oricît de mult am putea deplînge confuzia în care au cufundat 
iniţial doctrina şi metoda filosofică, nu putem nega că ele au pro¬ 
dus o revoluţie în filosofie. Dacă cineva ar numi-o cea mai mare şi 
mai salutară revoluţie din istoria filosofiei, pretenţia nu ar fi, da¬ 
că stai să te gîndeşti, exagerată. Nu e de mirare că începuturile 
au fost sporadice, agitate de parti-pris -uri şi iscate de motive ex¬ 
terioare; aşa se întîmplă de obicei cu revoluţiile. 


Izolarea preliminară a performativului 1 

Tipul de enunţ de care ne vom ocupa aici nu este, desigur, în 
general, un tip de nonsens; deşi proasta lui folosire poate, după 
cum vom vedea, să genereze varietăţi destul de speciale de „non¬ 
sens". Face mai degrabă parte din a doua clasă pe care o distin¬ 
gem - travestiţii [ masqueraders ]. Deşi nu se poate spune că el se 
travesteşte cu necesitate într-o afirmaţie, descriptivă sau con- 
stativă, totuşi o face destul de frecvent, şi asta - ceea ce este des¬ 
tul de straniu - atunci cînd îmbracă forma sa cea mai explicită. 
Gramaticienii s-au lăsat, cred, păcăliţi de „mască", iar filosofii au 
văzut doar întîmplător dincolo de ea. 2 E util, aşadar, să îl studiem 


1 Cele spuse în aceste secţiuni nu sînt definitive şi vor suporta revizuiri în 
lumina secţiunilor următoare. 

2 Juriştii mai cu seamă ar trebui să vadă cel mai bine cum stau lucrurile 
cu adevărat. Poate că unii au şi înţeles de-acum. Dar vor claca cu siguranţă în 
faţa propriei lor marote, cum că o afirmaţie a „legii" este o afirmaţie despre 
un fapt. 



26 


Cum să faci lucruri cu vorbe 


mai întîi în această formă înşelătoare, pentru a-i putea stabili ca¬ 
racteristicile prin contrast cu cele ale afirmaţiei pe care o imită. 

Vom lua, astfel, ca prime exemple enunţuri care nu pot fi in¬ 
cluse în nici o altă categorie gramaticală recunoscută pînă acum 
decît cea de „afirmaţie", care nu sînt nonsensuri şi care nu conţin 
nici unul dintre acele semnale-pericol pe care filosofii le-au detec¬ 
tat de-acum, sau cred că le-au detectat (cuvinte curioase ca „bun“ 
sau „toţi", auxiliare suspecte ca „trebuie" sau „poate", construcţii 
dubioase precum formele ipotetice): întîmplător, toate vor con¬ 
ţine verbe banale la persoana întîi singular, indicativ prezent, di¬ 
ateza activă. 1 Astfel de enunţuri, care satisfac astfel de condiţii, 
pot fi găsite, aşa încît: 

A. ele nu „descriu", nu „vorbesc despre", nici nu constată ce¬ 
va, nu sînt „adevărate sau false"; 

Şi 

B. enunţarea propoziţiei este, sau face parte din, efectuarea 
unei acţiuni, despre care, iarăşi, nu s-ar afirma în mod 
normal că spune, sau spune „pur şi simplu", ceva. 

Lucrurile nu sînt nici pe departe atît de paradoxale pe cît su¬ 
nă sau pe cît, cu maliţie, am încercat să le fac să sune: cu sigu¬ 
ranţă, exemplele vor dezamăgi. 

Exemple: 

(E. a) „Da (vreau să iau în căsătorie pe...)“ - spus în tim¬ 
pul ceremoniei de căsătorie. 2 

(E. b ) „Botez acest vas Regina Elisabeta" - spus în mo¬ 
mentul în care se izbeşte sticla de etravă. 

(E. c) „Dăruiesc şi încredinţez ceasul fratelui meu" - aşa 
cum apare într-un testament. 

(E. d ) „Pun pariu cu tine că mîine plouă." 


1 Nu întîmplător: sînt toate performative „explicite", anume membri ai 
acelei clase predominante pe care o voi numi mai tîrziu a „exerciţivelor". 

2 [în engleză: „I do“ ( n. tr.).] [Austin şi-a dat seama că expresia „I do“ nu 
se foloseşte în ceremonia de căsătorie prea tîrziu pentru a-şi corecta greşeala. 
A rămas în text, dat fiind că, filosofic vorbind, nu are nici o importanţă că e o 
greşeală. J.O.U.] 

în aceste exemple, e destul de clar că a enunţa propoziţia (fi¬ 
reşte, în circumstanţele potrivite) nu înseamnă nici că descriu 
acţiunea pe care, spunînd aceste cuvinte, o fac 1 , nici că afirm că o 
fac: ci înseamnă că o fac. Nici unul dintre enunţurile citate nu 
este nici adevărat, nici fals: afirm aceasta ca pe o evidenţă şi nu o 
discut. Este tot atît de puţin discutabil pe cît despre „drace" nu 
se poate spune că e adevărat ori fals: se poate ca enunţul să „ser¬ 
vească la a te informa" - dar asta e cu totul altceva. A boteza na¬ 
va este să spui (în circumstanţele potrivite) cuvintele „Botez etc." 
Cînd spun, în faţa primarului ori a altarului etc. „Da, vreau", nu 
descriu o căsătorie: îi sînt protagonist. 

Cum să numim o propoziţie ori un enunţ de acest tip? 2 Pro¬ 
pun să o numim propoziţie performativă sau enunţ performativ, 
sau, pe scurt, „un performativ" [a performative ]. Termenul „per¬ 
formativ" va fi folosit într-o varietate de moduri şi construcţii în¬ 
rudite, aşa cum e şi termenul „imperativ". 3 Numele e derivat, 
evident, din „a performa", verbul obişnuit care apare împreună 
cu substantivul „acţiune": el arată că producerea unui enunţ este 
performarea unei acţiuni - nu o considerăm în mod normal ca 
spunînd pur şi simplu ceva. 

Un număr de alţi termeni pot fi folosiţi pentru a acoperi perti¬ 
nent o clasă sau alta, mai largă sau mai restrînsă, de perfor¬ 
mative: de pildă, multe performative sînt enunţuri contractuale 
(„Pun pariu") sau declarative („Declar război"). Totuşi, nu cu¬ 
nosc nici un cuvînt în uzul curent al limbii destul de vast ca să le 
acopere pe toate. Un termen tehnic care s-ar apropia cel mai mult 
de ceea ce avem nevoie este, poate, „operativ", aşa cum e el folo¬ 
sit strict de către avocaţi atunci cînd se referă la acea parte, adică 


1 Şi cu atît mai puţin ceva pe care l-am făcut deja sau pe care îl voi face. 

2 „Propoziţiile" formează o clasă de „enunţuri", clasă care e de definit, în 
ce mă priveşte, gramatical, deşi mă îndoiesc că o definiţie satisfăcătoare exis¬ 
tă. Enunţurile „performative" se deosebesc, de exemplu şi în mod esenţial, de 
enunţurile „constative": a produce un enunţ constativ (enunţ cu referinţă) 
înseamnă să faci o afirmaţie. A produce un enunţ performativ înseamnă, de 
exemplu, să faci un pariu. Vezi mai jos secţiunea despre „ilocuţii". 

3 Odinioară foloseam „performator": dar „performativ" e mai scurt, nu atît 
de urît, mai maleabil şi mai tradiţional ca formă. Va fi deci preferat. 

acea sumă de clauze, a unui instrument care serveşte la efectua¬ 
rea unei tranzacţii (cesiune ori altceva) care este obiectul ei prin¬ 
cipal, în vreme ce restul documentului nu face decît să „recite" 
circumstanţele în care urmează să fie efectuată tranzacţia. 1 Dar 
„operativ" are şi alte sensuri şi este deseori folosit astăzi drept 
ceva mai mult decît „important". Am preferat, aşadar, un cuvînt 
nou, căruia nu ne vom grăbi poate să-i ataşăm sensuri preconce¬ 
pute, deşi etimologia lui nu e lipsită de relevanţă. 


Spunînd, pot să fac să fie? 

Putem oare, aşadar, spune lucruri ca: 

„A lua pe cineva în căsătorie înseamnă să spui cîteva cuvinte" 
sau 

„A pune pariu înseamnă pur şi simplu să spui ceva"? 

O astfel de teză sună curios, pare chiar neserioasă la o primă 
privire, însă, dacă o vom califica suficient, poate să nu mai pară 
deloc stranie. 

O primă obiecţie pertinentă ar putea fi următoarea (şi ea nu e 
lipsită de importanţă): în foarte multe cazuri, este posibil să 
performăm un act de exact acelaşi tip nu prin enunţarea unor 
cuvinte, fie ele scrise sau vorbite, ci în alte feluri. De exemplu, 
pot, în unele locuri, efectua căsătoria prin coabitare, sau pot pune 
pariu cu un automat introducînd o monedă într-o fantă. Prin 
urmare, ar trebui, poate, să modificăm propoziţiile de mai sus şi 
să formulăm astfel: „a spune cîteva cuvinte anume înseamnă să 
iei pe cineva în căsătorie" sau „a lua pe cineva în căsătorie în¬ 
seamnă, în unele cazuri, pur şi simplu să spui cîteva cuvinte" sau 
„a spune pur şi simplu anumite cuvinte înseamnă să pui un pa¬ 
riu." 

Probabil, însă, că asemenea remarce sună periculos mai ales 
din cauza unui fapt evident, la care va trebui să ne întoarcem 


1 Datorez această observaţie profesorului H.L.A. Hart. 

pentru o analiză mai detaliată, şi care este următorul: enunţarea 
cuvintelor este, de obicei, un incident, sau poate chiar incidental 
principal în performarea actului (de a pune pariu etc.) - 
performare care este şi obiectul enunţului -, dar ea nu este deloc 
în mod obişnuit singurul lucru necesar dacă e să considerăm ac¬ 
tul îndeplinit. In general vorbind, e întotdeauna necesar ca cir¬ 
cumstanţele în care sînt enunţate cuvintele să fie, într-un anumit 
fel, potrivite; şi e la fel de necesar, de obicei, ca fie cel care vorbeş¬ 
te, fie celelalte persoane, să performeze totodată şi anumite alte 
acţiuni, care pot fi acţiuni „fizice" sau „mentale" sau chiar actul 
de a enunţa şi alte cuvinte. Astfel, pentru a boteza nava, este 
esenţial ca eu să fiu cel împuternicit să o facă; pentru o căsătorie 
(creştină), este esenţial să nu am deja o soţie în viaţă, în deplină¬ 
tatea facultăţilor etc. Pentru ca un pariu să fie angajat, este în 
general necesar ca oferta pariului să fie acceptată de către cealal¬ 
tă parte (care trebuie să facă şi ea ceva, cum ar fi să spună 
„Sîntem înţeleşi"); şi tot astfel, nu se poate numi că fac un dar 
dacă doar spun „Iţi dau asta", dar nu fac gestul de a înmîna ceva. 

Pînă aici, toate bune. O acţiune se poate performa şi în alte fe¬ 
luri decît printr-un enunţ performativ, şi, în orice caz, circum¬ 
stanţele, inclusiv alte acţiuni, trebuie să fie potrivite. Putem însă 
obiecta într-o altă direcţie (şi de data asta realmente greşită), ca, 
de pildă, atunci cînd ne gîndim la acel soi de performative care 
dau adevărate bătăi de cap, cum ar fi „Promit să...“ Cuvintele, 
aici, trebuie neapărat, nu-i aşa, să fie rostite „serios" şi astfel 
încît să fie luate „în serios". Deşi lucrul e cam vag, în general e 
destul de adevărat - e vorba de un loc comun important atunci 
cînd discutăm despre validitatea oricărui enunţ. Nu trebuie să 
vorbesc în glumă, de pildă, nici să compun un poem, pentru ca 
promisiunea să fie promisiune. O primă intuiţie ar fi că seriozita¬ 
tea aici constă în enunţarea cuvintelor ca (simplu) semn exterior 
şi vizibil - descriptiv ori informativ - al unui act interior, spiritu¬ 
al: iar de aici mai e doar un mic pas de făcut pînă la a crede sau a 
presupune, fără să ne dăm seama, că, în multe privinţe, enunţul 
exterior este o descriere, adevărată sau falsă, a ocurenţei perfor- 

mantei interioare. Expresia clasică a acestei idei se găseşte în 
Hippolyt (1. 612), unde Hippolyt spune 

72 yĂojoa ’ dpcopox A Si <ppi i v dvcopoToq, 
i.e. „Limba ajurat, dar inima (sau mintea, sau vreun artist din cu¬ 
lise) nu". 1 Astfel, „Promit să...“ mă obligă - parafează faptul că 
am asumat interior un legămînt spiritual. 

Este reconfortant să observăm în chiar acest exemplu cum ex¬ 
cesul de profunzime, sau mai curînd de solemnitate, înlesneşte el 
însuşi naşterea imoralităţii. Cel care spune: „a promite nu în¬ 
seamnă pur şi simplu a spune nişte cuvinte! Este nevoie de un 
act interior şi spiritual!" are toate şansele să treacă drept apără¬ 
tor neclintit al moralităţii, ţinînd piept unei generaţii întregi de¬ 
date teoretizărilor superficiale: ne apare aşa cum îşi apare sieşi, 
scrutînd adîncimile invizibile ale spaţiului etic, cu toată distincţia 
unui specialist în sui generis. Cu toate acestea, el este cel care îi 
oferă lui Hippolyt portiţa de ieşire, bigamului scuza pentru felul 
în care spune „Da" şi trişorului apărarea pentru un „Pariez" ne¬ 
cinstit. Acurateţea şi moralitatea deopotrivă fac casă bună cu slo¬ 
ganul care spune: cuvîntul meu e legămîntul meu. 

Dacă dăm la o parte astfel de acte interioare fanteziste, putem 
oare presupune că celelalte lucruri care cu siguranţă trebuie să 
însoţească de obicei un enunţ de tipul „Promit să...“ sau „Da, 
vreau (să iau în căsătorie...)" sînt în fond descrise de acest enunţ 
şi, în consecinţă, fac astfel încît în prezenţa lor enunţul este ade¬ 
vărat, iar în absenţa lor, fals? Să ne gîndim la posibilitatea din 
urmă şi să vedem ce anume spunem despre enunţul în chestiune 
atunci cînd una sau alta dintre circumstanţele concomitente 
obişnuite este absentă. în nici un caz nu spunem că enunţul este 
fals, ci mai curînd că enunţul - altfel zis, actul, 2 de pildă, promi¬ 
siunea - este nul, sau produs cu rea credinţă, sau nedus la bun 
sfîrşit, ori altele asemenea. în cazul particular al actului de a pro- 


1 Nu vreau să-i exclud însă pe artiştii din afara scenei - luminiştii, direc¬ 
torul de scenă, chiar sufleurul; obiectez doar împotriva unor aşa-zise studii, 
care ar vrea să dubleze piesa. 

2 Evităm în mod deliberat să facem distincţia între cele două, tocmai pen¬ 
tru că distincţia nu ţine aici. 

mite, precum şi In cazul multor altor performative, e de aşteptat 
ca persoana care enunţă promisiunea să aibă o anumită intenţie - 
aici, să Işi ţină cuvlntul. Şi poate că dintre toate circumstanţele 
concomitente, aceasta mai ales pare să fie cea pe care „Promit" o 
descrie sau o comunică. Nu vorbim noi, atunci cînd această inten¬ 
ţie lipseşte, de o promisiune „falsă"? Dar a spune asta nu echiva¬ 
lează cu a spune că enunţul „Promit să...“ este fals, în sensul că, 
deşi vorbitorul afirmă că o face, de fapt n-o face, sau că, deşi de¬ 
scrie, descrie greşit - dezinformează. Pentru că el chiar promite: 
promisiunea aici nu e nici măcar nulă, deşi făcută cu rea-cre- 
dinţă. Enunţul său pune, poate, ascultătorul pe piste false, e pro¬ 
babil necinstit şi cu siguranţă eronat, dar el nu este o minciună 
sau o afirmaţie falsă. Am putea, cel mult, admite că el implică sau 
insinuează o minciună ori o afirmaţie falsă (în sensul în care vor¬ 
bitorul are într-adevăr intenţia să facă ceva): dar asta este o cu 
totul altă chestiune. Mai mult, nu vorbim despre un pariu fals 
sau un botez fals, şi faptul că vorbim, în schimb, despre promisi¬ 
uni false nu trebuie să ne alerteze mai mult decît faptul că vor¬ 
bim despre mişcări false {[false moves] - „mişcări necugetate"). 
„Fals" nu se foloseşte neapărat doar pentru afirmaţii. 

Ne propusesem, vă amintiţi, să luăm în considerare cîteva ca¬ 
zuri şi sensuri (numai cîteva, slavă Cerului!) în care a spune ceva 
este a face ceva; sau în care prin ori în spunerea a ceva [6y saying 
or in saying something] facem ceva. Această temă este una dintre 
orientările tendinţei recente de a repune în chestiune o premisă 
cu carieră în fllosofie - aceea care susţine că a spune ceva, cel pu¬ 
ţin în toate cazurile demne de cercetare, i.e. în toate cazurile cer¬ 
cetate, este întotdeauna, pur şi simplu, a afirma ceva. O premisă 
inconştientă, fără îndoială, şi totodată precipitată, desigur, dar 
luată, aparent, drept naturală în fllosofie. Trebuie să învăţăm să 
alergăm înainte de a putea umbla. Dacă nu am face niciodată 
greşeli, cum am putea oare să le corectăm? 

Am început prin a vă atrage atenţia, în chip de exemple, asupra 
cîtorva enunţuri simple de tipul celor cunoscute sub numele de 
performatoare sau performative. La prima vedere, acestea se pre¬ 
zintă sub chipul - sau cel puţin sub machiajul gramatical - al 
unor „afirmaţii”; ele se dovedesc însă a fi, la o privire mai atentă, 
cu totul altceva decît enunţuri care pot fi „adevărate" sau „false". 
Dar calitatea de a fi „adevărat" sau „fals" este, prin tradiţie, 
marca specifică a unei afirmaţii. Unul dintre exemplele noastre 
era, de pildă, cel al enunţului „Da, vreau (să o iau în căsătorie pe 
această femeie)", aşa cum se rosteşte în timpul ceremoniei mari¬ 
tale. In cazul de faţă vom spune că, pronunţînd aceste cuvinte, 
facem ceva - anume, ne căsătorim, şi nu comunicăm ceva, anume 
că ne căsătorim. Iar actul de a te căsători, tot aşa ca, de pildă, ac¬ 
tul de a pune pariu, se va descrie preferabil (deşi încă nu cu acu¬ 
rateţe) ca fiind rostirea unor anumite cuvinte, mai degrabă decît 

performarea unei alte acţiuni (una interioară şi spirituală), pen¬ 
tru care aceste cuvinte nu ar fi decît semnele exterioare şi audi¬ 
bile. Că aşa stau lucrurile e poate greu de demonstrat, dar este, 
aş susţine, un fapt. 

Merită observat că, aşa cum mi s-a spus, în practica juridică 
americană, aducerea la cunoştinţă a ceea ce a spus o persoană se 
acceptă ca mărturie doar dacă ceea ce a spus persoana respectivă 
este un enunţ de tip performativ: pentru că se consideră că astfel 
se aduce la cunoştinţă nu atît ceea ce ea a spus, căci asta ar în¬ 
semna să vorbeşti din auzite şi nu s-ar accepta ca probă, cît, mai 
degrabă, ceva ce ea a făcut, o acţiune de-a sa. Aceasta coincide foar¬ 
te bine cu primele noastre intuiţii în legătură cu perfor maţi vele. 

Pînă aici, aşadar, am simţit cum terenul bătătorit al preju¬ 
decăţii începe să ne alunece de sub picioare. Acum însă, care ar fi, 
pentru un filosof, pasul următor? O soluţie, fireşte, ar fi să retra¬ 
gem totul; o alta, să împingem totul, prin succesiuni logice, într-o 
fundătură. Dar pentru aşa ceva e nevoie de timp. Pentru început, 
cel puţin, să ne concentrăm atenţia asupra unui detaliu menţio¬ 
nat deja în trecere - chestiunea „circumstanţelor potrivite". A 
pune pariu nu înseamnă, aşa cum am anunţat la început, pur şi 
simplu să rosteşti cuvintele „Pariez etc.“: cineva ar putea face 
foarte bine asta, şi totuşi noi să nu fim de acord că a reuşit într-a- 
devăr, sau măcar parţial, să angajeze un pariu. Ca să înţelegem 
bine, să ne gîndim, de pildă, cum ar fi să ne anunţăm pariul după 
încheierea cursei. In afara enunţării cuvintelor aşa-numitului 
performativ, o mulţime de alte lucruri trebuie, în general vor¬ 
bind, să se petreacă cum trebuie dacă e să putem spune că ne-am 
îndeplinit cu succes acţiunea. Putem spera să descoperim care 
sînt acestea analizînd şi clasificînd tipuri de cazuri în care ceva se 
întîmplă prost, iar actul - de a te căsători, de a paria, lăsa moşte¬ 
nire, boteza etc. - este, prin urmare, cel puţin într-o anumită mă¬ 
sură, un eşec: enunţul este atunci, putem spune, nu fals, ci, în 
general, nefericit [unhappy]. De aceea, vom numi teoria lucruri¬ 
lor care pot fi greşite şi se pot întîmplă prost cu ocazia unor astfel 
de enunţuri - teoria Nereuşitelor [Infelicities]. 



34 


Cum să faci lucruri cu vorbe 


Am putea încerca, pentru început, să enumerăm schematic - 
fără a pretinde că schema e definitivă - cîteva măcar dintre lu¬ 
crurile necesare pentru funcţionarea fără probleme, sau „feri¬ 
cită", a unui performativ (sau cel puţin a unui performativ pe 
deplin dezvoltat şi explicit, de tipul celor cu care ne-am ocupat 
pînă acum) şi apoi să dăm exemple de nereuşite şi de efecte ale 
lor. Mă tem, dar în acelaşi timp, desigur, sper, că aceste condiţii 
necesare vă vor părea absolut evidente. 

(A. 1) Trebuie să existe o procedură convenţională acceptată, 
cu un anumit efect convenţional, procedură care să in¬ 
cludă enunţarea unor anumite cuvinte de către anumite 
persoane în anumite circumstanţe, şi apoi, 

(A. 2) persoanele şi circumstanţele respective trebuie, într-un caz 
dat, să fie potrivite pentru invocarea procedurii respective. 
(B. 1) Procedura trebuie executată de către toţi participanţii, 
atît corect, cît şi 
(B. 2) complet. 

( r. 1) Dacă, aşa cum e cazul de regulă, procedura e destinată 

uzului unor persoane care nutresc anumite gînduri ori 
sentimente sau e menită să declanşeze un anumit com¬ 
portament de partea vreunui participant, atunci persoa¬ 
na care participă la procedură şi astfel o invocă trebuie 
să nutrească efectiv acele gînduri ori sentimente, iar par¬ 
ticipanţii trebuie să aibă intenţia de a se comporta în 
consecinţă, şi apoi 

( r . 2) trebuie să se comporte cu adevărat în consecinţă. 

In cazul în care încălcăm oricare (una sau mai multe) dintre 
aceste şase reguli, atunci enunţul nostru performativ va fi (într-un 
fel sau altul) nefericit. Există însă, desigur, diferenţe considerabile 
între aceste „feluri" în care un performativ poate fi nefericit - 
semnalate de literele-numerale selectate pentru fiecare secţiune. 

Prima mare distincţie e de făcut între toate cele patru reguli 
A şi B luate împreună, opuse celor două reguli F (de unde şi folo¬ 
sirea literelor latine vs. litere greceşti). Dacă nu respectăm vreuna 

dintre primele patru reguli (de tip A şi B) - adică dacă, de exem¬ 
plu, pronunţăm formula greşit, sau dacă nu avem capacitatea să 
îndeplinim actul pentru că sîntem, de exemplu, deja căsătoriţi, 
sau pentru că ceremonia e oficiată de către contabilul vasului şi 
nu de către căpitan, atunci actul în chestiune (de exemplu, căsă¬ 
toria) este complet nereuşit: nu se întîmplă, nu e realizat. în 
vreme ce în cele două cazuri U actul este îndeplinit, deşi a-1 înde¬ 
plini în astfel de circumstanţe, fiind, de pildă, nesinceri, se nu¬ 
meşte abuz de procedură. Astfel, atunci cînd spun „Promit" şi nu 
am nici o intenţie să-mi ţin promisiunea, am promis, dar... Avem 
nevoie de nume pentru a ne referi la această distincţie generală, 
aşa încît vom desemna în general nereuşitele A.1-B.2 - care fac ca 
actul pentru performarea căruia se foloseşte formula verbală în 
chestiune să nu fie îndeplinit - prin numele de RATEURI 
[MISFIRES ]; şi, pe de altă parte, putem boteza acele nereuşite în 
care actul este îndeplinit ABUZURI [ABUSES] (a nu se insista 
prea mult asupra conotaţiilor obişnuite ale acestor termeni!). 
Atunci cînd enunţul este un rateu, procedura pe care vrem să o 
invocăm este prost îndeplinită şi astfel anulată [ disallowed ], iar 
actul nostru (căsătorie etc.) este nul, fără efect etc. Spunem că 
intenţia a existat sau poate că a fost doar o încercare - sau folo¬ 
sim expresii de tipul „un soi de căsătorie" în loc de „căsătorie". 
Pe de altă parte, în cazurile de tip U, spunem despre actul nostru 
nereuşit că a fost „pretins" \professed ] sau „fără substanţă" 
[hollow], mai degrabă decît „o simplă intenţie" [purported] sau 
„vid" [ empty ], că nu s-a implementat sau nu s-a consumat, mai 
degrabă decît că e nul [ void ] şi fără efect. Mă voi grăbi să adaug 
însă că aceste distincţii nu sînt absolute, şi mai ales că nu se poa¬ 
te miza prea mult pe termeni ca „pretins" sau „intenţionat". încă 
două cuvinte despre „nul şi fără efect". Asta nu înseamnă, desi¬ 
gur, că putem spune că nu s-a întîmplat nimic: multe se vor fi pe¬ 
trecut - printre care, demn de reţinut, vom fi comis actul 
bigamiei -, dar nu vom fi îndeplinit actul intenţionat, de exem¬ 
plu, căsătoria. Pentru că, în ciuda numelui, cînd eşti bigam nu se 
cheamă că te-ai căsătorit de două ori. (Pe scurt, algebra maritală 

este de tip boolean.) în plus, „fără efect" nu înseamnă aici „fără 
consecinţe, rezultate ori efecte". 

în continuare, ne propunem să clarificăm distincţia generală 
dintre cazurile de tip A şi cazurile de tip B, în interiorul categoriei 
rateurilor. în ambele cazuri A are loc o invocare ratată a unei pro¬ 
ceduri - fie pentru că nu există, ca să spunem aşa, nici o astfel de 
procedură, fie pentru că procedura în chestiune nu se poate aplica 
în modul încercat. Aşadar, nereuşitele de tip A pot fi numite Invo¬ 
cări ratate [Misinvocations]. între ele, un nume rezonabil pentru al 
doilea tip - în care procedura există, dar nu poate fi aplicată aşa 
cum se doreşte - ar fi Aplicări ratate [Misapplications]. Nu am re¬ 
uşit să găsesc un nume potrivit pentru celălalt tip, cel dintîi. în 
contrast cu cazurile A vom spune despre cazurile B că acolo pro¬ 
cedura e în regulă şi poate fi aplicată fără probleme, dar că ratăm 
execuţia ritualului, cu consecinţe mai mult sau mai puţin serioase: 
aşadar, cazurile B vor fi numite, prin opoziţie cu cazurile A, Execu¬ 
ţii ratate [Misexecutions]-, prin opoziţie cu invocările ratate, actul 
intenţionat este viciat [vitiated] din cauza vreunei nereguli ori a 
unei piedici survenite în cadrul ceremoniei. Clasa B. 1 este a Nere¬ 
gulilor [FIau>s], Clasa B. 2, a Piedicilor [Ilitches]. 

Avem, aşadar, următoarea schemă: 1 
Nereuşite 

ab r 

Rateuri Abuzuri 

Act intenţionat, dar nul Act pretins, dar fără substanţă 
/ \ / \ 

a b r. i r. 2 

Invocări ratate Execuţii ratate Nesincerităţi 
Act anulat Act viciat 

/ \ / \ 

A. 1 A. 2 B. 1 B. 2 
? Aplicări Nereguli .Piedici 
ratate 


1 [în alte locuri, Austin a mai folosit din cînd în cind şi alte nume pentru 
diferitele nereuşite. Iată cîteva: A. 1, Non-jocuri; A. 2, Jocuri ratate; B, Sarcini 
ratate; B. 1, Execuţii ratate; B. 2, Non-execuţii; T, Nerespectări; I\ 1, Disimu¬ 
lări; T. 2, Neîmpliniri, Neloialităţi, Infracţiuni, Indiscipline, încălcări. J.O.U.] 

Mă aştept ca A. 1 şi r. 2 să ridice întrebări; le vom amîna însă 
pentru o analiză mai detaliată ceva mai jos. 

Dar înainte de a ne ocupa de detalii, voi face cîteva observaţii 
generale despre aceste nereuşite. Putem întreba: 

(1) Cărei varietăţi de „acte“ se aplică noţiunea de nereuşită? 

(2) Cît de completă este această clasificare a nereuşitelor? 

(3) Aceste clase de nereuşite se exclud reciproc? 

Să luăm aceste întrebări în ordinea dată. 

(1) Cît de cuprinzătoare este categoria nereuşitelor? 

Pare evident, în primul rînd, că, deşi ne-a trezit (sper eu) inte¬ 
resul în legătură cu anumite acte care sînt (sau sînt în parte) acte 
de rostire a unor cuvinte, nereuşita este un neajuns la care sînt su¬ 
puse toate actele care au caracterul general al ritualului sau cere¬ 
moniei, adică toate actele convenţionale: asta nu înseamnă, totuşi, 
că orice ritual este ameninţat de fiecare formă de nereuşită (darnici 
enunţurile performative nu sînt). Asta e clar fie şi pentru simplul 
fapt că multe acte convenţionale, cum sînt pariul sau transferul 
de proprietate, pot fi realizate în moduri non-verbale. Aceleaşi ti¬ 
puri de reguli trebuie respectate în toate procedurile convenţionale - 
nu trebuie decît să omitem clauza specială a enunţului verbal din 
secţiunea noastră A. Măcar asta nu se poate pune la îndoială. 

în plus, merită amintit - reamintit - cît de multe dintre „actele" 
care îl privesc pe jurist sînt sau includ enunţări de performative 
sau, în orice caz, sînt sau includ performări ale unor proceduri 
convenţionale. Faptul e important şi e, de asemenea, de notat că 
autorii de jurisprudenţă s-au dovedit mereu atenţi la varietăţile 
de nereuşită şi chiar, uneori, la specificităţile enunţului perfor- 
mativ. Numai încă larg răspîndita obsesie că enunţurile legii şi 
enunţurile folosite în, să zicem, „actele legii“ trebuie cumva să fie 
afirmaţii, adevărate sau false, i-a făcut pe mulţi jurişti să vadă 
lucrurile mult mai puţin clar decît o putem face noi acum - n-aş 
putea spune însă că unii dintre ei n-au făcut-o deja. De mai mare 
importanţă pentru noi, totuşi, este să înţelegem că, în plus, o ma¬ 
re parte din actele care se situează în sfera eticii nu sînt, aşa cum 
filosofii se grăbesc prea adesea să presupună, pur şi simplu şi în 

ultimă instanţă mişcări fizice: foarte multe dintre ele au caracte¬ 
rul general, în întregime sau în parte, al unor acte convenţionale 
ori rituale şi sînt, drept urmare, printre altele, expuse la nereuşite. 

în fine, putem întreba - şi aici trebuie să pun parţial cărţile pe 
masă: se aplică noţiunea de nereuşită enunţurilor care sînt afirma¬ 
ţii ? Pînă acum am vorbit despre nereuşită ca fiind specifică enun¬ 
ţului performativ, care a fost „definit" (dacă se poate spune asta) 
prin contrast cu presupus familiarele „afirmaţii". Mă voi mulţumi 
însă aici să observ că una dintre cele mai recente tendinţe în 
filosofie a fost să se acorde mai multă atenţie acelor „afirmaţii" ca¬ 
re, deşi nu tocmai false şi nici „contradictorii", sînt totuşi un scan¬ 
dal. De pildă, afirmaţii care se referă la ceva ce nu există, cum ar fi, 
de exemplu, „Actualul Rege al Franţei este chel". Ne tentează să 
asimilăm acest exemplu intenţiei de a lăsa moştenire ceva ce nu îţi 
aparţine. Nu e oare vorba în amîndouă cazurile de o presupoziţie 
de existenţă? Nu e oare o afirmaţie care se referă la ceva ce nu 
există, nu atît falsă, cît nulă? Iar dacă ne vom convinge că e legitim 
să considerăm o afirmaţie nu atît ca fiind o propoziţie (în sens 
gramatical sau logic), cît mai curînd ca fiind un act de vorbire [act 
of speech ] (pe baza căruia propoziţiile se construiesc logic), vom 
ajunge la concluzia că trebuie să o studiem într-adevăr ca pe un 
act. Sau, iarăşi, există similitudini evidente între o minciună şi o 
promisiune falsă. Va trebui să revenim la această chestiune mai 
tîrziu. 1 

(2) A doua întrebare era: Cît de completă e clasificarea? 

(i) Primul lucru de reţinut este că, de vreme ce se poate spune 
într-un sens destul de solid că, enunţînd performative, „per- 
formăm acţiuni", acestea, ca acţiuni, se vor supune anumitor di¬ 
mensiuni de insuficienţă [dimensions of unsatisfactoriness ] 
cărora se supun toate acţiunile, dar care sînt distincte - sau pot fi 
distinse - de ceea ce am ales să discutăm ca nereuşite. Vreau să 
spun că acţiunile în general (deşi nu toate) pot fi făcute sub 
constrîngere, sau prin accident, sau datorită vreunei varietăţi de 


1 [Vezi pp. 58 şi urm. J.O.U.] 

greşeală, sau involuntar. în multe astfel de cazuri, nu vom putea 
spune, desigur, despre actul respectiv că el a fost cu adevărat în¬ 
deplinit. Nu discut doctrina generală aici: în multe astfel de ca¬ 
zuri, putem chiar spune că actul a fost „nul“ (sau pasibil de 
nulitate din cauză de constrîngere ori influenţă forţată) ş.a.m.d. 
Mă gîndesc că o doctrină cu un grad înalt de generalitate ar putea 
îmbrăţişa atît ceea ce noi am numit nereuşite, cît şi aceste alte tră¬ 
sături „nefericite" ale îndeplinirii acţiunilor - în cazul nostru, ac¬ 
ţiuni care conţin un enunţ performativ. Nu includem însă aici 
acest tip de eşec - trebuie totuşi să reţinem că astfel de trăsături 
se pot face mereu, şi chiar se vor face, simţite în oricare caz par¬ 
ticular pe care îl discutăm. Asemenea trăsături intră în mod 
normal în categoria „circumstanţelor atenuante" sau a „factori¬ 
lor care reduc sau abrogă responsabilitatea agentului" etc. 

(ii) în al doilea rînd, enunţuri fiind, performativele noastre sînt 
de asemenea pasibile de alte tipuri de neajuns care afectează toate 
enunţurile. Şi pe acestea - deşi, iarăşi, ele ar putea figura într-o 
teorie mai largă - le excludem aici. Mă gîndesc, de exemplu, la 
următoarele: un enunţ performativ va fi, de pildă, într-un sens 
anume, fără substanţă sau nul dacă este rostit de către un actor 
pe scenă, sau dacă e introdus într-un poem sau enunţat în cadrul 
unui solilocviu. Aceasta se aplică în mod similar oricărui enunţ - 
e vorba despre o schimbare totală în circumstanţe speciale. în ast- 
fel de situaţii, limba capătă - inteligibil - o întrebuinţare specia¬ 
lă, neserioasă, dar în anumite moduri parazitară în raport cu 
folosirea normală: moduri care cad sub doctrina etiolărilor limbii. 
Toate acestea le excludem din consideraţiile noastre. Enunţurile 
noastre performative, reuşite sau nu, vor fi luate ca fiind produse 
în circumstanţe obişnuite. 

(iii) Tocmai pentru a lăsa deoparte, cel puţin deocamdată, acest 
soi de consideraţii, nu am introdus aici acel tip de „nereuşită" - îl 
putem numi astfel - care se naşte din „neînţelegere". Pentru a pu¬ 
tea spune că am promis ceva, este în mod evident necesar ca eu: 

(A) să fi fost auzit de cineva, poate chiar de cel căruia îi promit 

§i 

(B) el să fi înţeles că eu promit ceva. 

Dacă una sau alta dintre aceste condiţii nu este satisfăcută, 
devine îndoielnic că eu chiar am promis şi se poate susţine că ac¬ 
tul a fost numai o încercare sau că este nul. In domeniul legii se 
iau măsuri de precauţie speciale pentru a evita astfel de nereuşi¬ 
te, ori altele asemenea, de exemplu, la emiterea ordonanţelor sau 
a citaţiilor. Va trebui să revenim la aceste chestiuni deosebit de 
importante în legătură şi cu alte lucruri. 

(3) Aceste clase de nereuşite se exclud reciproc? Răspunsul 
aici este evident. 

(a) Nu, în sensul că putem greşi în două feluri în acelaşi timp 
(putem promite nesincer unui măgar să-i dăm un morcov). 

(b) încă mai important: nu, în sensul că modalităţile de a greşi 
„se contaminează" şi „se suprapun", iar distingerea lor este „ar¬ 
bitrară" în diverse feluri. 

Să presupunem, de pildă, că observ un vas ancorat în port, mă 
apropii, urc şi izbesc sticla agăţată de etravă, declar „Botez acest 
vas Dl. Stalin“ şi, ca să mă asigur, desfac cavaleţii. Problema este 
că nu eu eram persoana în măsură să botez vasul (ca să nu mai 
întrebăm - o complicaţie în plus - dacă Dl. Stalin era într-adevăr 
numele destinat; poate că, într-un fel, e încă mai jenant dacă 
era). Vom fi cu toţii de acord 

(1) că vasul nu a fost prin aceasta botezat; 1 

(2) că situaţia e teribil de jenantă. 

S-ar putea spune că „s-a petrecut un soi de“ botez al vasului, 
dar că „acţiunea" a fost „nulă" sau „fără efect", pentru că nu eu 
eram persoana potrivită s-o fac, nu aveam „capacitatea" să o 
performez. Dar se poate tot astfel spune, alternativ, că, dacă nu 
există nici măcar de departe pretenţia unei capacităţi, atunci nu 
există nici procedură convenţională acceptată: este o farsă, precum 
căsătoria cu o maimuţă. Sau, iarăşi, se poate spune că a obţine 
împuternicirea este parte din procedură. Atunci cînd sfîntul a bo¬ 
tezat pinguinii, a fost actul lui nul pentru că procedura botezului 
e nepotrivită pentru pinguini sau pentru că nu există o procedură 


1 Botezarea copiilor e o treabă încă şi mai complicată; ne putem procopsi 
cu un nume greşit, dar şi cu un preot greşit - adică cineva împuternicit să dea 
copiilor nume, dar care nu fusese ales să-l boteze pe acest copil. 

acceptată pentru a boteza orice altceva în afară de oameni? Nu 
cred că astfel de dileme contează în teorie, deşi investigarea lor 
nu e lipsită de farmec, iar în practică nu e rău să fii pregătit, pre¬ 
cum juriştii, cu o terminologie adecvată, pentru a le putea face 
faţă. 



III. Nereuşite: Rateuri 


în prima noastră prelegere, am izolat, într-un prim pas, enun¬ 
ţul performativ ca nefiind, sau nefiind doar, un enunţ care spune 
ceva, ci unul care face ceva, şi ca nefiind o relatare adevărată sau 
falsă despre ceva. în a doua prelegere, am arătat că, deşi nu este 
niciodată adevărat sau fals, el poate fi încă supus criticii - adică 
poate fi nereuşit, şi am înşirat şase astfel de tipuri de Nereuşită. 
Dintre acestea, patru erau de aşa natură încît enunţul devenea 
un rateu, iar actul intenţionat era nul şi neavenit, deci fără efect. 
Celelalte două, din contră, nu făceau decît ca actul pretins să fie 
un abuz de procedură. Se pare, aşadar, că ne-am înarmat cu două 
concepte noi-nouţe de aţintit asupra fortăreţei Realităţii sau, mai 
bine zis, a Confuziei - două chei noi în mînă şi, desigur, două noi 
alunecuşuri sub picioare. în filosofie, cînd eşti înarmat ar trebui 
să fii şi avertizat.” Apoi am stagnat o vreme, mulţumindu-mă să 
discut chestiuni generale privitoare la conceptul de Nereuşită şi 
să îi trasez aria generală pe o nouă hartă a domeniului. Am pos¬ 
tulat (1) că el se aplică tuturor actelor ceremoniale, nu doar celor 
verbale, şi că acestea sînt mai frecvente decît se crede. Am admis 
(2) că lista noastră nu este completă şi că există, într-adevăr, şi 
alte dimensiuni a ceea ce s-ar putea rezonabil numi „insuficien¬ 
ţa" care afectează performanţele ceremoniale în general şi enun¬ 
ţurile în general, dimensiuni care sînt cu siguranţă de interes 
pentru filosofi; şi (3) că, desigur, diferite nereuşite se pot combina 


* Modificare a proverbului englezesc: „Forewamed is forearmed" (literal: 
Să fii avertizat este (să fii) înarmat dinainte) - aproximativ: „Paza bună trece 
primejdia rea" (n. tr.). 

şi suprapune şi că modul în care clasificăm un exemplu particular 
dat e mai mult sau mai puţin o chestiune de opţiune. 

Ne propuneam în continuare să luăm cîteva exemple de nere¬ 
uşite - de încălcări ale celor şase reguli. Am să vă reamintesc mai 
întîi regula A. 1, care spune că trebuie să existe o procedură con¬ 
venţională acceptată, cu un anumit efect convenţional, procedură 
care să includă enunţarea unor anumite cuvinte de către anumite 
persoane în anumite circumstanţe; iar regula A. 2, care venea în 
completare, spunea că persoanele şi circumstanţele respective 
trebuie, într-un caz dat, să fie potrivite pentru invocarea proce¬ 
durii respective. 

A. 1. Trebuie să existe o procedură convenţională acceptată, 
cu un anumit efect convenţional, procedură care să in¬ 
cludă enunţarea unor anumite cuvinte de către anumite 
persoane în anumite circumstanţe. 

Partea a doua este, bineînţeles, menită să restrîngă regula la 
cazurile enunţurilor; ea nu este importantă în principiu. 

Formularea pe care am dat-o acestei reguli conţine cuvintele 
„să existe" şi „acceptată"; ne putem însă întreba dacă se poate 
spune cu sens despre ceva că „există" fără ca acel ceva să fie şi 
„acceptat" şi dacă n-ar trebui să preferăm amîndurora „să fie în 
uz (general)". Astfel, n-ar trebui nicicum să spunem „(1) să exis¬ 
te, (2) să fie acceptat". Cu respectul cuvenit acestei problemati¬ 
zări cu totul rezonabile, să-l luăm mai întîi pe „acceptat". 

Dacă cineva realizează un enunţ performativ, iar enunţul este 
clasificat drept rateu din cauză că procedura invocată nu este ac¬ 
ceptată, putem presupune că neacceptarea vine din partea unor 
persoane altele decît vorbitorul (cel puţin în cazul în care acesta 
vorbeşte serios). Ce exemplu am putea găsi? Să ne gîndim la un 
„Divorţez" spus unei femei de către soţul ei într-o ţară creştină, 
amîndoi fiind creştini şi nu, să zicem, musulmani. în cazul aces¬ 
ta, s-ar putea replica: „şi totuşi, el nu a divorţat (cu adevărat) de 
ea: nu admitem decît o altă procedură, verbală ori non-verbală“; 
sau chiar, poate: „noi (noi) nu admitem nici un fel de procedură 

care să valideze divorţul - căsătoria este indisolubilă". Asta poate 
merge pînă-ntr-acolo încît să respingem ceea ce s-ar putea numi 
un întreg cod de procedură, de exemplu, codul onoarei In care se 
înscrie duelul: e posibil, de pildă, ca la cuvintele „martorii mei vă 
vor căuta", ceea ce echivalează cu „vă provoc la duel", noi să nu 
facem declt să ridicăm din umeri. Situaţia generală e explorată 
în nefericita istorie a lui Don Quijote. 

Fireşte, lucrurile se simplifică dacă nu vom admite niciodată 
nici o „astfel" de procedură - adică dacă respingem orice procedură 
pentru efectuarea acelui lucru, sau oricum acea procedură pentru 
efectuarea acelui lucru în particular. Dar la fel de posibile sînt ca¬ 
zurile în care acceptăm totuşi o procedură cîteodată - în anumite 
circumstanţe sau din partea unor anumite persoane -, dar nu în 
orice circumstanţe şi din partea oricui. Aici însă vom rămîne dese¬ 
ori nelămuriţi dacă (precum în cazul botezului de mai sus) nereuşi¬ 
ta va trebui plasată în clasa A. 1 sau mai degrabă în A. 2 (sau poate 
chiar în B. 1 sau B. 2). De pildă, la o petrecere se joacă un joc pe 
echipe şi spui: „II aleg pe George", la care George replică mormă- 
ind: „Eu nu joc". A fost sau n-a fost George ales? Fără îndoială că 
situaţia e una nereuşită. Putem spune: nu l-ai ales pe George, fie 
pentru că nici o convenţie nu spune că poţi alege persoane care nu 
joacă, fie pentru că, în condiţiile date, George este un obiect nepo¬ 
trivit pentru procedura alegerii. Sau, pe o insulă pustie îmi spui: 
„Du-te şi adună lemne"; iar eu răspund „Nu ascult de ordinele ta¬ 
le" sau „N-ai nici un drept să-mi dai ordine" - nu ascult de ordi¬ 
nele tale atunci cînd încerci să-ţi „impui autoritatea" (ceea ce pot 
accepta sau nu) pe o insulă pustie, spre deosebire de cazul în care 
eşti căpitan pe un vas, şi atunci eşti într-adevăr învestit cu autori¬ 
tate. 

Am putea spune însă, plasînd astfel cazul în clasa A. 2 (Apli¬ 
care ratată): procedura - rostirea unor cuvinte etc. - a fost în re¬ 
gulă şi se acceptă, dar circumstanţele în care a fost invocată sau 
persoanele care au invocat-o nu au corespuns: „Aleg" nu este va¬ 
lid decît atunci cînd obiectul verbului este „un jucător", iar un 
ordin este valid doar atunci cînd subiectul verbului este „un co¬ 
mandant" sau „o autoritate". 

La fel de bine putem spune, plasînd astfel cazul sub regula B. 2 
(şi poate că ar trebui să reducem sugestia precedentă la aceasta): 
procedura nu a fost executată complet, asta pentru că este cu nece¬ 
sitate parte din procedură ca, de pildă, persoana care ar fi obiectul 
verbului „Ordon lui...“ să fi recunocut, printr-o procedură ante¬ 
rioară, tacită ori verbală, în persoana care ar urma să enunţe ordi¬ 
nul, o autoritate, de exemplu, spunînd „promit să fac ceea ce îmi 
ordoni să fac“. Aceasta este, desigur, una dintre incertitudinile - şi 
una, trebuie spus, de natură pur generală - care alimentează dis¬ 
cuţia atunci cînd, în teoria politică, se pune întrebarea dacă exis¬ 
tă, nu există sau ar trebui să existe un contract social. 

Aş spune că nu contează deloc în principiu cum decidem în 
cazurile particulare, deşi putem cădea de acord, fie bazîndu-ne pe 
fapte, fie introducînd definiţii ulterioare, să preferăm o soluţie 
mai curînd decît alta. însă nici plasînd cazul sub A. 2, nici 
plasîndu-1 sub B nu îl înscriem într-o regulă generală, şi e impor¬ 
tant să clarificăm: 

(1) împotriva lui B, că, oricît de mult am lărgi procedura, 
rămîne posibil să o respingă cineva în totalitate ; 

(2) împotriva lui A. 2, că, pentru ca o procedură să fie accepta¬ 
tă, e nevoie de mai mult decît ca ea să fie folosită de regulă, fie şi 
de către persoanele implicate în cazul de faţă; şi că trebuie să 
rămînă, în principiu, o opţiune pentru oricine să respingă orice 
procedură - sau cod de proceduri -, chiar şi una pe care pînă la 
un moment dat a acceptat-o: cum poate fi cazul, să zicem, pentru 
codul onoarei. Cineva care ar face aceasta ar fi, desigur, pasibil de 
sancţiuni; ceilalţi vor refuza să se mai joace cu el sau îi vor spune 
că nu este un om de onoare. Mai presus de toate, nu trebuie adus 
totul la nivelul circumstanţelor factuale plate; pentru că atunci 
va trebui să se răspundă vechii obiecţii care condamnă transfor¬ 
marea lui „este“ în „trebuie să fie“. (Faptul de a fi acceptat nu 
este o circumstanţă în adevăratul sens al cuvîntului.) în cazul 
multor proceduri, cum ar fi cele ale jocurilor, oricît de adecvate ar 
fi circumstanţele, pot foarte bine alege să nu joc; mai mult, trebuie 
să admitem că, în ultimă instanţă, e îndoielnic că „a fi acceptat" 

se poate defini drept a fi „de regulă" folosit. Dar aceasta este o 
chestiune mai dificilă. 

în al doilea rînd, cum să înţelegem sugestia că e posibil ca 
uneori o procedură nici să nu existe - ca fiind distinctă de între¬ 
barea dacă procedura e acceptată (şi anume de către un grup sau 
altul) sau nu? 1 

(i) Avem cazul procedurilor care „nu mai există" în sensul că, 
deşi acceptate larg la vremea lor, ele nu mai sînt azi larg accepta¬ 
te sau nu mai sînt acceptate de nimeni; de exemplu, cazul provo¬ 
cării la duel; şi 

(ii) Avem şi cazul procedurilor pe care le iniţiază cineva. Cîte- 
odată poţi „să scapi", aşa cum un jucător „scapă pe contra-atac" 
într-un meci de fotbal. Este esenţial să „scapi", în ciuda termino¬ 
logiei suspecte.’ Să ne gîndim la un caz în care e mai plauzibil să 
spunem că procedura nu există decît că nu o acceptăm: pot spune 
„Te-ai purtat ca un laş" ca să te cert sau ca să te insult; şi-mi pot 
face intenţia explicită spunînd „Te cert", dar n-o pot face spunînd 
„Te insult" - de ce stau aşa lucrurile nu contează aici. 2 * * 5 Tot ce 
contează e că o varietate specială de non-joc a poate apărea dacă 
cineva chiar spune „Te insult": pentru că, în vreme ce a insulta 
pe cineva este o procedură convenţională şi, într-adevăr, una ver¬ 
bală, aşa încît, într-un fel, vom recunoaşte fără probleme proce- 


1 Dacă aici nu convine formularea: se pune la îndoială faptul că procedura 
„există" - şi poate foarte bine să nu convină, fiindcă ne-am obişnuit să ne te¬ 
mem de acest cuvînt (în general, fără îndoială, în mod legitim) -, vom spune 
că ceea ce se pune la îndoială e mai degrabă natura exactă sau definiţia sau 
înţelegerea procedurii care cu siguranţă există şi este acceptată. 

* Joc de cuvinte: „Get away with it“ - în sens propriu şi în sens figurat in. tr.). 

2 Multe astfel de posibile proceduri şi formule s-ar dovedi dezavantajoase 
dacă ar fi recunoscute; de exemplu, poate că nu ar trebui să acceptăm formula 

„Iţi promit că am să-ţi sparg capul". Aflu însă că în zilelp de glorie ale duelu¬ 
rilor studenţeşti din Germania, obiceiul era ca membrii unui club să treacă în 
şir indian pe lingă membrii unui club rival, aşezaţi şi ei în şir, şi apoi fiecare 
dintre ei să-i spună adversarului său, în timp ce trecea pe lingă el, cu toată 

politeţea: „Beleidigung", ceea ce înseamnă „Te insult". 

5 [,,Non-joc“ era numele pe care Austin îl folosea la un moment dat pen¬ 
tru categoria A. 1 de nereuşite. Mai tîrziu l-a respins, dar notiţele sale îl păs¬ 
trează în pasajul acesta. J.O.U.] 

dura pe care o invocă cineva care spune „Te insult", totuşi îi vom 
refuza cu certitudine jocul, nu doar pentru că nu este acceptată 
convenţia, ci pentru că vom avea vaga senzaţie a unei oprelişti de 
o natură nu tocmai clară în mod imediat, care ne va face să nu o 
acceptăm niciodată. 

Mult mai obişnuite însă vor fi cazurile în care nu e sigur cît de 
mult se extinde o procedură - ce cazuri acoperă ea sau ce varie¬ 
tăţi poate fi făcută să acopere. E caracteristic oricărei proceduri 
ca limitele aplicabilităţii ei şi, împreună cu ele, desigur, definiţia 
„exactă" a procedurii să rămînă vagi. Vor apărea întotdeauna ca¬ 
zuri dificile sau periferice, unde nimic din istoria anterioară a 
procedurii convenţionale nu va hotărî definitiv dacă o astfel de 
procedură este sau nu corect aplicată cazului respectiv. Pot oare 
boteza un cîine (dacă asta se poate admite ca un act raţional)? 
Sau înseamnă că astfel comit un non-joc? Legea abundă în astfel 
de decizii dificile - în care, desigur, va deveni mai mult sau mai 
puţin arbitrar dacă vom alege să decidem (A. 1) că o convenţie 
aici nu există sau să decidem (A. 2) că circumstanţele nu sînt po¬ 
trivite pentru invocarea unei convenţii care, neîndoios, există: 
oricum am lua-o, tendinţa va fi să ne raportăm la un „precedent". 
Juriştii preferă în general opţiunea din urmă, care îi constrînge 
la a aplica legea, mai degrabă decît la a inventa una. 

Există însă un alt tip de cazuri posibile, clasificabile în multe 
feluri, şi care merită o atenţie specială. 

Enunţurile performative de care m-am ocupat pînă acum sînt, 
toate, perfect conturate, de tipul a ceea ce voi numi mai tîrziu 
performative explicite, în opoziţie cu performativele implicite. 
Ceea ce înseamnă că toate includ sau încep cu o expresie de o 
semnificaţie evidentă şi directă, cum ar fi „Pariez", „Promit", 
„Las moştenire" - o expresie folosită în general şi pentru a denumi 
actul pe care, producînd un astfel de enunţ, îl performez: de 
exemplu, a paria, a promite, a lăsa moştenire etc. Dar, fireşte, es¬ 
te totodată evident şi important de remarcat că putem, dacă 
vrem, să folosim enunţul „pleacă" pentru a obţine practic acelaşi 
lucru ca atunci cînd folosim enunţul „îţi ordon să pleci": drept 

urmare, vom fi în măsură, şi într-un caz şi în celălalt, să spunem 
bucuroşi, dacă e să descriem ulterior ceea ce a făcut vorbitorul, că 
„mi-a ordonat să plec". Poate că însă nu e clar în fapt - iar în ce 
priveşte enunţul şi atît, rămîne mereu neclar - dacă, atunci cînd 
folosim o formulă atît de neexplicită ca simplul imperativ „pleacă", 
vorbitorul îmi dă ordin (sau intenţionează să-mi dea ordin) să 
plec sau mai curînd mă sfătuieşte, mă roagă sau mai ştiu eu ce, 
să plec. Tot astfel, „E un taur pe cîmp“ poate să fie sau poate să 
nu fie o avertizare, fiindcă e posibil să nu fac altceva decît să de¬ 
scriu peisajul, iar „Voi fi acolo" poate să fie sau poate să nu fie o 
promisiune. Avem aici performative primitive, distincte de cele 
explicite; şi e posibil ca circumstanţele să nu ofere nimic care 
ne-ar determina să decidem dacă enunţul e performativ sau nu. 
în orice caz, într-o situaţie dată, poate fi la latitudinea mea să o 
iau ori aşa, ori aşa. Formula a fost performativă - poate -, dar 
procedura în chestiune nu a fost invocată suficient de explicit. 
Poate că nu am luat-o ca pe un ordin, sau oricum nu trebuia 
neapărat s-o iau ca pe un ordin. Persoana respectivă nu a luat-o ca 
pe o promisiune: i.e. în condiţiile date, nu a acceptat procedura, pe 
motiv că ritualul a fost incomplet săvîrşit de către vorbitorul prim. 

Am putea asimila aceasta unei performanţe deficitare sau in¬ 
complete (B. 1 sau B. 2): numai că ea este totuşi completă, deşi 
nu lipsită de ambiguităţi, şi nici explicită. (în cazul legii, desigur, 
acest tip de performativ neexplicit va fi în mod normal plasat sub 
B. 1 sau B. 2 - regula spune că a lăsa moştenire neexplicit, de pildă, 
este un act fie incorect, fie incomplet; dar în viaţa obişnuită o ast¬ 
fel de stricteţe nu există.) O putem asimila şi unei Neînţelegeri 
(pe care nu o luăm încă în calcul): dar atunci ar fi un tip special, 
privitor la forţa enunţului şi nu la semnificaţia sa. Şi important 
aici este nu că ascultătorul nu a înţeles, ci că nu trebuia neapărat 
să înţeleagă, de exemplu, să o ia ca pe un ordin. 

Am putea, într-adevăr, Să asimilăm exemplul lui A. 2, spunînd 
că procedura nu e destinată folosirii atunci cînd nu e clar că e fo¬ 
losită - întrebuinţare care o face în totalitate nulă. Putem susţine 
că trebuie folosită doar în circumstanţe din care se înţelege abso¬ 
lut clar că e folosită. Dar ar însemna să cerem perfecţiunea. 

A. 2. Persoanele şi circumstanţele respective trebuie, într-un 
caz dat, să fie potrivite pentru invocarea procedurii res¬ 
pective. 

Ajungem acum la încălcarea lui A. 2, tipul de nereuşită pe ca¬ 
re l-am numit Aplicaţii Ratate. Exemplele aici abundă. „Te nu¬ 
mesc în funcţie", spus după ce ai fost deja numit în funcţie, sau 
cînd a fost numit altcineva, sau cînd nu am împuternicirea să 
numesc, sau cînd mă adresez unui cal; „Da, vreau", spus atunci 
cînd eşti rudă cu numita sau în faţa unui căpitan de vas pe uscat; 
„Iţi dau", spus cînd obiectul nu e al meu ca să-l pot da sau cînd el 
este o livră din carnea mea vie şi netranşată. Dispunem de diverşi 
termeni speciali, uzitabili în diverse tipuri de cazuri - „ultra 
vires“, „incapacitate", „obiect (sau persoană) nepotrivit(ă) sau 
neadecvat(ă)" ş.a.m.d. 

Graniţa dintre „persoane nepotrivite" şi „circumstanţe nepo¬ 
trivite" va fi cu necesitate una nu foarte strictă. Intr-adevăr, „cir¬ 
cumstanţele" pot fi, bineînţeles, extinse pentru a acoperi în 
general „natura" tuturor persoanelor participante. Trebuie să dis¬ 
tingem însă între cazurile în care neadecvarea persoanelor, obiec¬ 
telor, numelor etc. este o chestiune de „incapacitate" şi cazurile 
mai simple în care obiectul sau „actorul" nu corespund ca tip. 
Distincţia e destul de aproximativă şi instabilă, dar nu lipsită de 
importanţă (în cazul, să zicem, al legii). Astfel, trebuie distins în¬ 
tre cazurile în care un preot botează un copil dîndu-i numele ales 
pentru un altul sau botează un copil cu numele de „Albert" în loc 
de „Alfred" şi cazurile în care s-ar spune „Botez acest copil cu 
numele de 2704“ ori „Promit să-ţi sparg capul" sau în care un cal 
ar fi numit consul. In cazurile din urmă e vorba despre actori 
necorespunzători, pe cînd în primele neadecvarea e o chestiune 
de incapacitate. 

Unele suprapuneri ale lui A. 2 cu A. 1 şi B. 1 au fost deja men¬ 
ţionate. Este poate de presupus că vom numi invocare ratată 
(A. 1) cazul în care persoana ca atare este neadecvată, mai curînd 
decît dacă ea nu este împuternicită de drept (A. 2) - asta dacă 
nimic (nici o procedură antecedenţă ori împuternicire anterioară 
etc.) nu a reuşit să clarifice lucrurile. Pe de altă parte, dacă luăm 

literal chestiunea împuternicirii (poziţie, prin contrast cu statut), 
putem clasifica nereuşita drept un act prost executat (B. 1), mai 
curînd decît o procedură prost aplicată - de exemplu, dacă votăm 
pentru un candidat înainte ca el să fie nominalizat. întrebarea 
aici este cît de mult putem lărgi „procedura". 

Avem în continuare cazuri B (deja amintite, desigur), numite 
Execuţii Ratate. 

B. 1. Procedura trebuie executată corect de către toţi parti¬ 

cipanţii. 

Vorbim aici de nereguli. Ele constau, de exemplu, în folosi¬ 
rea unor formule greşite - există o procedură care este adecvată 
persoanelor şi circumstanţelor, dar ea nu e îndeplinită corect. 
Exemple aici se găsesc mai uşor în domeniul legal; lucrurile nu 
sînt atît de clare, fireşte, în viaţa obişnuită, unde se fac rabaturi 
la tot pasul. Folosirea formulelor neexplicite poate fi inclusă în 
această categorie. Tot aici se înscrie folosirea formulelor vagi şi 
a referinţelor ambigue, de exemplu, dacă spun „casa mea" 
atunci cînd posed două sau dacă spun „Pun pariu cu tine că azi 
cursa se va anula" atunci cînd s-au aranjat deja mai multe curse 
pentru azi. 

E vorba aici despre altceva decît în cazul neînţelegerii ori al 
înţelegerii încete din partea unui auditoriu: e vorba de o neregulă 
strecurată în ritual, oricum ar pricepe-o ascultătorii. Unul dintre 
lucrurile care ridică dificultăţi speciale este întrebarea dacă, 
atunci cînd două părţi sînt implicate, e necesar un „consensus ad 
idem". Este esenţial oare ca eu să asigur, pe lîngă toate celelalte, 
şi înţelegerea corectă ? în orice caz, aceasta este cu certitudine o 
chestiune clasificabilă sub regulile B, şi nu sub r. 

C. 2. Procedura trebuie executată complet de către toţi parti¬ 

cipanţii. 

Acestea sînt piedici. încercăm să ducem la bun sfîrşit proce¬ 
dura, dar actul eşuează. De exemplu: încercarea mea de a pune 

un pariu zicînd „Pariez pe cinci lei“ eşuează dacă tu nu spui „S-a 
făcut" sau altceva în acelaşi sens; încercarea mea de a mă căsă¬ 
tori zicînd „Da, vreau" eşuează dacă femeia spune „Eu nu 
vreau"; încercarea mea de a te provoca la duel eşuează dacă spun 
„Te provoc", dar nu îţi trimit martorii; încercarea mea de a des¬ 
chide oficial un sediu de bibliotecă eşuează dacă spun „Deschid 
această bibliotecă", dar cheia se rupe în broască; sau: botezarea 
unei nave eşuează dacă desfac cavaleţii înainte de a spune „Lan¬ 
sez această navă". Şi aici, ca şi în alte situaţii, în viaţa obişnuită 
se admite o anumită permisivitate procedurală - altfel nu s-ar 
mai face nimic în universităţi! 

Fireşte că uneori vor apărea dubii dacă mai sînt necesare şi 
alte lucruri sau nu. De exemplu, ţi se cere să accepţi darul pen¬ 
tru ca eu să pot spune că ţi-am dat ceva? Cu siguranţă că în si¬ 
tuaţiile formale acceptul e necesar, dar aşa se întîmplă şi în 
mod obişnuit? Dubii similare apar dacă o numire este făcută fă¬ 
ră acordul persoanei numite. întrebarea aici este în ce măsură 
pot fi actele unilaterale. Tot astfel, se pune întrebarea: cînd 
anume se poate spune că un act a luat sfirşit, prin ce se defineş¬ 
te săvîrşirea lui? 1 

V-aş atrage atenţia că în această discuţie nu am invocat şi alte 
dimensiuni ale eşecului, cum sînt cele care apar atunci cînd, de 
pildă, protagonistul ar face o simplă greşeală sau cînd ar exista 
divergenţe factuale, ca să nu mai vorbesc de divergenţele de opi¬ 
nie. De exemplu, nici o convenţie nu stipulează că îţi pot promite 
să fac ceva în detrimentul tău, obligîndu-mă astfel în faţa ta să 
fac acel lucru; dar să presupunem că aş spune „îţi promit să te 
trimit la mînăstire", cu credinţa, pe care tu nu o împărtăşeşti, că 
asta are să-ţi facă bine, sau invers, atunci cînd tu crezi că are 
să-ţi facă bine, dar eu nu, sau chiar atunci cînd amîndoi credem 
că are să-ţi facă bine, dar, de fapt, aşa cum se va putea dovedi, nu 
îţi va fi deloc prielnic. Se numeşte că am invocat o convenţie non-e- 
xistentă în circumstanţe neadecvate? Nu mai e nevoie să spun - e 
o chestiune de principiu general - că o alegere mulţumitoare 

1 Se poate astfel întreba dacă a nu ajunge să înmînezi un dar înseamnă a nu 
ajunge să săvîrşeşti actul darului sau dacă este o nereuşită de tip r. 

între aceste alternative nu există, ele fiind prea grosiere pentru a 
încadra cazuri subtile. Nu avem la îndemînă nici o cale de a sim¬ 
plifica bogăţia complexă a unei situaţii care scapă clasificării 
obişnuite. 

Ar putea părea că, spunînd acestea, n-am făcut decît să re¬ 
tractăm propriile noastre reguli. Dar nu e adevărat. E clar că 
există aceste şase tipuri de nereuşită, chiar dacă uneori nu se 
poate spune cu certitudine care dintre ele se potriveşte unui caz 
particular: şi dacă vrem, le putem defini, cel puţin pentru anumi¬ 
te cazuri date. Dar trebuie neapărat să ne ferim de simplificări 
brutale, pe care cineva ar putea fi tentat să le numească boala 
profesională a filosofilor, dacă nu asta le-ar fi într-adevăr profe¬ 
sia. 

Data trecută am luat în discuţie tipuri de nereuşită şi ne-am 
ocupat de cazuri în care nu exista nici o procedură sau nici o pro¬ 
cedură acceptată; în care procedura era invocată în circumstanţe 
neadecvate şi în care procedura era executată deficitar sau in¬ 
complet. Arătam că în anumite cazuri aceste nereuşite se su¬ 
prapun şi că, în plus, ele se suprapun în general cu (a) neîn¬ 
ţelegerile [ misunderstandings ] - un tip de nereuşită de care toate 
enunţurile sînt probabil susceptibile, şi cu (b) greşelile [mistakes] 
şi acţiunea sub constrîngere [acting under duress]. 

Ultimul tip de cazuri este tipul P. T. 1 şi T. 2, nesincerităţi 
[insincerities] şi infracţiuni [ infractions ] sau încălcări [breaches]. 1 
Spunem aici că actul nu este nul, deşi e tot nereuşit. 

Voi repeta definiţiile: 

r. 1: dacă, aşa cum e cazul de regulă, procedura e destinată 
uzului unor persoane care nutresc anumite gînduri, sentimente 
ori intenţii sau e menită să declanşeze un anumit comportament 
din partea vreunui participant, atunci persoana care participă la 
procedură şi astfel o invocă trebuie să nutrească efectiv acele 
gînduri, sentimente ori intenţii, iar participanţii trebuie să aibă 
intenţia de a se comporta în consecinţă; 

r. 2: şi participanţii trebuie să se comporte cu adevărat în 
consecinţă. 


1 Vezi p. 36 şi nota de subsol. 

1. Sentimente 

Exemple în care sentimentele cerute lipsesc: 

„Te felicit spus atunci cînd nu simt nici o plăcere, ba, dim¬ 
potrivă, sînt chiar iritat. 

„îmi pare rău pentru tine“, spus atunci cînd nu simt nici un 
fel de compasiune. 

Circumstanţele sînt aici în regulă, iar actul, departe de a fi nul, 
este performat, numai că e nesincer, nu aveam de ce să te felicit 
sau să-mi exprim părerile de rău cînd simţeam cu totul altceva. 

2. Gînduri 

Exemple în care gîndurile cerute lipsesc: 

„Te sfătuiesc să...“, spus atunci cînd nu cred că ai avea într-a- 
devăr de cîştigat din ceea ce te sfătuiesc să faci. 

„îl găsesc nevinovat - e achitat", spus atunci cînd cred că res¬ 
pectivul e vinovat. 

Aceste acte nu sînt nule. Eu chiar ofer un sfat sau dau un 
verdict, deşi o fac nesincer. Avem aici o paralelă evidentă cu unul 
dintre elementele minciunii, în performarea unui act de vorbire 
de tipul asertiv. 

3. Intenţii 

Exemple în care intenţiile cerute lipsesc: 

„Promit", spus atunci cînd nu am intenţia să fac ceea ce promit. 

„Pun pariu", spus atunci cînd nu am intenţia să plătesc. 

„Declar război", spus atunci cînd nu am intenţia să lupt. 

Nu folosesc aici termenii „sentimente", „gînduri" şi „intenţii" 
în vreun mod tehnic, opus unuia lax. Cîteva comentarii sînt to¬ 
tuşi necesare: 

(1) Distincţiile sînt atît de laxe încît cazurile nu sînt neapărat 
distincte: şi oricum, cazurile pot fi combinate, aşa cum şi sînt în 
mod obişnuit. De exemplu, dacă spun „Te felicit", mi se cere să 
nutresc sentimentul, ori mai degrabă gîndul, că fapta ta e remar¬ 
cabilă şi merită lăudată? Sau, în cazul promisiunii: fireşte că tre¬ 
buie să am intenţia cerută, dar trebuie de asemenea să gîndesc că 

ceea ce promit e fezabil (trebuie să am intenţia s-o fac, nu doar să 
încerc s-o fac) şi să gîndesc că cel căruia îi promit crede că ceea ce 
îi promit e spre binele său, sau să gîndesc eu însumi că ceea ce îi 
promit e spre binele său. 

(2) în cazul gîndurilor, trebuie să distingem între cazul în ca¬ 
re credem într-adevăr că astfel stau lucrurile - de exemplu, că el 
e vinovat, că el e cel care a comis fapta sau că fapta i se datorea¬ 
ză, el îi este autorul - şi cazul în care ceea ce credem noi este 
într-adevăr aşa: între un gînd corect şi unul greşit. (Tot astfel, 
putem distinge între cazul în care într-adevăr simţim aşa şi cazul 
în care ceea ce simţim e justificat, sau între cazul în care într-a¬ 
devăr avem intenţia aceasta şi cazul în care ceea ce intenţionăm 
este fezabil.) Dar cu gîndurile, lucrurile sînt mult mai complicate: 
e vorba aici de o lipsă de sinceritate care constituie un element 
esenţial al minciunii, distinct de situaţia în care spunem ceva ca¬ 
re este, în fapt, fals. Exemple: a gîndi, atunci cînd spun „nevino¬ 
vat", că el este autorul faptei sau a gîndi, cînd spun „felicitări", 
că reuşita nu îi aparţine. Dar e posibil, de fapt, să greşesc gîndind 
aşa. 

Dacă măcar unele dintre gîndurile noastre sînt incorecte (şi 
nu nesincere), va rezulta un tip de nereuşită diferit: 

(a) Pot dărui ceva care în realitate (deşi cred contrariul) 
nu-mi aparţine. Am putea spune că aceasta este o „aplicare rata¬ 
tă", că circumstanţele, obiectele, persoanele etc. nu sînt adecvate 
pentru procedura dăruirii. Dar să nu uităm că spuneam că vom 
elimina întreaga dimensiune a acelei nereguli care s-ar putea 
numi nereuşită, dar care se datorează unei greşeli sau neînţele¬ 
geri. Să observăm că o greşeală nu face în general ca un act să fie 
nul, deşi îl poate face scuzabil. 

(b) „Te sfătuiesc să faci X “ este un enunţ performativ. Să 
luăm cazul în care eu te sfătuiesc să fad ceva ce nu e deloc spre 
binele tău, deşi eu cred că este. Cazul este întru totul diferit de 
(a) prin aceea că nu există nici un motiv să gîndeşti că actul sfă- 
tuirii ar putea fi nul sau pasibil de a fi nul ori că el ar putea fi 
nesincer. Ci vom introduce aici, iarăşi, o dimensiune cu totul nouă: 
vom critica actul ca fiind un sfat prost. E de altfel cel mai rău 

lucru care se poate spune despre un sfat. Dacă un act este reuşit 
în toate modurile pe care le-am definit, nu înseamnă că el este 
scutit de orice altă critică. Vom reveni. 

(c) Mai dificil decît cazurile precedente este un tip de situaţie 
la care vom reveni şi mai tîrziu. Există o clasă de performative pe 
care am s-o numesc a verdictivelor : de pildă, atunci cînd spun 
„Acuzatul este declarat vinovat" sau, simplu, „vinovat" ori cînd ar¬ 
bitrul spune „out". Cînd spunem „vinovat", actul este reuşit, 
într-un fel, dacă noi credem cu sinceritate, date fiind probele, că 
el este autorul faptei. Dar, desigur, este esenţial, într-un fel, pen¬ 
tru o procedură ca ea să fie corectă; poate să nu fie nici pe depar¬ 
te o chestiune de opinie, ca mai sus. Astfel, atunci cînd arbitrul 
spune „over"', runda este terminată. Dar se poate întîmpla să 
avem un verdict „prost": el poate fi ori nejustificat (complet de 
judecată), ori incorect (arbitru). Avem aici, aşadar, o situaţie în¬ 
tru totul nefericită. Ea nu este totuşi nereuşită în nici unul din¬ 
tre sensurile stabilite: nu este nulă (dacă arbitrul spune „out", 
mingea este în out; decizia arbitrului e definitivă) şi nu este 
nesinceră. Nu ne ocupăm însă aici de astfel de probleme decît ca 
să determinăm nesinceritatea. 

(3) Şi în cazul intenţiei există anumite disfuncţii. 

(a) Am observat deja dilema referitoare la ceea ce constituie o 
acţiune ulterioară şi ceea ce este doar încheierea sau săvîrşirea 
unei singure acţiuni totale: de exemplu, e greu de determinat re¬ 
laţia dintre: 

„Ofer" şi înmînarea posesiunii; 

„Da, vreau (să iau în căsătorie etc.)“ şi săvîrşirea mariajului; 

„Vînd" şi încheierea vînzării, 

deşi distincţia este clară în cazul promisiunii. Există, aşadar, 
posibilităţi similare de a trasa distincţii în varii feluri între inten¬ 
ţia cerută pentru a performa o acţiune ulterioară şi intenţia cerută 


' în jocul de cricket, set de şase aruncări lansate de pe aceeaşi margine a 
terenului ( n. tr.). 

pentru a încheia o acţiune prezentă. însă asta nu ridică, în prin¬ 
cipiu, probleme în chestiunea nesincerităţii. 

(b) Am distins, în mare, între cazuri în care trebuie să ai anu¬ 
mite intenţii şi cazuri mai speciale în care trebuie să ai intenţia 
să îndeplineşti o anumită acţiune ulterioară, unde folosirea pro¬ 
cedurii date este destinată tocmai să declanşeze acea acţiune ul¬ 
terioară (făcînd-o fie obligatorie, fie permisă). Exemple ale 
acestui tip de procedură mai specializată sînt: fireşte, angaja¬ 
mentul de a îndeplini o acţiune şi, probabil, actul de a boteza. O 
astfel de procedură există tocmai pentru a decide care comporta¬ 
re ulterioară e în regulă şi care nu; şi, desigur, în multe cazuri, 
cum ar fi cel al formulelor juridice, ne aflăm foarte aproape de 
acest scop. Alte cazuri însă sînt mai puţin limpezi: pot, de pildă, 
să-mi exprim intenţia spunînd, pur şi simplu, „Am să...“ Trebuie, 
fireşte, să am şi intenţia să fac acel lucru, dacă e să fiu sincer, la 
momentul enunţului: dar care este gradul sau modul exact de ne¬ 
reuşită dacă după aceea nu fac lucrul respectiv? Sau, în cazul lui 
„îţi urez bun venit", care, spus, echivalează cu a primi pe cineva, 
se presupune că intenţii de acest gen trebuie, într-un fel sau al¬ 
tul, să existe: dar dacă apoi vorbitorul se poartă bădăran? Sau: îţi 
dau un sfat şi tu îl accepţi, dar apoi te atac: în ce măsură mi se 
cere să nu fac asta? Sau doar „se aşteaptă de la mine" să n-o fac? 
Sau o astfel de comportare ulterioară este categoric declarată în 
neregulă în virtutea procedurii de a-da-a-primi-un-sfat? Sau, tot 
astfel: te rog să faci ceva, tu accepţi, iar apoi eu protestez - în¬ 
seamnă că fac ceva nepermis? Probabil că da. Dar există o ten¬ 
dinţă puternică de a face astfel de lucruri mai clare, ca atunci 
cînd, de pildă, spunem „Eşti absolvit" în loc de „Eşti iertat", sau 
„Am intenţia să" ori „Promit să“ în loc de „Am să...“ 

Cam atît despre modurile în care enunţurile performative pot 
fi nereuşite, astfel incit „actul" implicat este doar intenţionat sau 
pretins etc. Asta se reducea, în general, la a spune, dacă preferaţi 
jargonul, că anumite condiţii trebuie satisfăcute dacă e ca enun¬ 
ţul să fie reuşit - anumite lucruri trebuie să fie astfel. Iar aceas¬ 
ta, pare limpede, ne obligă la a spune că, pentru ca un anumit 
enunţ performativ să reuşească, anumite afirmaţii trebuie să fie 

adevărate. în sine, acesta este, fără îndoială, un rezultat deosebit 
de trivial al investigaţiilor noastre. Dar măcar ca să evităm nere¬ 
uşitele pe care le-am discutat, să întrebăm: 

(1) care afirmaţii trebuie să fie adevărate? 

§i 

(2) e ceva interesant de spus despre relaţia enunţului perfor- 
mativ cu aceste afirmaţii? 

Să ne amintim că în prima prelegere spuneam că putem, 
într-un sens, implica [ imply ] tot felul de lucruri ca fiind astfel 
cînd spunem „Promit", dar asta e cu totul altceva decît a spune 
că enunţul „Promit" este o afirmaţie, adevărată sau falsă, care 
afirmă că lucrurile sînt astfel. Voi vorbi despre cîteva lucruri im¬ 
portante care trebuie să fie adevărate dacă e ca performarea să 
fie reuşită (nu toate - dar pînă şi acestea vor părea acum destul 
de plictisitoare şi triviale: sper asta, pentru că ar însemna că sînt 
deja „evidente"). 

Dacă atunci cînd, de pildă, spun „îmi cer iertare", chiar îmi 
cer iertare, astfel încît să putem spune că vorbitorul şi-a cerut 
neîndoielnic iertare, atunci 

(1) este adevărat, şi nu fals, că fac (am făcut) ceva - de fapt, 
mai multe lucruri, dar în particular că îmi cer iertare 
(mi-am cerut iertare); 

(2) este adevărat, şi nu fals, că anumite condiţii sînt respec¬ 
tate, în particular acelea de tipul specificat în regulile A. 1 
şi A. 2; 

(3) este adevărat, şi nu fals, că sînt respectate anumite alte 
condiţii, de tip r, în particular că gîndesc ceva; 

Şi 

(4) este adevărat, şi nu fals, că sînt obligat să fac ceva ulterior. 

Strict vorbind, şi e important să o spunem, sensul în care „îmi 
cer iertare" implică adevărul fiecăreia dintre cele de mai sus a 
fost deja explicat - este exact ceea ce am explicat pînă acum. Dar 

ce interesează este să comparăm aceste „implicaţii" ale enunţuri¬ 
lor performative cu anumite descoperiri făcute relativ recent în 
legătură cu „implicaţiile" tipului advers şi preferat de enunţ, 
afirmaţia sau enunţul constativ, el fiind, spre deosebire de per- 
formativ, adevărat sau fals. 

Să luăm mai întîi pe (1): care este relaţia dintre enunţul „îmi 
cer iertare" şi faptul că îmi cer iertare? E important să vedem că 
ea diferă de relaţia dintre „Alerg" [/ am running ] şi faptul că 
alerg (sau, în cazul în care s-ar spune că aceasta nu este o „simplă" 
relatare autentică - relaţia dintre „el aleargă" [he is running] şi 
faptul că el aleargă). în engleză, diferenţa e marcată prin folosi¬ 
rea prezentului non-continuu în formulele performative: dar ea 
nu e neapărat marcată în toate limbile - cărora se poate să le lip¬ 
sească prezentul continuu - şi nici în engleză, întotdeauna. 

Am putea spune: în cazurile obişnuite, cum ar fi alergarea, 
faptul că el aleargă este ceea ce face ca afirmaţia că el aleargă să 
fie adevărată-, sau că adevărul enunţului constativ „el aleargă" 
depinde de faptul că el aleargă. Pe cînd în cazul nostru, reuşita 
performativului „îmi cer iertare" este ceea ce face ca faptul că 
îmi cer iertare să fie un fapt, iar succesul meu în a-mi cere iertare 
depinde de reuşita enunţului performativ „îmi cer iertare". Este, 
acesta, unul dintre modurile în care putem justifica distincţia 
„performativ-constativ" - ca distincţie între a face şi a spune. 

Vom analiza în continuare trei dintre multele feluri în care o 
afirmaţie implică adevărul altor afirmaţii. Unul dintre cele pe care 
le voi menţiona este ştiut de mult. Celelalte au fost descoperite 
destul de recent. Nu vom descrie chestiunea într-un limbaj prea 
tehnic, deşi acest lucru este posibil. Mă refer la descoperirea conform 
căreia felurile în care putem vorbi rău, în care putem maltrata lim¬ 
ba, atunci cînd enunţăm afirmaţii „factuale", sînt mai numeroase 
decît simpla contradicţie (care, oricum, este o relaţie complicată 
care cere şi poate primi atît o definiţie, dt şi o explicaţie). 

1. Implică [entails] 

„Toţi oamenii roşesc" implică „unii oameni roşesc". Nu pu¬ 
tem spune „Toţi oamenii roşesc, dar nu orice oameni roşesc" sau 

„pisica e sub preş şi pisica e pe preş" sau „pisica e pe preş şi pisi¬ 
ca nu e pe preş", pentru că în fiecare caz prima propoziţie implică 
contrariul celei de a doua. 

2. Subînţelege [impli es] 

Propoziţia mea „pisica e pe preş" subînţelege faptul că eu cred 
că ea este pe preş." Nu putem spune „pisica e pe preş, dar eu nu 
cred asta". 

3. Presupune [presupposes] 

„Toţi copiii lui Jack sînt chei" presupune că Jack are copii. Nu 
putem spune „Toţi copiii lui Jack sînt chei, dar Jack nu are copii" 
sau „Jack nu are copii şi toţi copiii lui sînt chei". 

E un iz de ultraj, uşor de recunoscut, în toate aceste cazuri. 
Dar trebuie să ne ferim să folosim termeni buni la toate, cum 
sînt „implică" sau „contradicţie", pentru că diferenţele sînt 
considerabile. O pisică se omoară în mai multe feluri decît prin 
înecare în unt"; dar acesta e un lucru (aşa cum indică şi prover¬ 
bul) pe care sîntem dispuşi să îl trecem cu vederea: limba se 
poate ultragia în mai multe feluri decît prin contradicţie. între¬ 
bările mari sînt: cîte feluri există, de ce maltratează ele limba şi 
în ce constă ultragiul? 

Să deosebim acum cazurile aşa cum sîntem obişnuiţi: 

1. Implică 

Dacă p implică q, atunci ~q implică ~p: dacă „pisica e pe 
preş" implică „preşul e sub pisică", atunci „preşul nu e sub pisi¬ 
că" implică „pisica nu e pe preş". Aici, adevărul unei propoziţii 
implică adevărul unei alte propoziţii; sau, din alt unghi, adevărul 
unei propoziţii e inconsistent cu adevărul unei alte propoziţii. 

* Austin explică în continuare că este vorba despre un sens al lui „imply" 
observat de G.E. Moore, deşi unul diferit de sensul în care verbul este folosit 
în mod obişnuit în engleză - un sens mai slab, ca în „He implied I did not 
know it“ - „A lăsat să se înţeleagă că eu nu ştiu" (n. tr.). 

‘ Proverb englezesc: „There are more ways of killing a cat than drowning 
it in butter" (n. tr .). 

2. Subînţelege 

Asta e altceva: dacă faptul că spun că pisica e pe preş subînţe¬ 
lege faptul că eu cred că aşa e, nu rezultă că faptul că eu nu cred 
că pisica e pe preş subînţelege că pisica nu e pe preş. Şi, iarăşi, nu 
se poate vorbi aici de inconsistenţa propoziţiilor: ele sînt perfect 
compatibile - e posibil ca, în acelaşi timp, pisica să fie pe preş, iar 
eu să nu cred că aşa e. Dar nu putem, în celălalt caz, să spunem 
„e posibil în acelaşi timp ca pisica să fie pe preş, dar preşul să nu 
fie sub pisică". Iar aici, a spune că „pisica e pe preş" nu e posibil 
împreună cu a spune „Nu cred că e“; aserţiunea implică o cre¬ 
dinţă. 

3. Presupune 

Şi aici lucrurile sînt diferite de 1: dacă „Copiii lui John sînt chei" 
presupune că John are copii, nu este adevărat că faptul că John nu 
are copii presupune că copiii lui John nu sînt chei. Mai mult, atît 
„Copiii lui John sînt chei", cît şi „Copiii lui John nu sînt chei" pre¬ 
supun că John are copii: dar nu e adevărat că atît „Pisica e pe 
preş", cît şi „Pisica nu e pe preş" implică faptul că pisica e sub preş. 

Să luăm încă o dată ultimele două cazuri, mai întîi „subînţe¬ 
lege" şi apoi „presupune". 

Subînţelege 

Să zicem că am spus „pisica e pe preş" cînd nu e adevărat că 
eu cred că pisica e pe preş; ce vom spune? Cu siguranţă e un caz 
de nesinceritate. Cu alte cuvinte: nereuşita, aici, este, deşi ea vi¬ 
zează o afirmaţie, aceeaşi cu nereuşita care viciază „Promit" 
atunci cînd nu am intenţia, nu cred etc. Nesinceritatea unei aser¬ 
ţiuni este aceeaşi cu nesinceritatea unei promisiuni, de vreme ce 
atît promisiunea, cît şi aserţiunea sînt proceduri destinate uzului 
unor persoane care au anumite gînduri. „Promit, dar nu am in¬ 
tenţia" este paralel lui „aşa stau lucrurile, dar eu nu cred"; a 
spune „Promit" fără să am intenţia este paralel cu a spune „aşa 
stau lucrurile" fără să cred asta. 

Presupoziţia 

Să discutăm în continuare presupoziţia: ce vom spune despre 
afirmaţia „Copiii lui John sînt toţi chei" în cazul în care John nu 
are copii? Se spune de regulă acum că afirmaţia nu e falsă, pen¬ 
tru că e lipsită de referinţă; referinţa e necesară şi pentru adevăr 
şi pentru falsitate. (înseamnă atunci că e lipsită de sens? Nu în 
totalitate: nu este, precum o „propoziţie fără sens", non-grama- 
ticală, incompletă, absurdă etc.) Oamenii spun „întrebarea nu se 
pune“. Eu am să spun, aici, „enunţul e nul“. 

Să comparăm cu nereuşita care survine atunci cînd spunem 
„Botez...“, dar unele dintre condiţiile (A. 1) sau (A. 2) nu sînt sa¬ 
tisfăcute (mai ales, poate, A. 2, dar, de fapt, amîndouă în egală 
măsură - o presupoziţie similară celei de la A. 1 există şi pentru 
afirmaţii!). Aici am fi putut folosi formula „presupune". Putem 
spune că formula „Da, vreau" presupune o seamă de lucruri: da¬ 
că ele nu sînt satisfăcute, formula e nereuşită, nulă - nu reuşeşte 
să fie un contract, aşa cum nici cealaltă nu reuşeşte să fie o afir¬ 
maţie, atunci cînd referinţa cade (sau chiar atunci cînd e ambi¬ 
guă). Tot astfel, chestiunea sfatului bun sau prost nu se pune 
dacă nu eşti în poziţia să mă sfătuieşti în problema respectivă. 

în sfirşit, e posibil ca felul cum o propoziţie implică o alta să 
nu fie diferit de felul în care „Promit" implică „Trebuie": nu e 
acelaşi lucru, dar sînt paralele. „Promit, dar nu trebuie" e paralel 
cu „este şi nu este"; a spune „promit" fără a performa actul este 
paralel cu a spune şi „este" şi „nu este". Tot aşa cum scopul aser¬ 
ţiunii este dejucat de către o contradicţie internă (în care asimi¬ 
lăm şi contrastăm în acelaşi timp şi astfel punem în pericol 
întreaga procedură), scopul unui contract este dejucat dacă spu¬ 
nem „Promit şi nu trebuie". Prin aceasta te angajezi şi refuzi să 
te angajezi. Este o procedură care se neagă singură. O aserţiune 
ne angajează la o altă aserţiune, o performare, la o altă perfor- 
mare. în plus, aşa cum, dacă p implică q, atunci ~q implică —p, 
tot astfel „Nu trebuie" implică „Nu promit". 

în concluzie, vedem că pentru a explica cum pot eşua afirmaţi¬ 
ile, nu ne putem ocupa doar de propoziţia respectivă (orice ar în¬ 
semna aceasta), aşa cum se făcea în mod tradiţional. Trebuie să 

luăm în calcul situaţia totală în care e lansat enunţul - întregul 
act de vorbire [ speech-act ] - dacă e să observăm paralela dintre 
afirmaţii şi enunţuri performative şi felul în care ele pot eşua. 
Aşadar, actul de vorbire total în situaţia totală de comunicare 
[speech-situat ion] ne apare, în urma unei suite de paşi logici, 
drept important în anumite cazuri speciale: şi astfel am asimilat 
aşa-zisele enunţuri constative performativului. 

La finele prelegerii precedente, repuneam în discuţie ches¬ 
tiunea relaţiilor dintre enunţul performativ şi afirmaţiile de di¬ 
verse feluri care sînt cu certitudine fie adevărate, fie false. Am 
menţionat ca fiind cu deosebire notabile următoarele conexiuni: 

(1) Dacă enunţul performativ „îmi cer iertare" este reuşit, 
atunci afirmaţia că îmi cer iertare este adevărată. 

(2) Dacă e ca enunţul performativ „îmi cer iertare" să fie reu¬ 
şit, atunci afirmaţia că anumite condiţii sînt respectate - mai ales 
cele de la A. 1 şi A. 2 - trebuie să fie adevărată. 

(3) Dacă e ca enunţul performativ „îmi cer iertare" să fie reu¬ 
şit, atunci afirmaţia că anumite alte condiţii sînt respectate - mai 
ales cele de la r. 1 - trebuie să fie adevărată. 

(4) Dacă măcar anumite tipuri de enunţuri performative sînt 
reuşite, cum ar fi cele contractuale, atunci afirmaţiile care iau în 
mod tipic forma „trebuie" sau „nu trebuie" să fac în continuare 
ceva anume sînt adevărate. 

Spuneam că pare să existe o anumită similitudine, şi poate 
chiar o identitate, între conexiunea nr. 2 şi fenomenul care a fost 
numit, în cazul afirmaţiilor, prin opoziţie cu performativele, 
„presupoziţie": şi tot astfel, între conexiunea nr. 3 şi fenomenul 
numit (cîteodată, şi nu, după mine, corect), în cazul afirmaţiilor, 
„implicaţie"’ - acestea (presupoziţia şi implicaţia) fiind două mo¬ 
duri în care adevărul unei afirmaţii poate fi pus în relaţie semni¬ 
ficativă cu adevărul altei afirmaţii, fără să fie adevărat că una o 


‘ „Implication" în sensul lui „imply" pe care l-am tradus prin „subînţele¬ 
ge 1 ' (n. tr.). 

implică pe cealaltă în singurul sens preferat de către logicienii 
hipercorecţi. Numai despre a patra şi ultima dintre conexiunile 
de mai sus se poate pretinde (nu spun cît de satisfăcător) că sea¬ 
mănă cu situaţia în care o afirmaţie implică o altă afirmaţie. 
„Promit să fac X, dar nu am nici o obligaţie s-o fac“ poate mai 
curînd părea o auto-contradicţie - orice ar însemna aceasta - 
decît „Promit să facX, dar nu am intenţia s-o fac“. De asemenea, 
despre „Nu am nici o obligaţie să facX" se poate spune că implică 
„Nu am promis să fac X“ şi se poate gîndi că felul în care a afir¬ 
ma p mă obligă să afirm q nu diferă de felul în care a promite să 
fac X mă obligă să fac X. Dar nu vreau să spun că există sau nu 
există o paralelă aici; ci doar că, cel puţin, există o paralelă foarte 
strînsă în celelalte două cazuri, ceea ce sugerează că, cel puţin în 
anumite feluri, există pericolul ca distincţia iniţială de lucru între 
constative şi performative să cadă. 

Ne putem totuşi întări în convingerea că distincţia e definitivă 
întorcîndu-ne la ideea că enunţul constativ este adevărat sau fals, 
pe cînd performativul este reuşit sau nereuşit. Să contrastăm 
faptul că îmi cer iertare, care depinde de reuşita performativului 
„îmi cer iertare", cu cazul afirmaţiei „John aleargă", care este 
adevărată dacă e adevărat faptul că John aleargă. Dar poate că 
nici această opoziţie nu e tocmai legitimă: pentru că, dacă e să 
luăm mai întîi afirmaţiile, de enunţul (constativ) „John aleargă" 
se leagă afirmaţia „Afirm [7 am stating ] că John aleargă" - iar 
adevărul acesteia se poate spune că depinde de reuşita lui „John 
aleargă", tot aşa cum adevărul lui „îmi cer iertare" [7 am apolo- 
gizing] depinde de reuşita lui „îmi cer iertare" [7 apologize]. Şi, 
în al doilea rînd, ca să ne referim la performative: de perfor¬ 
mativul (presupun că pot să-l numesc astfel) „Te avertizez că tau¬ 
rul e pe cale să atace" se leagă faptul, dacă el este un fapt, că 
taurul e pe cale să atace: dacă taurul nu e pe cale să atace, atunci, 
într-adevăr, enunţul „Te avertizez că taurul e pe cale să atace" se 
supune criticii - dar nu în vreunul dintre felurile pe care le-am ca¬ 
racterizat înainte ca varietăţi de nereuşită. în cazul acesta, nu ar 
trebui să spunem că avertismentul e nul - i.e. că vorbitorul nu a 
avertizat, ci a emis doar un soi de avertisment - şi nici că e 

nesincer: ar trebui să fim mai curînd înclinaţi să spunem că aver¬ 
tismentul a fost fals sau (mai bine) eronat, ca în cazul unei afirma¬ 
ţii. Aşadar, consideraţii privitoare la reuşită ori nereuşită pot 
afecta afirmaţiile (sau unele afirmaţii), iar consideraţii privitoare 
la adevăr ori falsitate pot afecta performativele (sau unele perfor- 
mative). 

Avem, aşadar, de făcut încă un pas înainte în deşertul preci¬ 
ziei comparative. Trebuie să întrebăm: există vreo modalitate exac¬ 
tă în care să putem distinge definitiv între enunţul performativ şi 
cel constativ? In particular, ar trebui să întrebăm, fireşte, dacă 
există vreun criteriu gramatical (sau lexicografic) pentru delimi¬ 
tarea enunţului performativ. 

Pînă acum am discutat numai un mic număr de exemple cla¬ 
sice de performative, toate conţinînd verbe la persoana întîi, indi¬ 
cativ prezent, diateza activă. Vom vedea în curînd că am avut 
motive întemeiate să recurg la o asemenea alegere. Exemplele 
sînt „Botez“, „Da, vreau“, „Pun pariu", „Ofer". Este destul de 
evident (dar voi argumenta curînd mai pe larg) de ce acesta este 
tipul cel mai comun de performative explicite. Să observăm că 
„prezent" şi „indicativ" sînt amîndouă denumiri improprii (ca să 
nu mai menţionăm implicaţiile înşelătoare ale lui „activ") - le fo¬ 
losesc numai în sensul gramatical bine cunoscut. De exemplu, 
„prezentul", distinct de „prezentul continuu", nu are nimic de-a 
face în mod normal cu descrierea (sau chiar indicarea) a ceea ce 
fac în prezent. „Beau bere"’ [7 drink beer ], distinct de „Beau be¬ 
re"" [I am drinking beer], nu este analog timpului viitor sau tre¬ 
cut, care ar descrie ce am să fac în viitor sau ce am făcut în 
trecut. De fapt, el este de regulă un indicativ habitual, dacă e în 
vreun fel „indicativ". Şi cînd nu e habitual, ci în vreun fel cu ade¬ 
vărat „prezent" (aşa cum e oarecum, dacă vreţi, în cazul perfor- 
mativelor, ca în „Botez"), atunci nu e cu siguranţă „indicativ" în 
sensul folosit de gramaticieni, adică de relatare, descriere sau in¬ 
formare despre o stare de fapt sau despre un eveniment care are 
loc: pentru că, aşa cum am văzut, el nu descrie şi nu informează 

* Echivalent cu „Sînt băutor de bere“( n. tr.). 

" Echivalent cu „Acum beau bere" (n. tr.). 

deloc, ci este folosit pentru sau ca facere a ceva. Aşa că folosim 
„indicativ prezent" doar pentru a desemna forma gramaticală 
englezească „Botez" [7 name ], „Alerg" [7 run\ etc. (Această gre¬ 
şeală terminologică se datorează asimilării, de pildă, a lui „Alerg" 
[7 run] latinescului curro, care ar trebui tradus în general prin 
„Alerg [acum]" [7 am running ]; limba latină nu are două timpuri 
acolo unde le avem noi.) 

Este, aşadar, folosirea persoanei întîi singular şi a aşa-numi- 
tului indicativ prezent activ esenţială pentru un enunţ performa- 
tiv? Nu trebuie să ne pierdem vremea cu excepţia evidentă a 
persoanei întîi plural: „noi promitem...", „noi sîntem de acord" 
etc. Există o mulţime de excepţii mai importante şi mai evidente 
(dintre care am menţionat deja cîteva în trecere). 

Un tip foarte comun şi important, ne gîndim, de performativ 
indubitabil are verbul la persoana a doua şi a treia (singular sau 
plural) şi verbul la diateza pasivă: prin urmare, persoana şi dia¬ 
teza nu sînt esenţiale. Exemple ale acestui tip sînt: 

(1) Sînteţi autorizat prin aceasta să plătiţi... 

(2) Pasagerii sînt avertizaţi să traverseze drumul numai peste 
pod. 

Verbul poate fi chiar „impersonal" în astfel de cazuri, cu pasi¬ 
vul (reflexiv), ca în: 

(3) Se aduce prin aceasta la cunoştinţă că intrarea e interzisă. 
[Notice is here by given...] 

Acest tip se foloseşte de obicei în situaţii formale sau juridice; 
o caracteristică a sa este că, cel puţin în scris, formula „prin 
aceasta" este deseori şi poate fi oricînd introdusă: ea serveşte la a 
semnala că enunţul (scris) al propoziţiei este, cum se spune, in¬ 
strumentul care efectuează actul avertizării, al autorizării etc. 
„Prin aceasta" este un criteriu util prin care putem stabili că 
enunţul este performativ. Dacă formula nu apare, o propoziţie ca 
„pasagerii sînt..." poate fi folosită pentru a descrie ceea ce se 

întîmplă în mod obişnuit, ca în, de exemplu, „la apropierea de 
tunel, pasagerii sînt avertizaţi să-şi aplece capul etc.“ 

Dacă lăsăm însă deoparte aceste enunţuri performative per¬ 
fect formalizate şi explicite, trebuie să observăm că modul şi tim¬ 
pul (nediscutate pînă acum, ca fiind distincte de persoană şi 
diateză) nu pot fi nici ele luate drept criterii absolute. 

Modul (orice ar fi el în engleză, spre deosebire de latină) nu se 
califică, pentru că îţi pot ordona să o iei la dreapta spunînd nu 
„Iţi ordon să o iei la dreapta", ci, simplu, „Ia-o la dreapta"; îţi pot 
acorda permisiunea să pleci spunînd, simplu, „Poţi pleca"; şi în 
loc de „Te sfătuiesc (sau „îţi recomand") s-o iei la dreapta", pot 
spune „Dac-aş fi în locul tău, aş lua-o la dreapta". Nici timpul nu 
se califică: ca să te declar în off-side, pot spune, în loc de „Te de¬ 
clar în off-side“, simplu, „Ai ieşit în off-side"-, la fel, în loc să spun 
„Te găsesc vinovat", pot spune doar „Tu ai făcut-o“. Ca să nu 
mai vorbim de cazurile în care avem doar propoziţii trunchiate, 
ca atunci cînd accept un pariu spunînd, simplu, „S-a făcut", sau 
chiar de cazurile în care un verb explicit nici nu există, ca atunci 
cînd spun pur şi simplu „Vinovat" dacă găsesc pe cineva vinovat 
sau „out" ca să decid că mingea e în out. 

Mai ales în cazul unor cuvinte speciale cu aparenţă de perfor¬ 
mative, ca „off-side“, „responsabil" etc., pare că putem respinge 
chiar şi regula care guvernează folosirea activului sau pasivului 
pe care am dat-o mai sus. In loc de „Te declar în off-side" pot 
spune „Eşti în off-side“ şi pot spune „Sînt (prin aceasta ţinut de) 
responsabil" în loc de „Iau asupra mea..." Putem deci crede că 
anumite cuvinte se pot califica drept test al enunţurilor perfor¬ 
mative, că ne putem servi aici de vocabular şi nu de gramatică. 
Astfel de cuvinte ar fi „off-side", „autorizat", „promisiune", „pe¬ 
riculos" etc. Dar asta nu merge, pentru că: 

I. Putem avea performativul fără cuvintele operative, astfel: 

(1) In loc de „colţ periculos" putem avea „colţ", iar în loc de 
„taur periculos" putem scrie „taur". 

(2) In loc de „Ţi se ordonă să..." putem avea „Vei...", iar în loc 
de „Promit să..." putem avea „Voi..." 

II. Putem avea cuvîntul operativ fără ca enunţul să fie perfor- 
mativ, astfel: 

(1) La un joc de cricket, un spectator poate spune „a fost over 
(să ştii)“. Tot astfel, pot spune „ai fost vinovat" sau „ai fost în 
off-side “ sau chiar „eşti vinovat (în off-side)“ atunci cînd nu am 
nici un drept să te declar vinovat sau în off-side. 

(2) In locuţii ca „ai promis", „autorizezi" etc., cuvîntul se folo¬ 
seşte în mod non-performativ. 

Am ajuns astfel la un impas: nu putem decide asupra vreunui 
criteriu simplu şi unic, fie el gramatical sau de vocabular. Dar 
poate că nu e imposibil să ajungem la un criteriu complex, sau cel 
puţin la un set de criterii, simple ori complexe, care să includă şi 
gramatica şi vocabularul. De exemplu, unul dintre criterii ar pu¬ 
tea fi acela că oriunde există un verb la modul imperativ, avem 
un performativ (asta duce totuşi la multe probleme referitoare, 
de pildă, la întrebarea cînd este un verb la modul imperativ şi 
cînd nu, în care nu-mi propun să intru). 

Mai degrabă aş merge puţin înapoi ca să mă opresc asupra în¬ 
trebării dacă nu cumva existau motive întemeiate în spatele pre¬ 
ferinţei noastre iniţiale pentru verbe la aşa-numitul „indicativ 
prezent activ". 

Spuneam că, prin definiţie, un enunţ performativ este (sau fa¬ 
ce parte dintr-o) performare a unei acţiuni. Acţiunile nu pot fi 
performate decît de către persoane, iar în cazul nostru e evident 
că vorbitorul trebuie să fie cel care performează: de unde şi ten¬ 
dinţa noastră legitimă - pe care o modelam în mod greşit după un 
tipar exclusiv gramatical - de a favoriza „persoana întîi", care 
trebuie să figureze cumva în enunţ (să fie menţionată sau să se 
facă referire la ea). In plus, dacă a enunţa este a performa un act, 
înseamnă că cineva trebuie să facă ceva: de unde preferinţa, prost 
exprimată poate, pe care am arătat-o prezentului gramatical şi 
activului gramatical al verbului. Există ceva care se face la mo¬ 
mentul enunţării de către persoana care enunţă. 

Dacă în formula verbală a enunţului nu se face referire la per¬ 
soana care produce enunţul (şi astfel performează acţiunea) prin 

intermediul pronumelui „eu“ (sau al numelui ei personal), atunci 
se va face de fapt „referire la“ această persoană într-unul dintre 
următoarele două moduri: 

(a) In enunţurile verbale, prin faptul că ea este persoana care 
produce enunţul - ceea ce putem numi originea enunţului, care e în 
general folosită în orice sistem de coordonate referenţiale verbale; 

(b) In enunţurile scrise (sau „inscripţii"), prin semnătura apli¬ 
cată (e nevoie de aşa ceva pentru că, fireşte, enunţurile scrise nu 
se racordează la originea lor aşa cum o fac cele vorbite). 

„Eul“ care performează acţiunea devine astfel în mod esenţial 
vizibil. Un avantaj al formei originale de persoana întîi singular 
indicativ prezent activ - sau al formelor de persoana a doua şi a 
treia şi de impersonal pasiv cu semnătură aplicată - este că această 
trăsătură implicită a situaţiei de comunicare devine explicită. In 
plus, verbele care par a fi, din considerente de vocabular, verbe cu 
precădere performative servesc scopul special de a face explicit (ce¬ 
ea ce nu echivalează cu a afirma ori a descrie) ce acţiune anume 
este performată prin producerea enunţului. Alte cuvinte care par a 
avea o funcţie performativă specială (şi chiar o au), cum sînt „vi¬ 
novat", „off-side“ etc., fac acelaşi lucru în măsura în care, şi atunci 
cînd, sînt legate prin „origine" cu aceste verbe performative expli¬ 
cite speciale, cum sînt „a promite", „a declara", „a găsi" etc. 

Formula „prin aceasta" este o alternativă utilă; dar ea este 
puţin prea formală pentru situaţiile obişnuite. Mai mult, putem 
spune „Afirm prin aceasta..." ori „întreb prin aceasta...": dar noi 
speram să găsim un criteriu prin care să deosebim afirmaţiile de 
performative. (Trebuie să spun încă o dată că nu avem cum să nu 
ne mişcăm cu greutate aici. Să simţi cum se năruie terenul ferm 
al prejudecăţii poate fi entuziasmant, dar asta aduce după sine şi 
un preţ de plătit.) 

Astfel, ceea ce am fi tentaţi să spunem este că orice enunţ ca¬ 
re este de fapt un performativ ar trebui să poată fi redus, ori ex¬ 
tins, la o formă (sau să fie analizabil ori reproductibil într-o 
formă) cu un verb la persoana întîi singular indicativ prezent ac¬ 
tiv (gramatical). Acesta este, de altfel, tipul de test pe care îl folo¬ 
seam mai sus. Astfel: 



V. Criterii posibile ale performativelor 


71 


„Out" este echivalent cu „Te declar, te socot ori te pronunţ în 
out" (atunci cînd este un performativ: poate să nu fie, de pildă, 
atunci cînd cel care te consideră în out nu este arbitrul sau cînd 
eşti înregistrat în out de către marcator). 

„Vinovat" este echivalent cu „Te găsesc, te declar, te consider 
vinovat". 

„Eşti avertizat că taurul e periculos" este echivalent cu „Eu, 
John Jones, te avertizez că taurul e periculos" sau 
Acest taur e periculos. 

(Semnat) John Jones. 

Acet soi de extindere face explicit atît faptul că enunţul este 
performativ, cît şi ce act anume este performat. în cazul în care 
anunţul performativ nu este redus la o astfel de formă explicită, 
va exista de regulă posibilitatea ca el să fie înţeles într-un sens 
non-performativ: de exemplu, „e al tău" poate fi luat ca echiva¬ 
lent fie cu „ţi-1 ofer", fie cu „îţi aparţine (deja)". Se va observa 
că există un soi de ambiguitate, venită din jocul de sensuri 
performativ şi non-performativ, într-un semn de circulaţie care 
spune „Sînteţi avertizaţi". 

Totuşi, deşi am putea face paşi înainte în această direcţie (nu 
trebuie neglijate hopurile) 1 , trebuie să observăm că acest indicativ 
prezent activ de persoana întîi singular, aşa-numit, este o între¬ 
buinţare specifică şi specială. în particular, trebuie să observăm că 
există o asimetrie de tip sistematic între această formă şi alte per¬ 
soane şi timpuri ale aceluiaşi verb. Faptul că există această 
asimetrie este tocmai marca verbului performativ (şi ceea ce se 
apropie cel mai mult de un criteriu gramatical în ce priveşte perfor- 
mativele). 

Să luăm un exemplu: felul cum este folosit „Pun pariu", spre 
deosebire de felul cum acelaşi verb este folosit la alt timp sau altă 
persoană. „Am pus pariu" şi „el pune pariu" nu sînt performative, 


1 De exemplu, care sînt verbele cu care putem face acest lucru? Dacă 
performativul este extins, ce test avem pentru a determina dacă indicativul 
prezent activ de persoana întîi singular este, în situaţia dată, performativ, dat 
fiind că toate celelalte trebuie să fie reductibile la această formă normală? 

ci descriu acţiuni care mă, şi, respectiv, îl privesc - acţiuni care 
constau, fiecare, în enunţarea performativului „Pun pariuDacă 
rostesc cuvintele „Pun pariu...“, nu afirm că rostesc cuvintele 
„Pun pariu" sau orice alte cuvinte, ci performez actul de a pune 
pariu; tot astfel, dacă el spune că pune pariu, i.e. rosteşte cuvintele 
„Pun pariu", el pune pariu. Dar dacă eu rostesc cuvintele „el pune 
pariu", nu fac decît să afirm că el rosteşte (sau a rostit) cuvintele 
„Pun pariu": eu nu performez actul său de a pune pariu, pe care 
doar el îl poate performa. Eu descriu ce performează el cînd face 
actul de a pune pariu, dar de pariat, pariez numai eu, aşa cum, de 
asemenea, dacă e să parieze, pariază numai el. Tot astfel, un părin¬ 
te grijuliu poate spune, atunci cînd copilului său i s-a cerut să facă 
ceva: „Willy promite, nu-i aşa, Willy?“, dar este totuşi nevoie ca 
micuţul Willy să spună el însuşi „Promit" dacă e să promită cu 
adevărat. E adevărat că acest soi de asimetrie nu apare în general 
la verbele care nu sînt folosite ca performative explicite. De exem¬ 
plu, nu există o astfel de asimetrie între „eu alerg" [7 run] şi „el 
aleargă" [He runs]. 

Totuşi, e încă neclar dacă acesta este cu adevărat un criteriu 
„gramatical" (dar există oare aşa ceva?), şi oricum el nu e foarte 
exact, pentru că: 

(1) Persoana întîi singular indicativ prezent activ poate fi fo¬ 
losită pentru a descrie cum mă comport eu în mod obişnuit: „Pun 
pariu cu el (în fiecare dimineaţă) pe cinci lei că are să plouă" sau 
„Promit numai atunci cînd am intenţia să mă ţin de cuvînt". 

(2) Persoana întîi singular indicativ prezent activ poate fi folo¬ 
sită, într-un fel, în mod similar cu prezentul „istoric". Poate fi folo¬ 
sită pentru a descrie ceea ce performez altundeva şi altcîndva: „la 
pagina 49 protestez [7 protest} împotriva verdictului". In sprijinul 
acestora am spune că verbele performative nu sînt folosite la tim¬ 
pul prezent continuu (persoana întîi singular activ): nu spunem 
„(Acum) promit" [/ am promising] şi „(Acum) protestez" [7 am 
protesting ]. Dar nici asta nu e întru totul adevărat, pentru că pot 
spune „Nu mă deranja acum; ne vedem mai tîrziu; acum mă însor" 
[7 am marrying ] în orice moment din timpul ceremoniei cînd nu 
am de spus alte cuvinte, cum ar fi „Da, vreau". Aici, enunţarea 

performativului nu constituie întregul performării, care ţine pen¬ 
tru o vreme şi include diverse elemente. Sau pot spune „(Acum) 
protestez" [I am protesting ] atunci cînd performez actul prin alte 
mijloace decît acela de a spune „Protestez" [I protest], de pildă, 
legîndu-mă cu lanţuri de îngrăditura parcului. Sau pot chiar spune 
„(Acum) ordon" [I am ordering] în timp ce scriu cuvintele „Ordon" 
[I order], 

(3) Unele verbe pot fi folosite la persoana întîi singular indica¬ 
tiv prezent activ în două feluri simultan. Un exemplu este „Nu¬ 
mesc" [7 caii], ca atunci cînd aş spune „Numesc inflaţie prea 
mulţi bani pentru prea puţine produse", care funcţionează şi ca 
un enunţ performativ şi ca o descriere a unei acţiuni. 

(4) Aparent, ne pîndeşte pericolul de a admite în această cate¬ 
gorie formule pe care s-ar putea să nu ne convină să le clasificăm 
drept per formative; de exemplu, „Afirm că“ (a enunţa aceasta 
este să afirmi), ca şi „Pun pariu că“. In ambele exemple există 
aceeaşi asimetrie între persoana întîi şi alte forme. 

(5) Avem cazuri care cer însoţirea cuvintelor cu acţiunea: astfel, 
pot spune „Şah" (sau J’adoube) atunci cînd dau şah sau „Citez", 
după care să citez. Dacă dau o definiţie spunînd „Definesc x după 
cum urmează: x este y“, acesta este un caz de însoţire a cuvintelor 
cu acţiunea (aici, darea definiţiei); cînd folosim formula „Definesc x 
ca fiind y“, facem o tranziţie de la însoţirea cuvintelor cu acţiunea 
la un enunţ performativ. Există o tranziţie de la cuvîntul SFIRŞIT 
de la finele unui roman - la expresia „mesajul ia sfirşit" de la fina¬ 
lul unui mesaj prin semne - la expresia „cu aceasta îmi închei ple¬ 
doaria" spusă de avocat într-un proces. Acestea, am putea spune, 
sînt cazuri în care o acţiune este marcată prin cuvinte, unde în cele 
din urmă folosirea cuvîntului ajunge să fie acţiunea de „a încheia" 
(un act dificil de performat, căci el este oprire a acţionării, dar de¬ 
sigur greu de făcut explicit în alte feluri). 

(6) Este oare întotdeauna adevărat că trebuie să avem un verb 
performativ pentru a face explicit un lucru pe care oricum îl rea¬ 
lizăm prin aceea că spunem ceva? De exemplu, pot să te insult 
spunînd ceva, dar nu avem formula „Te insult". 

(7) Este oare adevărat că putem întotdeauna pune un perfor- 
mativ în forma normală fără pierderi? „Voi...“ poate fi spus cu 
intenţia de a semnifica multe lucruri; poate că aici intervine ne¬ 
gocierea. Sau: cînd spun „îmi pare rău“ este oare exact acelaşi 
lucru ca atunci cînd spun „îmi cer iertare"? 

(8) Va trebui să revenim la noţiunea de performativ explicit şi 
trebuie să discutăm din punct de vedere istoric măcar cum se face 
că apar unele dintre aceste - poate nu absolut serioase - per¬ 
plexităţi. 

Pentru că, după cum sugeram, nu există o distincţie evidentă 
şi definitivă între performativ şi constativ - primul fiind reuşit 
ori nereuşit, al doilea adevărat ori fals ne preocupă să găsim o 
definiţie mai clară a performativului. Am sugerat într-o primă 
fază un criteriu sau mai multe criterii, gramaticale sau de voca¬ 
bular sau din amîndouă. Am arătat că nu există un singur crite¬ 
riu absolut de acest gen şi că e foarte probabil că nu vom putea 
ajunge nici la o listă de criterii posibile. Mai mult, e sigur că ele 
nu vor putea distinge performativele de constative, pentru că, de 
cele mai multe ori, aceeaşi propoziţie este folosită în situaţii 
enunţiative diferite în ambele feluri, performativ şi constativ. Pa¬ 
re că încercarea e fără speranţă de la bun început, dacă e să lă¬ 
săm enunţurile aşa cum sînt şi să căutăm un criteriu. 

Totuşi, tipul de performativ de care ne-am folosit pentru pri¬ 
mele noastre exemple (care are un verb la persoana întîi singular 
indicativ prezent activ) pare să merite interesul: cel puţin, dacă a 
produce un enunţ înseamnă a face ceva, „eul“ şi „activul" şi 
„prezentul" par să fie exact ceea ce trebuie. Deşi, desigur, perfor¬ 
mativele nu seamănă deloc cu celelalte verbe la acest „timp"; 
există o asimetrie esenţială cu aceste verbe. Această asimetrie es¬ 
te tocmai caracteristica unei lungi liste de verbe ce par performa¬ 
tive. Aşa stînd lucrurile, sugerăm că am putea 

(1) alcătui o listă a tuturor verbelor cu această trăsătură; 

(2) presupune că toate enunţurile performative care nu apar 
în această formă preferată - care să înceapă cu „Eu x că“, 
„Eu x să“ sau „Eu x‘‘ - ar putea fi „reduse" la această 

formă şi astfel transformate în ceea ce putem numi perfor- 
mative explicite. 

întrebarea este: cît de uşor - cît de posibil, chiar - este să fa¬ 
cem acest lucru? E destul de uşor să grupăm separat anumite în¬ 
trebuinţări destul de normale, dar diferite, ale formelor de per¬ 
soana întîi indicativ prezent activ ale acestor verbe, care pot 
foarte bine fi constative ori descriptive, adică prezentul habitual, 
(cvasi-) prezentul „istoric" şi prezentul continuu. Dar atunci, aşa 
cum mă grăbeam să observ, în concluzie, ne lovim de încă mai 
multe dificultăţi: menţionam trei astfel de dificultăţi tipice: 

(1) „Clasific" sau poate „Consider" par a fi într-un fel una, 
într-un fel cealaltă. De care fel sînt, sau sînt poate de ambele fe¬ 
luri? 

(2) „Afirm că" pare să respecte cerinţele noastre gramaticale 
sau cvasi-gramaticale: dar ne convine să includem acest enunţ? 
Criteriul nostru, aşa cum e el, pare ameninţat să fie nevoit să 
admită şi non-performative. 

(3) Cîteodată, a spune ceva pare să fie în mod caracteristic a 
face ceva - de exemplu, situaţia în care insultăm pe cineva sau 
admonestăm pe cineva: totuşi nu există performativul „Te in¬ 
sult". Criteriul nostru nu va ţine în toate cazurile în care produ¬ 
cerea unui enunţ este îndeplinire a unei acţiuni, pentru că 
„reducerea" la un performativ explicit nu pare întotdeauna posi¬ 
bilă. 

Să ne oprim aşadar pentru a cerceta mai îndeaproape expresia 
„performativ explicit", pe care am introdus-o în mod mai degrabă 
clandestin. O voi opune „performativului primar" (mai curînd 
decît performativului neexplicit sau implicit). Am dat ca exem¬ 
plu: 

(1) enunţ primar: „Voi fi acolo"; 

(2) performativ explicit: „Promit să fiu acolo" 

şi spuneam că formula din urmă explicita ce acţiune anume este 
performată în spunerea lui „Voi fi acolo". Dacă cineva spune „Voi 

fi acolo“, putem întreba „E o promisiune?" Putem primi răspun¬ 
sul: „Da“ sau „Da, promit" (sau „Promit că...“ sau „Promit 
să...“); dar răspunsul ar putea fi şi: „Nu, dar am intenţia să fiu 
acolo" (ca exprimare sau anunţ al unei intenţii) sau „Nu, dar 
prevăd că, ştiindu-mi slăbiciunea, voi fi (probabil) acolo". 

Trebuie acum să introducem două amendamente: „a explicita" 
nu este acelaşi lucru cu a descrie ori a afirma (cel puţin în sensul 
filosofic al acestor cuvinte) ceea ce fac. Dacă „a explicita" comu¬ 
nică acest lucru, atunci pro tanto este un termen prost. In cazul 
acţiunilor non-lingvistice, dar similare enunţurilor performative 
prin aceea că ele sînt performarea unei acţiuni convenţionale 
(aici, ritual sau ceremonial), situaţia este mai curînd de genul 
următor: să zicem că fac o plecăciune adîncă în faţa ta; poate să 
nu fie prea clar dacă prin aceasta îţi arăt supunere, sau dacă nu 
vreau decît să observ flora mai de aproape, sau dacă doar încerc 
să-mi alin indigestia. In general vorbind, aşadar, pentru a face 
clar atît că este vorba de un act ceremonial convenţional, cît şi ce 
act este acela, actul (de pildă, acela de a arăta supunere) va in¬ 
clude de regulă, în plus, o trăsătură specială: pe lîngă plecăciune, 
îmi voi ridica pălăria, sau voi atinge cu capul de pămînt, sau îmi 
voi duce cealaltă mînă la inimă, sau, mai ales, voi emite un sunet 
sau voi rosti un cuvînt, cum ar fi „Salamalec". Dar spunînd „Sa- 
lamalec" nu descriu actul performat şi nu afirm că performez un 
act de supunere, nu mai mult decît aş face-o ridicîndu-mi pălăria; 
şi tot astfel (deşi vom reveni la acestea), spunînd „Te salut" nu 
descriu actul performat, aşa cum nu o fac nici spunînd „Salama¬ 
lec". A face sau a spune aceste lucruri înseamnă să arăţi clar cum 
trebuie luată ori înţeleasă acţiunea, şi ce acţiune este ea. Şi tot 
aşa cu expresia „Promit că". Ea nu este o descriere, pentru că: 
(1) nu poate fi falsă, nici, prin urmare, adevărată; (2) enunţarea lui 
„Promit că" (în cazul în care e reuşită, desigur) face din ea o 
promisiune şi face din ea indubitabil o promisiune. Putem spune 
că o formulă performativă cum este „Promit" arată clar cum tre¬ 
buie înţeles ceea ce se spune şi chiar că această formulă „afirmă 
că“ a fost făcută o promisiune; dar nu putem spune că astfel de 

enunţuri sînt adevărate sau false, nici că ele sînt descrieri sau re¬ 
latări. 

în al doilea rînd, un avertisment minor: să observăm că, deşi 
avem în acest tip de enunţ o propoziţie-complement cu „că“ 
l„that-“ clause] după un verb, de exemplu „a promite", „a găsi", 
„a declara" (ori, poate, verbe ca „a estima"), nu trebuie să ne re¬ 
ferim la aceasta ca fiind „vorbire indirectă". Propoziţiile-comple- 
ment cu „că“ în vorbire indirectă sau oratio obliqua sînt, desigur, 
cazuri în care relatez ceea ce a spus altcineva sau am spus eu 
altcîndva sau altundeva: un exemplu tipic este al lui „a spus 
că...“, dar şi, posibil, „a promis că..." (sau este acesta un „că“ cu 
funcţie dublă?), sau „la pagina 456 am declarat că...“ Dacă noţiu¬ 
nea e clară 1 , vedem că acel „că“ din oratio obliqua nu este perfect 
similar acelui „că“ din formulele noastre performative explicite: 
în cazul acestora din urmă, nu relatez propria mea enunţare la 
persoana întîi singular indicativ prezent activ. în paranteză fie 
spus, nu e deloc necesar ca un verb performativ explicit să fie ur¬ 
mat de „că“: există o importantă clasă de verbe care sînt urmate 
de „să“ sau de nimic altceva, de exemplu, „îmi cer iertare (pen¬ 
tru...)" sau „Te salut". 

Acum: pare destul de îndreptăţit, avînd în vedere elaborarea 
construcţiei lingvistice, precum şi natura sa în cadrul performa- 
tivului explicit, să presupunem un lucru: anume că, istoric vor¬ 
bind, din punctul de vedere al evoluţiei limbii, performativul 
explicit trebuie să fi fost o dezvoltare ulterioară anumitor enun¬ 
ţuri mai primare, care - în mare parte, cel puţin - sînt deja 
performative implicite şi care sînt incluse în multe sau cele mai 
multe dintre performativele explicite, ca părţi ale întregului. De 
exemplu, „Voi..." este anterior lui „Promit că voi..." O teorie pla¬ 
uzibilă (nu ştiu exact cum s-ar putea ea stabili) ar fi că, în limbile 
primitive, nu era încă limpede, nu era încă posibil de distins ce 
anume facem dintre diversele lucruri pe care (folosind distincţii 
ulterioare) le-am putea face. De exemplu, „Taur" sau „Tunet" 


1 Explicaţia mea e foarte obscură, precum sînt şi cele date în toate cărţile 
de gramatică unde se tratează propoziţiile cu „că“: a se compara cu explicaţi¬ 
ile şi mai slabe date pentru propoziţiile cu „ce“ [„ what " clauses]. 

într-o limbă primitivă bazată pe enunţuri de un singur cuvînt 1 
poate fi un avertisment, o informaţie, o predicţie etc. E la fel de 
plauzibil de presupus că deosebirea explicită între diversele forţe 
[ forces ] pe care le poate avea acest enunţ este o achiziţie ulterioa¬ 
ră a limbii, şi una considerabilă. Formele primitive sau primare 
de enunţ vor păstra „ambiguitatea" sau caracterul „echivoc" ori 
„vag" al limbii primitive în această privinţă; ele nu vor face expli¬ 
cită forţa exactă a enunţului. Enunţul primar poate foarte bine 
exista ca atare: dar sofisticarea şi dezvoltarea formelor şi proce¬ 
durilor sociale vor face necesară clarificarea. Să observăm însă că 
această clarificare nu e doar descoperire sau descriere, ci este în 
aceeaşi măsură un act creativ! Ea presupune atît a clarifica dis¬ 
tincţii existente, cît şi a face distincţii clare. 

De un lucru însă trebuie să ne ferim, deşi sîntem foarte încli¬ 
naţi să-l facem: anume, să considerăm că ştim într-un fel sau altul 
că întrebuinţarea primară ori primitivă a propoziţiilor este neapă¬ 
rat, pentru că trebuie să fie, de natură afirmativă ori constativă, în 
sensul preferat al filosofilor - acela de simplă enunţare a ceva a că¬ 
rui unică pretenţie este de a fi adevărat sau fals şi care nu este în 
nici un fel pasibil de critică. Cu siguranţă nu ştim că aşa ar sta lu¬ 
crurile, nu mai mult, de pildă, decît că toate enunţurile trebuie să 
fi pornit ca imperative (cum susţin unii) sau ca injurii. Pare mult 
mai probabil că afirmaţia „pură" este un ţel, un ideal către care s-a 
orientat dezvoltarea ştiinţei, aşa cum tot ea şi-a făcut un ţel şi din 
precizie. Limba ca atare, şi în etapele ei primitive, nu este precisă, 
şi nu este nici, în termenii noştri, explicită: precizia în limbă face 
mai clar ceea ce se spune - semnificaţia a ceea ce spune; caracterul 
explicit, în termenii noştri, face mai clară forţa enunţului sau „cum 
(într-un sens: a se vedea mai jos) trebuie el luat". 

Formula performativă explicită, în plus, este numai ultimul şi 
„cel mai de succes" dintre numeroasele instrumente lingvistice ca¬ 
re au fost dintotdeauna folosite cu mai mult sau mai puţin succes 
pentru a îndeplini aceeaşi funcţie (tot aşa cum măsurarea sau 
standardizarea au fost cele mai de succes instrumente inventate 
pentru dezvoltarea preciziei în vorbire). 


1 Aşa cum probabil că şi erau, de fapt, limbile primitive, cf. Jespersen. 

Să ne oprim pentru un moment la cîteva dintre aceste in¬ 
strumente mai primitive, ce au anumite roluri care pot fi prelua¬ 
te (deşi, fireşte, nu fără modificări sau pierderi, după cum vom 
vedea) de către instrumentul performativului explicit. 

1. Modul 

Am menţionat deja instrumentul extrem de obişnuit al folo¬ 
sirii modului imperativ. Acesta face din enunţ un „ordin“ (sau o 
povaţă, o permisiune, o concesie şi cîte altele!). Astfel, pot spune 
„închide-o“ în mai multe contexte: 

„închide-o, acum“ seamănă cu „Iţi ordon să o închizi". 

„închide-o - eu aşa aş face" seamănă cu „Te sfătuiesc să o în¬ 
chizi". 

„închide-o, dacă vrei" seamănă cu „îţi dau voie să o închizi". 

„Foarte bine, atunci, închide-o" seamănă cu „Sînt de acord să 
o închizi". 

„închide-o dacă îndrăzneşti" seamănă cu „Te desfid să o în¬ 
chizi". 

Sau putem folosi auxiliare: 

„Poţi s-o închizi" seamănă cu „îţi dau voie, sînt de acord să o 
închizi". 

„Trebuie s-o închizi" seamănă cu „îţi ordon, te sfătuiesc să o 
închizi". 

„Ar trebui s-o închizi" seamănă cu „Te sfătuiesc să o închizi". 

2. Tonul vocii, cadenţa, accentuarea 

(Similar acestora este sofisticatul instrument al folosirii indi¬ 
caţiilor de regie; de exemplu, „cu ton ameninţător" etc.) Exemple 
aici sînt: 

Are să atace! (avertisment); 

Are să atace? (întrebare); 

Are să atace!? (protest). 

Aceste trăsături ale limbii vorbite nu sînt uşor reproductibile 
în limba scrisă. Am încercat, de exemplu, să redăm tonul vocii, 

cadenţa şi accentuarea dintr-un protest folosind un semn de ex¬ 
clamare şi unul de întrebare (dar asta e simplist de-a dreptul). 
Punctuaţia, italicele şi ordinea cuvintelor pot fi de ajutor, dar nu 
pot nici ele prea multe. 

3. Adverbele şi expresiile adverbiale 

Dar în limba scrisă - şi chiar, într-o anumită măsură, în limba 
vorbită, deşi acolo nu sînt atît de necesare - ne bizuim pe adver¬ 
be, expresii adverbiale sau turnuri de frază. Astfel, putem nuanţa 
forţa lui „Voi...“ adăugind „probabil" sau - într-un sens opus - 
„negreşit"; putem accentua (o rugăminte de a nu uita sau orice alt¬ 
ceva) scriind: „N-ai face rău să nu uiţi niciodată că..." Se pot spune 
multe despre conexiunile acestora cu fenomene ca a manifesta, a 
sugera, a insinua, a face o aluzie, a da să se înţeleagă, a permite să 
se infereze, a comunica, a „exprima" (odios cuvînt) - care, totuşi, 
sînt toate esenţial diferite, deşi de cele mai multe ori se realizează 
prin folosirea unor instrumente verbale şi circumlocuţii identice 
ori similare. In partea a doua a prelegerilor noastre vom reveni la 
importanta şi dificila distincţie care trebuie operată aici. 

4. Particulele de legătură 

La un nivel mai sofisticat, poate, se plasează întrebuinţarea in¬ 
strumentului verbal special al particulei de legătură; astfel, putem 
folosi particula „totuşi" cu forţa lui „Insist că"; folosim „prin ur¬ 
mare" cu forţa lui „Conchid că"; folosim „deşi" cu forţa lui „Con¬ 
ced că". Să observăm, de asemenea, întrebuinţările lui „în vreme 
ce“, „prin aceasta" şi „în plus". 1 Un scop foarte similar serveşte 
folosirea unor titluri ca Manifest, Lege, Proclamaţie sau subtitlul 
Roman. 

In plus, pe lîngă (şi lăsînd la o parte) ceea ce spunem şi felul 
cum o spunem, există alte instrumente esenţiale care servesc la 
comunicarea forţei enunţului: 


1 Dar unele dintre aceste exemple ridică vechea întrebare dacă „Conced 
că“ şi „Conchid că“ sînt performative sau nu. 



82 


Cum să faci lucruri cu vorbe 


5. însoţitori ai enunţului 

Putem însoţi enunţarea cuvintelor cu gesturi (clipim, arătăm 
cu degetul, ridicăm din umeri, ne încruntăm) sau cu acţiuni ce¬ 
remoniale non-verbale. Acestea îşi pot îndeplini uneori rolul 
chiar fără rostirea vreunui cuvînt, iar importanţa lor este absolut 
evidentă. 

6. Circumstanţele enunţului 

Un ajutor extrem de important vine din partea circumstan¬ 
ţelor enunţului. Astfel, putem spune „venind de la el, am luat-o 
ca pe un ordin, nu ca pe o rugăminte"; tot astfel, contextul cuvin¬ 
telor „am să mor într-o zi“, „am să-ţi las ţie ceasul meu" - în 
principal, sănătatea vorbitorului - va fi determinant şi va modifi¬ 
ca, după caz, felul în care le înţelegem. 

Dar, într-un fel, aceste resurse sînt de o bogăţie în exces: le sînt 
caracteristice echivocul şi discriminarea inadecvată; în plus, le folo¬ 
sim şi în alte scopuri, cum ar fi insinuarea. Performativul explicit 
elimină echivocul şi menţine performarea în limite relativ fixe. 

Problema principală a acestor instrumente, după cum am văzut, 
este semnificaţia vagă şi receptarea nesigură, dar există poate şi un 
sens pozitiv în care ele rămîn inadecvate atunci cînd abordăm 
complexitatea cîmpului de acţiuni pe care le performăm prin in¬ 
termediul cuvintelor. Un „imperativ" poate fi un ordin, o permisi¬ 
une, o solicitare, o cerere, o rugăminte, o sugestie, o recomandare, 
un avertisment („du-te şi-ai să vezi"), sau poate exprima o condi¬ 
ţie, o concesie sau o definiţie (,,Să...“) etc. A înmîna ceva cuiva poa¬ 
te însemna, atunci cînd spunem „Ia asta", un act de a da, a împru¬ 
muta, a închiria sau a lăsa în grijă. A spune „Voi face asta" poate 
însemna să promiţi, să-ţi exprimi o intenţie sau să prezici viitorul. 
Şi aşa mai departe. Fără îndoială că o combinaţie de asemenea in¬ 
strumente (cele de mai sus şi altele) va fi, de regulă, chiar dacă nu 
în cele din urmă, suficientă. Astfel, cînd spunem „Voi face asta", 
putem indica faptul că facem o predicţie adăugind adverbiale ca 
„fără îndoială" sau „probabil"; sau că exprimăm o intenţie adău¬ 
gind adverbe ca „sigur" sau „precis"; sau că promitem adăugind 
„negreşit" sau spunînd „Voi face tot ce-mi stă în putinţă". 



VI. Performative explicite 


83 


Trebuie să observăm că, acolo unde există verbe performative, 
le putem folosi nu doar în formulele cu „că...“ sau „să...“, ci şi în 
indicaţii de regie („întîmpină de bun venit"), inscripţii („aten¬ 
ţie!") şi paranteze (iar acesta e un test aproape la fel de bun pen¬ 
tru performative ca şi formele noastre normale); şi să nu uităm 
de cuvintele speciale ca „out“ etc., care nu au şi o formă normală. 

Totuşi, existenţa şi chiar întrebuinţarea performativelor ex¬ 
plicite nu ne scuteşte de probleme. 

(1) în filosofie, putem ridica problema capacităţii performa¬ 
tivelor de a fi confundate cu descriptivele sau constativele. 

(la) Şi nu e vorba, desigur, numai de faptul că performativul 
nu păstrează echivocul deseori înrudit al enunţurilor primare; 
trebuie să luăm în seamă şi cazurile în care e neclar dacă expre¬ 
sia este un performativ explicit sau nu, precum şi cazurile care 
sînt foarte asemănătoare performativelor, dar nu sînt performa¬ 
tive. 

(2) Există cazuri clare îri care aceeaşi formulă pare să fie une¬ 
ori un performativ explicit, iar alteori un descriptiv, şi chiar să 
negocieze ambivalenţa: de exemplu, „Aprob" şi „Consimt". Ast¬ 
fel, „Aprob" poate avea forţa performativă a actului de a da apro¬ 
bare sau poate avea semnificaţia descriptivă a lui „Sînt de aceeaşi 
părere". 

Vom analiza două tipuri clasice de cazuri în care apar astfel 
de probleme. în ele vom observa unele dintre fenomenele inci¬ 
dentale dezvoltării formulelor performative explicite. 

Se întîmplă de multe ori în viaţa obişnuită ca senzaţia unei 
anumite „emoţii" ori „dorinţe" sau adoptarea unei atitudini să 
fie în mod convenţional considerate drept reacţia adecvată sau 
corespunzătoare la o anumită stare de fapt, incluzînd perfor- 
marea unui anumit act de către o anumită persoană - situaţii în 
care o astfel de reacţie e cea normală (sau aşa ne-ar plăcea să 
credem!). în asemenea situaţii este, desigur, posibil, şi aşa se şi 
întîmplă de regulă, să simţim într-adevăr emoţia sau dorinţa în 
cauză; şi, dat fiind că emoţiile şi dorinţele noastre nu sînt imediat 
detectabile de către ceilalţi, de obicei ne dorim să-i informăm că 
le avem. Se înţelege că (deşi din motive uşor diferite şi poate mai 

puţin respectabile, după caz) devine atunci de rigueur să „expri¬ 
măm" aceste sentimente dacă le avem, şi chiar să le exprimăm 
atunci cînd par adecvate, indiferent dacă simţim sau nu ceva din 
ceea ce spunem că simţim. Exemple de expresii astfel folosite 
sînt: 


îţi mulţumesc 
îmi cer iertare 
Critic \ 
Dezaprob J 
Aprob 

îţi urez bun venit 
Te felicit 


Sînt recunoscător 
îmi pare rău 

Condamn 


{ 


Sînt de acord cu 
Întîmpin (cu bucurie) 
Sînt bucuros că 


Mă simt recunoscător 
Mă căiesc 
Sînt şocat de 
Sînt revoltat de 
Sînt de aceeaşi părere 


în aceste liste, prima coloană include enunţuri performative; 
cele din a doua coloană sînt descriptive doar pe jumătate, iar a 
treia coloană conţine simple relatări. Avem, aşadar, aici nume¬ 
roase expresii, printre care unele importante, care suferă de - sau 
profită de pe urma - unui soi de ambivalenţă deliberată; împotri¬ 
va lor simţim mereu nevoia de a introduce expresii performative 
de o puritate deliberată. Se poate sugera vreun test pentru a de¬ 
cide dacă „Sînt de acord cu“ sau „îmi pare rău" sînt folosite (în 
particular sau în general) în unul sau altul din sensuri? 

Un test ar fi să întrebăm dacă are sens să spunem „Face el 
Intr-adevăr asta?" De exemplu, cînd cineva spune „Te întîmpin 
(cu bucurie)" sau „îţi urez bun venit", putem spune „Mă întreb 
dacă l-a întîmpinat într-adevăr cu bucurie", dar nu putem spune 
în acelaşi fel „Mă întreb dacă într-adevăr îi urează bun venit". 
Un alt test ar fi să întrebăm dacă lucrul s-ar putea într-adevăr 
face fără ca persoana să spună de fapt ceva, de exemplu, în cazul 
lui a-i părea rău, spre deosebire de a-şi cere iertare, în cazul lui a 
fi recunoscător, spre deosebire de a mulţumi, sau în cazul lui a 
condamna, spre deosebire de a dezaproba. 1 Iar un al treilea test 


1 Există îndoieli bine cunoscute cu privire la posibilitatea consimţă- 
mîntului tacit; aici, performarea non-verbală apare într-o formă alternativă 
de act performativ: acest lucru pune sub semnul întrebării acest al doilea test! 

ar fi, cel puţin în unele cazuri, să întrebăm dacă putem insera 
alături de presupusul verb performativ adverbiale ca „în mod 
deliberat" sau expresii ca „Sînt dispus să“: pentru că (probabil) 
dacă enunţul este îndeplinirea unei acţiuni, atunci este cu sigu¬ 
ranţă ceva ce ar trebui să fim în stare (în ocazii date) să facem în 
mod deliberat sau la care să fim dispuşi. Astfel, putem spune: 
„I-am urat în mod deliberat bun venit", „I-am aprobat în mod de¬ 
liberat acţiunea", „Mi-am cerut iertare în mod deliberat" şi pu¬ 
tem spune „Sînt dispus să îmi cer iertare". Dar nu putem spune 
„Am fost în mod deliberat de acord cu acţiunea lui" sau „Sînt 
dispus să îmi pară rău" (spre deosebire de „Sînt dispus să spun că 
îmi pare rău"). 

Un al patrulea test ar fi să întrebăm dacă ceea ce se spune ar 
putea fi literal fals, aşa cum se întîmplă uneori cînd spunem 
„îmi pare rău", sau dacă ar putea doar implica nesinceritatea 
(nereuşita), aşa cum se întîmplă uneori cînd spunem „îmi cer 
iertare": aceste construcţii estompează distincţia dintre nesin- 
ceritate şi falsitate. 1 

Dar e de trasat aici, în trecere, o anumită distincţie, a cărei 
natură exactă îmi scapă: mai sus, am pus în legătură „îmi cer ier¬ 
tare" cu „îmi pare rău"; dar există de asemenea numeroase ex¬ 
presii convenţionale ale unor sentimente, foarte similare în unele 
sensuri, care cu siguranţă nu au nimic de-a face cu perfor- 
mativele. De exemplu: 

„Am plăcerea de a invita următorul vorbitor." 

„îmi pare rău că trebuie să spun..." 

„îmi revine plăcuta sarcină de a anunţa..." 2 

Le putem numi construcţii politicoase, cum este şi „Am onoa¬ 
rea să..." E destul de convenţional să le formulăm în acest fel: dar 


1 Fenomene paralele se observă şi în alte cazuri: de exemplu, o situaţie cu 
deosebire confuză apare privitor la ceea ce putem numi performative 
dicţionale sau expozitive. 

2 [Notă pe marginea manuscrisului: „E nevoie aici de o clasificare în plus: 
notează în trecere."] 

nu este adevărat că a spune că ai plăcerea de a face ceva este să ai 
plăcerea de a face ceva. Din păcate. Ca un enunţ să fie perfor- 
mativ, chiar şi în aceste cazuri relative la sentimente şi atitudini, 
pe care le botez „COMPORTAMENTIVE“, el nu poate fi doar 
expresia convenţională a unui sentiment sau a unei atitudini. 

Sînt de distins şi cazurile însoţirii cuvintelor cu acţiunea - un 
tip special de cazuri, care poate genera performative, dar care nu 
este în sine un caz de enunţ performativ. Un exemplu tipic este: 
„Trîntesc uşa astfel 11 (şi trînteşte uşa). Dar acest soi de caz con¬ 
duce la „Te salut" (şi salută); aici, „Te salut" poate ajunge un 
substitut pentru salut şi astfel un enunţ performativ pur. In ca¬ 
zul acesta, a spune „Te salut" este să saluţi. A se compara expre¬ 
sia „Salut memoria...." 

Există însă multe etape de tranziţie între însoţirea cuvintelor 
cu acţiunea şi performativul pur: 

„Poc." A spune aceasta este (în circumstanţele potrivite) să 
pocneşti; dar nu se numeşte că pocneşti dacă nu spui „poc". 

„Şah." A spune aceasta este, în circumstanţe potrivite, să dai 
şah. Dar nu s-ar numi tot că ai dat şah chiar dacă nu ai spus 
„şah"? 

„J’adoube." Este aceasta însoţire a cuvintelor cu acţiunea sau 
parte a actului de a îndrepta piesa, în opoziţie cu a o mişca? 

Poate că aceste distincţii nu sînt importante: există însă tran¬ 
ziţii similare în cazul performativelor, ca în: 

„Citez": citează. 

„Definesc": defineşte (de exemplu: x estey). 

„Definesc x ca fiind y.“ 

In aceste cazuri, enunţul operează ca un titlu: este el o varie¬ 
tate de performativ? In mod esenţial, operează acolo unde acţiunea 
care însoţeşte cuvintele este ea însăşi o performare verbală. 

Data trecută, analizam performativul explicit în contrast cu 
cel primar şi susţineam că primul ar fi evoluat în mod firesc din 
cel de-al doilea, pe măsură ce limba şi societatea s-au dezvoltat. 
Spuneam, totuşi, că asta nu ne scuteşte de toate problemele 
atunci cînd căutăm o listă a verbelor performative explicite. Am 
dat cîteva exemple care ilustrau, incidental, cum performativul ex¬ 
plicit se trage din cel primar. 

Am luat exemple din ceea ce s-ar putea numi comporta- 
mentive, un tip de performativ care, în mare, vizează reacţiile la 
anumite comportamente şi comportamentele faţă de alţii şi este 
menit să dezvăluie atitudini şi sentimente. 

Impur 

(pe jumătate descriptiv) 
îmi pare rău 

Condamn 

Sînt de acord cu 
Întîmpin (cu bucurie) 

Sugeram un număr de teste pentru performativul explicit 
pur: 

(1) Are sens (sau acelaşi sens în cazuri diferite) să întrebi „A 
facut-o el intr-adevăr"? Nu putem întreba „L-a întîmpinat într-ade- 
văr cu bucurie?" în acelaşi sens în care întrebăm „I-a urat 


Descriptiv 
Mă căiesc 
Sînt dezgustat de 
Sînt de aceeaşi părere 


Să contrastăm: 


Performativ 

Explicit 

îmi cer iertare 
Critic "1 
Dezaprob J 
Aprob 

îţi urez bun venit 

într-adevăr bun venit?" sau „L-a criticat într-adevăr?“ în acelaşi 
sens în care întrebăm „L-a condamnat într-adevăr?" Testul nu e 
însă foarte bun, din cauza, de pildă, a posibilităţii nereuşitelor. 
Putem întreba „S-a căsătorit într-adevăr?" atunci cînd el a spus 
„Da, vreau", pentru că se poate să fi existat nereuşite din pricina 
cărora căsătoria să rămînă problematică. 

(2) Este posibil ca acţiunea să fie îndeplinită fără ca perfor- 
mativul să fie rostit? 

(3) Putem spune că respectivul a făcut acţiunea în mod deli¬ 
berat? Sau că a fost dispus s-o facă? 

(4) Ar putea fi literal fals că eu critic (distinct de condamn) 
atunci cînd spun că critic? (Desigur, poate fi oricînd un act nesincer). 

Ne putem servi uneori de testul unui cuvînt diferit sau al unei 
construcţii diferite a formulei. Astfel, într-un performativ explicit 
spunem „Aprob", mai curînd decît „Sînt de acord cu“. A se com¬ 
para distincţia dintre „Aş vrea să te înghită valurile" [7 wish you 
were at the bottom ofthe sea] şi „Iţi doresc să te înghită valurile" 
[7 wish you at the bottom ofthe sea], sau între „Aş vrea să te simţi 
bine" [7 wish you were enjoying yourself] şi „Iţi doresc numai bu¬ 
curie" [7 wish you joy] etc. 

In concluzie, am deosebit performativele noastre de: 

(1) Expresiile politicoase de ritual convenţional ca „Am plăce¬ 
rea să...“ Acestea sînt vizibil altceva prin aceea că, deşi sînt ritua¬ 
le şi deşi nu li se cere să fie sincere, conform tuturor celor patru 
teste de mai sus ele nu sînt performative. Par a forma o clasă li¬ 
mitată, şi anume limitată, poate, la profesiuni de sentiment, şi 
chiar la profesiuni de sentiment cauzate de spunerea sau asculta¬ 
rea unor cuvinte. 

(2) Cazurile de însoţire a cuvintelor cu o acţiune, ca în exem¬ 
plul tipic al avocatului care la sfirşitul pledoariei spune „îmi 
închei pledoaria". Aceste expresii pot foarte uşor deveni perfor¬ 
mative pure atunci cînd acţiunea care însoţeşte cuvintele este ea 
însăşi o acţiune pur rituală, precum acţiunea non-verbală a încli¬ 
nării („Te salut") sau ritualul verbal al uralelor („Aplaud"). 

O a doua foarte importantă clasă de cuvinte la care, precum în 
cazul comportamentivelor, fenomenul trecerii de la descriptiv la 

performativ şi indecizia între ele sînt spectaculoase este clasa a 
ceea ce numesc expozitive. Aici, corpul principal al enunţului are 
în mod general (sau adesea) forma directă a unei „afirmaţii", 
doar că în faţa lui stă un verb performativ care arată cum este de 
plasat „afirmaţia" în contextul conversaţiei, al interlocuţiei, dia¬ 
logului ori, în general, al expunerii. Iată cîteva exemple: 

„Susţin (sau avansez teoria) că partea nevăzută a lunii nu există." 

„Conchid (sau deduc) că partea nevăzută a lunii nu există." 

„Depun mărturie că partea nevăzută a lunii nu există." 

„Admit (sau sînt gata să accept) că partea nevăzută a lunii nu 

există." 

„Prevestesc (sau prezic) că partea nevăzută a lunii nu există." 

A spune aceste lucruri înseamnă să susţii, să conchizi, să de¬ 
pui mărturie, să admiţi, să prezici etc. 

Multe dintre aceste verbe par a fi îndreptăţite să se numească 
performative pure. (Chiar dacă nu ne încîntă deloc să le aceptăm 
astfel, însoţite de propoziţii care seamănă cu „afirmaţiile", adevă¬ 
rate ori false; le-am mai menţionat şi ne vom întoarce la ele.) De 
exemplu, cînd spun „Prevestesc că...“, „Sînt gata să accept că..., 
„Postulez că...“, propoziţia care urmează pare să fie o afirmaţie şi 
nimic mai mult, doar că verbele par a fi totuşi performative pure. 

Să luăm cele patru teste pe care le-am folosit în cazul com- 
portamentivelor: cînd el spune „Postulez că...“, atunci: 

(1) nu putem spune „Dar postula el intr-adevăr...?"-, 

(2) n u poate postula fără s ă spună c ă o face; 

(3) se poate spune „Postulez în mod deliberat..." sau „Sînt 
dispus să postulez..."; 

(4) nu poate fi literal fals să spui „Postulez" (cu excepţia sen¬ 
sului deja menţionat: „la pagina 265 postulez..."). In toate aceste 
privinţe, „Postulez" nu diferă de „îmi cer iertare pentru..." sau 
„îl critic pentru..." Desigur, astfel de enunţuri pot fi nereuşite - e 
posibil ca cineva să prezică atunci cînd nu are nici un drept s-o 
facă, sau să spună „Mărturisesc că tu ai făcut-o “, sau să fie nesin¬ 
cer cînd spune „Mărturisesc că eu am făcut-o“, atunci cînd nu el 
este autorul faptei. 

Există însă numeroase verbe care par foarte asemănătoare şi 
s-ar zice că aparţin aceleiaşi clase, dar care nu trec la fel de satis¬ 
făcător aceste teste: aşa, de pildă, „Socot că“ [7 assume that], dis¬ 
tinct de „Postulez că“. Pot foarte bine să spun „Socoteam că“, 
deşi nu mi-am dat seama că asta făceam şi fără să fi spus nimic în 
acest sens. Şi pot socoti ceva, deşi nu realizez, nici nu spun că aşa 
fac, în sensul descriptiv tare. Pot, desigur, afirma sau nega ceva, 
de pildă, fără să spun nimic în acest sens, unde „Afirm" şi „Neg" 
sînt performative explicite pure în unele sensuri care aici nu sînt 
relevante; pot da din cap a aprobare ori refuz sau pot afirma ori 
nega ceva implicit spunînd cu totul altceva. Dar, în cazul lui „So¬ 
coteam că...“, puteam să socot ceva fără să spun nimic, şi nu 
implicit spunînd altceva, ci doar stînd cuminte într-un colţ - si¬ 
tuaţie imposibilă pentru a nega: nu pot nega ceva doar stînd cu¬ 
minte într-un colţ. 

Cu alte cuvinte, „Socot că...“ şi, poate, tot astfel, „Presupun 
că...“ [7 suppose that] operează la fel de ambivalent ca „îmi pare 
rău pentru...": acesta din urmă echivalează uneori cu „îmi cer 
iertare", uneori descrie sentimentele pe care le nutresc, şi alteori 
amîndouă deodată; tot aşa, „Socot" e uneori echivalent cu „Pos¬ 
tulez" şi alteori nu. 

La fel, „Accept că...“ [7 agree that...] uneori operează ca „îi 
aprob purtarea" [7 approve his conduct], alteori mai degrabă ca 
„Sînt de acord cu purtarea lui" [7 approve of his conduct], caz în 
care cel puţin parţial enunţul descrie atitudinea, ori convingerile, 
ori credinţa pe care le nutresc. Şi aici, schimbări minore de ex¬ 
presie pot fi importante, ca în cazul diferenţei dintre „a cădea de 
acord în privinţa" [7 agree to] şi „a fi de aceeaşi părere cu“ [7 
agree with] - dar acesta nu e în nici un caz un test definitiv. 

Acelaşi fenomen general se face simţit şi aici, ca şi în cazul com- 
portamentivelor. Tot aşa cum „Stabilesc premisa că (postulez că)“ 
poate fi luat ca performativ explicit pur, dar nu „Socot că“, la fel: 

„Prognostichez (prezic) că“ poate fi luat ca performativ expli¬ 
cit pur, dar nu „Prevăd (mă aştept, anticipez) că"; 

„Susţin (girez) această opinie" poate fi luat ca performativ 
explicit pur, dar nu „Accept această opinie"; 

„Contest că e aşa" poate fi luat ca performativ explicit pur, 
dar nu „Mă întreb (mă îndoiesc) că e aşa". 

Aici, „a postula", „a prezice", „a susţine", a „contesta" etc. 
vor trece toate testele performativului explicit pur stabilite de 
noi, pe cînd celelalte nu le vor trece, sau nu întotdeauna. 

Comportamentivele şi expozitivele sînt două clase extrem de 
problematice în care se petrece acest fenomen: dar el se regăseşte 
şi în cazul altor clase, de exemplu, al verdictivelor. Exemple de 
ceea ce numesc verdictive sînt: „Declar că...“, „Decid că...“, „Sta¬ 
bilesc...", „Datez..." Astfel, dacă eşti judecător şi spui „Decid 
că...“, atunci a spune că decizi este să decizi; în cazul persoanelor 
neoficiale, lucrurile nu mai sînt aşa de clare: aceeaşi expresie 
poate pur şi simplu descrie o stare de spirit. Această dificultate 
poate fi evitată în maniera obişnuită prin inventarea unui cuvînt 
special, cum ar fi „verdict", „Mă pronunţ în favoarea...", „De¬ 
clar...": altfel, natura performativă a enunţului depinde încă par¬ 
ţial de contextul enunţului, de pildă, de faptul că judecătorul 
trebuie să fie judecător, îmbrăcat în robă etc. 

Oarecum similar ar fi cazul lui „Clasific x-urile ca fiind .y-uri", 
unde am văzut că avem o dublă întrebuinţare: performativul ex¬ 
plicit pur care mă angajează la un anume comportament ulterior, 
şi apoi descrierea nu a stării mele de spirit, ci a comportamentu¬ 
lui meu obişnuit. Putem spune „Nu clasifică într-adevăr...“ sau 
„(Acum) clasifică..." şi tot astfel se poate ca el să clasifice fără să 
spună nimic. Trebuie să distingem această întrebuinţare de cele 
în care ne angajăm la anumite acte regulate prin performarea 
unui singur act: de exemplu, „Definesc x ca fiind y“ nu spune că 
vorbitorul asta face în mod regulat, ci îl angajează la anumite ac¬ 
te regulate de folosire a unei expresii ca echivalentă alteia. în 
acest context, e util să comparăm şi „Am intenţia" cu „Promit". 

Cam atît despre acest tip de problemă, unde un verb perfor¬ 
mativ explicit aparent ori sugerat operează, sau operează doar 
cîteodată ori parţial, ca o descriere, adevărată ori falsă, a unor 
sentimente, stări de spirit, convingeri etc. Dar acest tip de caz 
sugerează iarăşi fenomenul mai larg asupra căruia am atras deja 
atenţia, acela prin care întregul enunţ pare menit în mod esenţial 

să fie adevărat sau fals, în ciuda caracteristicilor lui performative. 
Chiar dacă luăm instanţe de mijloc ca „Decid că...“, spus de cine¬ 
va care nu este judecător, ori „Mă aştept să...“, pare absurd să 
presupunem că tot ceea ce ele descriu sau afirmă (în măsura în 
care fac asta ori atunci cînd o fac) este ceva legat de credinţele ori 
aşteptările vorbitorului. Gîndind aşa, am da dovadă de ultra- 
scrupulozitatea de tip Alice-în-Ţara-Minunilor - aceea de a lua 
„Cred că p“ drept o afirmaţie despre cel care vorbeşte, la care s-ar 
putea răspunde: „Prin asta nu faci decît să spui ceva despre 
tine". („Nu cred...“ începu Alice: „atunci ar trebui să taci“, spuse 
Omida sau cine-o fi fost.) Iar cînd ajungem la performative expli¬ 
cite pure de tipul „a afirma" ori „a susţine", cu siguranţă că se 
vorbeşte despre ceva adevărat ori fals, chiar dacă enunţarea ace¬ 
lui ceva înseamnă performarea acţiunii de a afirma ori a susţine. 
Şi am arătat în mod repetat că unele performative clasice, ca 
„Over“, se află în strînsă legătură cu descrierea unor fapte, deşi 
altele, precum „Play" (prin care se indică începerea partidei) nu. 

Dar asta nu-i chiar aşa de rău: am putut distinge incipitul 
performativ (Afirm că) - ce arată clar cum trebuie luat enunţul, 
şi anume că el este o afirmaţie (distinct de o predicţie etc.) - de 
propoziţia introdusă de „că", aceasta din urmă trebuind să fie 
adevărată ori falsă. Totuşi, există multe cazuri în care, dată fiind 
starea actuală a limbii, nu putem diviza astfel fraza în două părţi, 
chiar dacă enunţul pare să conţină un soi de performativ explicit: 
astfel, „Asemăn pe x lui y“ sau „Analizez x ca fiind y“. Ce facem 
aici este atît să asemănăm, cît şi să afirmăm că există o asemăna¬ 
re, şi asta prin intermediul unei propoziţii concise de natură cel 
puţin cvasi-performativă. Şi, ca să împingem lucrurile mai departe: 
să luăm şi exemple ca „Ştiu că" sau „Cred că“ etc. Cît de complica¬ 
te sînt ele? Nu putem în nici un caz spune că sînt pur descriptive. 

Să ne oprim puţin şi să recapitulăm: am început cu presu¬ 
pusul contrast dintre enunţurile performative şi cele constative, 
dar am găsit suficiente indicii că nereuşita se aplică amîndurora, 
nu doar performative lor; şi că cerinţa conformităţii ori relaţionă- 
rii cu faptele, variind cu diversele cazuri, pare să caracterizeze şi 
performativele, în plus faţă de cerinţa ca ele să fie reuşite, tot ast¬ 
fel cum o face în cazul presupuselor constative. 

Adevărat, nu am reuşit să găsim un criteriu gramatical pen¬ 
tru performative, dar ne-am gîndit să insistăm pe ideea că orice 
performativ ar putea fi în principiu pus în forma unui perfor- 
mativ explicit, şi că atunci am putea alcătui o listă de verbe 
performative. Apoi ne-am dat seama totuşi că de cele mai multe 
ori nu e uşor de decis dacă un enunţ, chiar într-o formă aparent 
explicită, este performativ sau nu; mai ales că avem şi enunţuri 
care încep, de pildă, cu „Afirm că...“ - enunţuri care par să satis¬ 
facă cerinţele performativităţii, dar care cu siguranţă intră în 
producerea de afirmaţii şi astfel sînt cu necesitate fie adevărate, 
fie false. 

Aşa încît a venit vremea să luăm problema de la capăt. Ne 
propunem să repunem în chestiune la modul mai general sensu¬ 
rile în care a spune ceva poate fi a face ceva sau în care, in spu¬ 
nerea a ceva, facem ceva (şi de asemenea, poate, să considerăm 
cazul diferit în care, prin spunerea a ceva, facem ceva). Ca să ne 
descurcăm mai bine, am putea încerca o clarificare şi o definiţie. 
Pînă la urmă, „a face ceva“ e o expresie prea vagă. Cînd pro¬ 
ducem un enunţ 1 oarecare, nu înseamnă că oricum „facem ceva“? 
Fără îndoială că felul în care vorbim aici de „acţiune" este, ca 
oriunde altundeva, generator de confuzii. De exemplu, putem fa¬ 
ce diferenţa dintre oameni ai cuvîntului şi oameni ai acţiunii: 
vom spune despre primii că nu fac nimic, ci doar vorbesc şi spun 
lucruri; şi iarăşi, putem contrasta cazul în care doar te gîndeşti la 
un lucru cu acela în care chiar îl spui (cu voce tare), context în 
care a spune acel lucru este a face ceva. 

E momentul să distingem cu mai multă fineţe circumstanţele 
„producerii unui enunţ". 2 Mai întîi, există un set întreg de sen¬ 
suri, pe care îl voi nota cu (A), în care a spune ceva este întot¬ 
deauna şi neapărat a face ceva - setul de sensuri care împreună 
dau sensul deplin al lui „a spune". Ne putem pune de acord, fără 


1 Folosesc „enunţ“ doar ca echivalent al lui utteratum: pentru utteratio folo¬ 
sesc „producerea unui enunţ" [the issuing of an utterance], 

2 Nu vom aminti întotdeauna, dar nu trebuie s-o scăpăm din vedere, posi¬ 
bilitatea „etiolării“, aşa cum apare ea atunci cînd folosim vorbirea în jocul 
scenic, ficţiune ori poezie, pentru citare ori recitare. 

a insista asupra formulărilor şi a rafinamentelor, că a spune ceva 
înseamnă 

(A. a) întotdeauna: a performa actul de a produce anumite 
sunete (un act „fonetic"); aici, enunţul este un fon; 

(A. b) întotdeauna: a performa actul de a produce anumite 
vocabule ori cuvinte (i.e. sunete de anumite tipuri apar- 
ţinînd unui anumit vocabular şi numai în măsura în 
care îi aparţin), într-0 anumită construcţie (i.e. conform 
unei anumite gramatici şi numai în măsura în care i se 
conformează), cu o anumită intonaţie etc. Pe acesta îl 
putem numi un act „fatic", iar enunţul produs prin acest 
act îl vom numi un „fem“ (distinct de fememul din teo¬ 
ria lingvistică); 

Şi 

(A. c) în general: a performa actul de a folosi acel fem ori con¬ 
stituenţii săi cu un anumit „sens", mai mult sau mai 
puţin definit, şi cu o „referinţă", mai mult sau mai pu¬ 
ţin definită (care împreună echivalează cu „semnifica¬ 
ţia" [meaning]). Pe acesta îl putem numi un act „retic", 
iar enunţul pe care el îl produce va fi un „rem". 

în încercarea noastră de a stabili o listă a verbelor performative 
explicite, am descoperit că nu este întotdeauna uşor să distingem 
enunţurile performative de cele constative, şi de aceea ni s-a părut 
oportun să revenim pentru o vreme la chestiunile fundamentale - 
să examinăm în profunzime sensurile în care a spune ceva este să 
faci ceva, sau în care facem ceva in spunerea a ceva [in saying 
something] sau chiar prin spunerea a ceva [by saying something ]. 
Am început prin a distinge un întreg set de sensuri ale lui „a face 
ceva“, care se iau toate împreună atunci cînd spunem - lucru evi¬ 
dent, de altfel - că a spune ceva este, în sens deplin, a face ceva. 
Acest set include producerea anumitor sunete, producerea anumi¬ 
tor cuvinte în anumite construcţii şi producerea lor cu o anumită 
„semnificaţie 11 - în sensul filosofic favorit al acestui cuvînt, i.e. cu 
un anumit sens şi o anumită referinţă. 

Numesc (botez) actul de „a spune ceva“ - în acest sens normal 
deplin - performarea unui act locutoriu [locutionary act]\ iar stu¬ 
diul enunţurilor astfel definite va fi studiul locuţiilor [locutions], 
altfel zis al unităţilor complete de vorbire [full units of speech]. 
Actul locutoriu ne interesează, desigur, în primul rînd pentru a 
clarifica ce este el, şi asta pentru a-1 putea distinge de alte acte de 
care ne vom ocupa cu precădere. Voi adăuga doar că, de-ar fi să-i 
dedicăm separat o analiză completă, am descoperi posibilitatea şi 
chiar necesitatea unui mare număr de nuanţări ce s-ar dovedi ex¬ 
trem de importante nu doar pentru filosofi, dar şi pentru grama- 
ticieni ori foneticieni. 



96 


Cum să faci lucruri cu vorbe 


Am trasat deja trei distincţii destul de schematice între actul 
fonetic, actul fatic şi actul retic. Actul fonetic este simpla produ¬ 
cere a unor anumite sunete. Actul fatic este producerea anumitor 
vocabule ori cuvinte, i.e. a unor sunete de anumite tipuri aparţi- 
nînd şi numai în măsura în care aparţin unui anumit vocabular, 
conform şi numai în măsura în care se conformează unei anumite 
gramatici. Actul retic este producerea acestor vocabule înzestrate 
cu un sens şi o referinţă mai mult sau mai puţin definite. Astfel, 
„El a spus: «Pisica e pe preş»“ relatează un act fatic, pe cînd „El 
a spus că pisica e pe preş“ relatează un act retic. Un contrast si¬ 
milar e ilustrat de perechile: 

„El a spus: «Pisica e pe preş»", „El a spus că pisica e pe preş.“ 

„El a spus: «Voi fi acolo»“, „El a spus că va fi acolo." 

„El a spus: «Ieşi afară»", „El mi-a spus să ies afară." 

„El a spus: «Se află la Oxford sau la Cambridge?»", „El a în¬ 
trebat dacă se află la Oxford sau la Cambridge." 

Deşi nu fac obiectul preocupărilor noastre imediate, voi men¬ 
ţiona totuşi cîteva puncte demne de luat în seamă: 

(1) în mod evident, pentru a performa un act fatic, trebuie să 
performez şi un act fonetic, sau, dacă vreţi, performîndu-1 pe 
unul, îl performez şi pe celălalt (ceea ce nu înseamnă că actele 
fatice ar fi o sub-clasă a actelor fonetice; am definit actul fatic ca 
fiind producerea unor vocabule în măsura în care aparţin unui 
anumit vocabular): dar reciproca nu e adevărată, pentru că dacă 
o maimuţă produce un sunet identic cu „hai", nu înseamnă că 
avem de-a face cu un act fatic. 

(2) Desigur, în definiţia actului fatic am pus laolaltă două lu¬ 
cruri: vocabularul şi gramatica Aşa încît nu am desemnat printr-un 
nume special persoana care ar rosti, de pildă, „pisică în întregime 
dacă" sau „zăvile linsoase zvîrlugăiau". Şi trebuie, de asemenea 
să se ţină seama de intonaţie, pe lîngă vocabular şi gramatică. 

(3) Totuşi, actul fatic, ca şi cel fonetic, poate fi, în mod esen¬ 
ţial, mimat ori reprodus (inclusiv intonaţia, clipitul, gesturile 
etc.). Se poate mima nu doar afirmaţia între ghilimele „Ea are un 

păr minunat", dar şi, mult mai complex, felul în care au fost spu¬ 
se cuvintele: „Ea are un păr minunat “ (ridicînd din umeri). 

Avem aici ocurenţa „între ghilimele" a lui „spuse", aşa cum o 
găsim în romane: orice enunţ poate fi reprodus pur şi simplu în¬ 
tre ghilimele, sau între ghilimele urmate de „spuse el", sau - încă 
mai des - de „spuse ea" etc. 

Dar actul retic este acela pe care îl relatăm, în cazul afirma¬ 
ţiilor, atunci cînd spunem: „El a spus că pisica e pe preş", „El a 
spus că merge şi el“, „El a spus că eu trebuie să plec" (cuvintele 
lui au fost: „Trebuie să pleci"). Aceasta este aşa-numita „vorbire 
indirectă". In cazul în care sensul sau referinţa riscă să nu fie în¬ 
ţelese cu claritate, atunci cuvîntul sau propoziţia vor fi puse între 
ghilimele. Astfel, pot spune: „A spus că trebuie să mă duc la «mi¬ 
nister», dar nu a precizat la care minister" sau „I-am spus că se 
purta urît, iar el a replicat că «puţini ajung sus de tot»“. Nu pu¬ 
tem totuşi folosi întotdeauna cu uşurinţă pe „spuse că": am folosi 
mai curînd „îi ceru să", „îl sfătui să“ etc., dacă vorbitorul a folosit 
modul imperativ, sau fraze echivalente cum sînt „mi-a spus că 
trebuie să", „mi-a spus că ar trebui să“ etc. A se compara în sen¬ 
sul acesta expresii ca „îmi ură bun venit" şi „îşi ceru scuze". 

Adaug încă o remarcă privitoare la actul retic: fireşte că sensul 
şi referinţa (numirea şi referirea) sînt ele însele acte auxiliare 
produse o dată cu producerea [performed in performing ] actului 
retic. Astfel, putem spune: „Prin «bancă» înţelegeam..." sau 
„cînd ziceam «el», mă refeream la...“ Putem performa un act 
retic fără să ne referim la ceva sau fără să numim ceva? în gene¬ 
ral, răspunsul pare să fie negativ; există totuşi cazuri mai pro¬ 
blematice. Care este referinţa lui „toate triunghiurile au trei 
laturi"? Tot astfel, este clar că putem performa un act fatic care 
nu este şi un act retic, dar nu invers. Putem, de pildă, să repetăm 
remarca altei persoane ori să mormăim nişte cuvinte sau putem 
citi o propoziţie în latină fără să cunoaştem semnificaţia cuvin¬ 
telor. 

Nu contează prea mult aici să lămurim cînd un fem sau un 
rem este acelaşi cu un altul - în sensul în care ar fi de acelaşi 
„tip" sau de acelaşi „indice" - şi nici să vedem ce este un fem sau 

un rem luat separat. Dar, desigur, e important să nu uităm că un 
acelaşi fem (de pildă, o propoziţie - adică un indice de acelaşi tip) 
poate fi folosit, în diverse instanţe de enunţ, cu sensuri ori refe¬ 
rinţe diferite, devenind astfel de fiecare dată un alt rem. Atunci 
cînd femuri diferite sînt folosite cu acelaşi sens şi aceeaşi referin¬ 
ţă, vom vorbi de acte echivalente retic („aceeaşi afirmaţie", 
într-un sens), dar nu de acelaşi rem sau de aceleaşi acte retice 
(aceeaşi afirmaţie aici, în sensul în care ea implică folosirea ace¬ 
loraşi cuvinte). 

Femul este o unitate de limbă [language ]: defectul lui specific 
este de a fi un nonsens - de a fi lipsit de sens. Dar remul este o 
unitate de vorbire [speech]: defectul lui specific este de a fi vag 
sau vid sau obscur etc. 

Dar deşi aceste chestiuni prezintă un interes major, ele nu 
^jută cu nimic la clarificarea problemei noastre, aceea a opoziţiei 
dintre enunţurile performative şi cele constative. De exemplu, în 
cazul unui enunţ cum ar fi, de pildă, „E gata să atace", putem 
foarte bine preciza „ce spunem" în producerea enunţului, în toa¬ 
te sensurile distinse pînă acum, fără să fie însă deloc clar dacă, 
producînd enunţul, am performat sau nu actul de a avertiza. Poa¬ 
te fi perfect limpede ce vreau să spun prin „E gata să atace" sau 
„închide uşa", dar rămîne neclar dacă e vorba de o afirmaţie ori 
de un avertisment etc. 

Am putea spune că, în general, a performa un act locutoriu 
este, totodată şi eo ipso, a performa un act ilocutoriu [illocutionary 
act], după cum propun să-l numim. Astfel, atunci cînd performăm 
un act locutoriu, vom performa totodată acte ca: 

- a pune o întrebare ori a da un răspuns, 

- a da o informaţie ori o asigurare ori un avertisment, 

- a anunţa un verdict ori o intenţie, 

. - a pronunţa o sentinţă, 

- a face o numire ori un apel ori o critică, 

- a identifica ori a descrie etc. 

(Departe de mine gîndul de a pretinde că aceasta este o clasă per¬ 
fect definită.) Expresia eo ipso nu ridică nici o dificultate aici. 
Problema ţine mai curînd de numărul de sensuri diferite ale unei 

expresii atît de vagi cum este „în ce fel îl folosim" - expresie care 
se poate referi chiar şi la un act locutoriu, dar şi la actele perlo¬ 
cutorii, la care vom ajunge în curînd. Atunci cînd performăm un 
act locutoriu, folosim vorbirea: dar cum anume o folosim? Pentru 
că vorbirea are numeroase funcţii şi o putem folosi în diverse fe¬ 
luri; într-un anume sens - sensul (B) 1 - actul nostru va fi diferit 
în funcţie de felul şi de sensul în care „folosim" vorbirea în fieca¬ 
re ocurenţă. Există o diferenţă majoră între a sfătui, a sugera 
doar ori a ordona efectiv; între a promite la modul strict ori a 
anunţa doar o vagă intenţie ş.a.m.d. Aceste chestiuni pătrund 
întrucîtva - deşi într-un mod nu lipsit de imprecizie - în terito¬ 
riul gramaticii (vezi mai sus), dar asta nu ne împiedică să le dis¬ 
cutăm în termenii întrebării dacă anumite cuvinte (o anumită 
locuţie) au forţa unei întrebări sau dacă ar trebui luate ca o esti¬ 
mare etc. 

Perfomarea unui act în acest al doilea şi nou sens am descris-o 
ca fiind performarea unui act „ilocutoriu", i.e. performarea unui 
act în spunerea a ceva [in saying something], opus performării 
unui act de a spune ceva [of saying something]. Numesc actul ast¬ 
fel performat o ilocuţie [illocution], iar teoria diferitelor tipuri de 
funcţii ale limbii aici implicate o voi numi teoria „forţelor 
ilocutorii" [illocutionary forces ]. 

Se poate spune că filosofii neglijează de prea mult timp aceas¬ 
tă cercetare, reducînd toate problemele la probleme ale „folosirii 
locuţiilor", şi că „eroarea descriptivă" despre care am vorbit în 
prima noastră prelegere se datorează de cele mai multe ori con¬ 
fuziei în virtutea căreia probleme ţinînd de prima categorie sînt 
luate drept probleme ale celei de-a doua. E adevărat, apele încep 
să se despartă: sînt deja cîţiva ani de cînd înţelegem din ce în ce 
mai clar că circumstanţele unui enunţ sînt deosebit de im¬ 
portante şi că vorbele folosite trebuie, într-o măsură sau alta, 
„explicate" prin „contextul" în care sînt menite să fie spuse sau 
în care au fost efectiv spuse într-un schimb lingvistic. Cu toate 
acestea, sîntem poate încă prea tentaţi să oferim astfel de expli¬ 
caţii în termeni de „semnificaţie a cuvintelor". Bineînţeles că pu- 

1 Vezi mai jos, pp. 97 şi 98. 



100 


Cum să faci lucruri cu vorbe 


tem folosi „semnificaţia" şi cu referire la forţa ilocutorie - „Vor¬ 
bele lui trebuie înţelese ca un ordin" etc. Dar vreau să disting aici 
între forţă şi semnificaţie (aceasta din urmă fiind echivalentă cu 
sensul şi referinţa), tot aşa cum mi-a părut esenţial să disting în¬ 
tre sens şi referinţă în cadrul semnificaţiei. 

în plus, avem aici o ilustrare a diferitelor întrebuinţări ale ex¬ 
presiei „folosiri ale limbii" sau „folosirea unei propoziţii" etc. 
„Folosire" [use] este un cuvînt exasperant de ambiguu, aşa cum 
este, de altfel, şi cuvîntul „semnificaţie" [meaning], pe care 
ne-am obişnuit să-l luăm în derîdere. Dar lucrurile nu stau mai 
bine cu „folosire", care a ajuns să-l înlocuiască. Putem foarte bine 
să lămurim întru totul „folosirea unei propoziţii" în anumite cir¬ 
cumstanţe date, dacă e să vorbim de actul locutoriu, fără să ne 
referim însă în vreun fel la folosirea sa în sensul actului 
ilocutoriu. 

înainte de a preciza mai în amănunt această noţiune a actului 
ilocutoriu, propun să contrastăm actul locutoriu şi actul ilocu¬ 
toriu, luate împreună, cu un al treilea tip de act. 

într-un sens anume (C), diferit de precedentele, a performa 
un act locutoriu, şi prin aceasta şi un act ilocutoriu, poate fi şi a 
performa un act de alt tip. A spune ceva va aduce deseori, ba 
chiar în mod obişnuit, după sine producerea anumitor efecte 
asupra sentimentelor, gîndurilor sau acţiunilor auditoriului, 
sau a vorbitorului, sau a altor persoane. Şi se poate vorbi toc¬ 
mai în vederea, cu intenţia ori cu scopul de a produce astfel de 
efecte. Putem spune, atunci, că vorbitorul a performat un act 
care ori trimite doar indirect la actul locutoriu ori ilocutoriu 
(C. a), ori nu trimite deloc la acestea (C. b ). Vom numi perfor- 
marea unui act de acest tip performarea unui act „perlocutoriu" 

[perlocutionary act], iar actul performat îl vom numi - în special 
în cazurile (C. a) - o „perlocuţie" [perlocution ]. Propun să nu 
definim încă foarte amănunţit această idee - desigur, o definiţie 
va fi în curînd necesară; deocamdată să ne oprim la cîteva 
exemple: 

(E. 1) 

Act (A) - Locuţie 

Mi-a spus: „împuşc-o!“, înţelegînd prin „împuşcă" împuşcă, 
iar prin ,,-o“ referindu-se la ea. 

Act (B) - Ilocuţie 

M-a îndemnat (sau m-a sfătuit, mi-a ordonat etc.) să o împuşc. 

Act (C. a) - Perlocuţie 
M-a convins s-o împuşc. 

Act (C. b) 

M-a făcut (sau m-a determinat etc.) s-o împuşc. 

(E. 2) 

Act (A) - Locuţie 

Mi-a spus: „Nu poţi s-o faci". 

Act (B) - Ilocuţie 

A protestat împotriva posibilităţii ca eu s-o fac. 

Act (C. a) - Perlocuţie 

M-a luat deoparte, m-a împiedicat s-o fac. 

Act (C. b) 

M-a oprit, mi-a băgat minţile în cap etc. 

M-a scos din sărite. 

Putem tot astfel distinge între actul locutoriu „a spus că...“, 
actul ilocutoriu „a susţinut că...“ şi actul perlocutoriu „m-a con¬ 
vins că..." 

Să remarcăm că efectele despre care vorbim aici (vezi C. a şi 
C. b) nu includ tipul de efecte convenţionale specifice actului 
ilocutoriu, prin care, de pildă, promisiunea angajează pe cineva 
care promite. E poate nevoie să delimităm lucrurile în acest sens, 
de vreme ce există diferenţe clare între ceea ce resimţim ca fiind 

producerea reală de efecte reale şi ceea ce considerăm ca fiind 
simple consecinţe convenţionale; vom reveni mai tîrziu asupra 
acestui punct. 

Am distins, aşadar, în mare, trei tipuri de acte - locutoriu, 
ilocutoriu şi perlocutoriu. Aş vrea acum să formulez cîteva co¬ 
mentarii generale asupra acestor trei clase, fără a încerca încă o 
definiţie mai exactă. Primele trei puncte se vor referi din nou la 
„folosirea limbii". 

(1) Ceea ce ne interesează cu precădere în aceste prelegeri es¬ 
te să ne concentrăm atenţia asupra celui de-al doilea act, actul 
ilocutoriu, şi să-l deosebim de celelalte două. Tendinţa generală a 
filosofilor este să-l treacă cu vederea în favoarea celorlalte două. 
Trebuie să spunem însă că este un act distinct. Am văzut deja 
cum expresii ca „semnificaţie" ori „folosire a propoziţiei" sînt ca¬ 
pabile să estompeze graniţa dintre actele locutorii şi cele ilocu- 
torii. Iar acum observăm că, vorbind despre „folosirea limbii", 
ajungem să punem în pericol şi distincţia dintre actele ilocutorii 
şi cele perlocutorii. Va trebui, aşadar, să le distingem cu grijă cît 
mai curînd. S-ar spune, la prima vedere, că a vorbi despre „folosi¬ 
rea «limbii» pentru a susţine ceva sau a avertiza" nu diferă de 
„folosirea «limbii» pentru a convinge, a incita ori a alarma". To¬ 
tuşi, pentru o departajare mai categorică, despre prima vom spu¬ 
ne că este folosirea convenţională, în sensul că aceasta poate fi 
explicitată prin formula performativă, pe cînd cealaltă nu poate. 
Astfel, putem spune „Susţin că" ori „Te avertizez că", dar nu pu¬ 
tem spune „Te conving că" ori „Te alarmez că“. Tot astfel, putem 
stabili precis dacă cineva susţinea ceva sau nu, fără a aborda mă¬ 
car chestiunea dacă prin aceasta convingea pe cineva sau nu. 

(2) Ca să mergem mai departe, să spunem din capul locului că 
expresia „folosirea limbii" se poate referi la multe alte diverse 
lucruri (nu doar la actele ilocutorii şi perlocutorii), de tipuri care 
nu interesează aici. De pildă, putem vorbi de „folosirea limbii" în 
vederea a ceva, să zicem pentru a glumi; şi putem folosi „în“ 
altfel decît pentru actul ilocutoriu, ca în „în spunerea lui «p», 
glumeam (sau jucam un rol, sau scriam versuri)"; sau putem 
vorbi despre „folosirea poetică a limbii", distinctă de „folosirea 

limbii în poezie". Aceste sensuri ale „folosirii limbii" nu au nimic 
de-a face cu actul ilocutoriu. De exemplu, dacă spun „Mergi şi-a¬ 
dună stele căzătoare"*, va fi clar ce semnificaţie şi ce forţă ilocu- 
torie are enunţul meu, dar nu va fi deloc sigur în care tip de 
„folosire" mă încadrez. Există, pe lîngă acestea, etiolări, folosiri 
parazitare etc. ori diverse „folosiri" „neserioase" şi „nu tocmai 
normale". Condiţiile normale ale discursului referenţial pot fi 
f oarte bine suspendate, iar enunţul poate să nu fie deloc intenţi¬ 
onat ca un act perlocutoriu standard (actul de a-1 face pe ascultă¬ 
tor să facă ceva), aşa cum Walt Whitman nu urmăreşte neapărat 
să-l facă pe vulturul libertăţii să se avînte spre înălţimi. 

(3) Mai mult, unele dintre lucrurile pe care le „facem" în co¬ 
nexiune cu actul de a spune ceva nu par, intuitiv vorbind, să se 
încadreze exact în nici una dintre aceste clase definite schematic, 
sau, cel mult, par să aparţină vag de mai multe dintre ele - fără 
să se dovedească însă, la prima vedere cel puţin, la fel de depăr¬ 
tate de cele trei acte precum gluma sau poezia. De pildă, insinu¬ 
area - prin care lăsăm să se înţeleagă ceva în sau prin spunerea a 
ceva - pare să implice un soi de convenţie, precum în cazul actu¬ 
lui ilocutoriu; dar nu pot spune „Insinuez că", iar dacă am zice-o, 
ar părea mai curînd un efect retoric decît un act ilocutoriu. Un 
alt exemplu este situaţia în care trădăm o emoţie. Putem trăda o 
emoţie în sau printr-un enunţ, ca atunci cînd înjurăm; dar nici 
aici nu-şi au locul formulele performative şi celelalte instrumente 
ale actelor ilocutorii. Putem spune că jurăm ori că înjurăm 1 pen¬ 
tru a ne elibera de emoţii. Să observăm încă o dată că actul 
ilocutoriu este un act convenţional: un act performat în confor¬ 
mitate cu o convenţie. 

Următoarele trei puncte au de-a face cu faptul că actele noas¬ 
tre sînt tocmai acte. 


' Expresie englezească („Go and catch a falling star") cu sensul de: „Du-te 
şi fa ce vrei, lasă-mă în pace" (n. tr.). 

1 [Engl. swearing - a înjura şi ajura, (n. <r.)] N. A.: „swearing" este ambi¬ 
guu: „Jur pe Maica Noastră" [I swear by Our Lady] este să juri pe Maica 
Noastră. Dar „Fir-ar“ [ Bloody ] nu este să juri pe Maica Noastră. [Austin se 
referă aici la derivaţia etimologică, pe care nu o acceptă, a lui Bloody din „By 
Our Lady" ( n. tr.)] 

(4) Actele noastre fiind acte, deci performarea unor acţiuni, 
este necesar să luăm în calcul erorile la care orice acţiune este 
expusă. Trebuie să distingem în mod sistematic între „actul de a 
face x“, i.e. îndeplinirea lui x, şi „actul de a încerca să faci x“. 

In cazul ilocuţiilor, trebuie să fim mereu pregătiţi să trasăm 
distincţia necesară, deşi neobservată în mod obişnuit (cu excepţia 
unor cazuri rare), între: 

(a) actul de a încerca sau de a-şi propune performarea unui 
anumit act ilocutoriu 

Şi 

(b) actul de a îndeplini ori realiza cu succes acest act. 

Această distincţie este, sau ar trebui să fie, un loc comun al 

teoriei limbii ce vizează „acţiunile' 1 în general. Mai devreme am 
atras însă atenţia asupra relevanţei ei deosebite în ce priveşte 
performativele: este întotdeauna posibil, de pildă, să încerci să 
mulţumeşti cuiva ori să încerci să informezi pe cineva, dar pentru 
un motiv sau altul să nu reuşeşti - pentru că interlocutorul nu e 
atent, sau îţi ia vorbele drept o ironie, sau nu se simte responsa¬ 
bil pentru faptele de care vorbeşti etc. Distincţia va funcţiona şi 
în cazul actelor locutorii, tocmai pentru că sînt acte; doar că ero¬ 
rile aici nu vor mai fi de tipul nereuşitelor, ci mai degrabă se vor 
datora neputinţei de a articula cuvintele ori de a ne exprima cu 
claritate etc. 

(5) De vreme ce actele noastre sînt acţiuni, trebuie să luăm 
întotdeauna în calcul distincţia dintre efectele intenţionate şi cele 
neintenţionate pe care actul le produce; şi să luăm de asemenea 
aminte (i) că atunci cînd vorbitorul intenţionează să producă un 
efect, acesta poate să survină sau nu, şi (ii) cînd vorbitorul nu in¬ 
tenţionează să producă efectul sau intenţionează să nu-1 producă, 
efectul poate totuşi să survină. Pentru a elucida complicaţia (i), 
vom invoca distincţia dintre încercare şi îndeplinire; pentru a 
elucida complicaţia (ii), vom invoca instrumentele lingvistice 
obişnuite ale dezminţirii (adverbe ca „neintenţionat" şi altele) 

care ne sînt întotdeauna la îndemînă, în uzul curent, atunci cînd 
îndeplinim acţiuni. 1 

(6) In plus, trebuie, evident, să admitem că acţiunile noastre 
pot fi lucruri pe care nu le facem neapărat - în sensul că le putem 
face, de pildă, sub constrîngere. Alte moduri în care vom spune că 
nu facem cu adevărat o acţiune sînt precizate la punctul (2). Am 
putea adăuga şi cazurile de la (5), unde producem efecte din gre¬ 
şeală, fără să intenţionăm. 

(7) In sfirşit, va trebui să răspundem obiecţiei care spune că 
noţiunea de act e neclară, printr-o teorie generală a acţiunii. Prin 
„act“ înţelegem în general un eveniment fizic precis, pe care îl 
realizăm, şi care este distinct şi de convenţii şi de consecinţe. 
Dar: 

(a) Actul ilocutoriu şi chiar actul locutoriu implică şi ele con¬ 
venţii: să ne gîndim la actul de a arăta supunere. El este act de 
supunere doar pentru că este un act convenţional şi este îndepli¬ 
nit doar pentru că este convenţional; 

(b) Actul perlocutoriu include întotdeauna unele consecinţe, 
ca atunci cînd spunem „Prin înfăptuirea lui x, făceam y“ [By 
doing x I was doing y]: actul aduce întotdeauna după el „conse¬ 
cinţe", mai mult sau mai puţin considerabile, unele chiar „nein¬ 
tenţionate". Nu există limitare la actul fizic minimal. Faptul că 
ceea ce numim „consecinţele" unui act pot fi considerate într-o 
măsură sau alta parte intrinsecă a actului însuşi este - sau ar 
trebui să fie - un loc comun al teoriei limbii care vizează „acţiu¬ 
nea" în general. Astfel, la întrebarea „Ce a făcut el?“ putem răs¬ 
punde fie „A împuşcat măgarul", fie „A tras cu puşca", fie „A 
apăsat pe trăgaci" - şi toate răspunsurile vor fi corecte. Tot ast¬ 
fel, pentru a rezuma povestea bătrînei care se chinuia să prindă 
porcul pentru a-i pregăti bătrînului de mîncare, putem spune, în 
ultimă instanţă, că pisica a împins porcul, ori l-a făcut să sară, 

1 Să arătăm că a doua complicaţie poate, desigur, apărea şi în cazul acte¬ 
lor locutorii şi în cel al actelor ilocutorii. Pot spune ceva sau mă pot referi la 
ceva Iară să vreau, sau mă pot angaja neintenţionat la o acţiune anume; de 
pildă, pot ordona cuiva să facă ceva fără a fi intenţionat să o fac. Dar ea este 
cu deosebire prezentă în cazul perlocuţiilor, aşa cum este şi distincţia dintre 
încercare şi îndeplinire. 

peste pîrleaz. Dacă în astfel de cazuri menţionăm şi un act de tip 
B (ilocuţie) şi un act de tip C (perlocuţie), vom spune că „prin în¬ 
făptuirea lui B, el a făcut C [by B-ing he C-ed]“, mai curînd decît că 
„in făptuirea lui B... [m-B-ing]“. Iată de ce numim C un act 
perlocutoriu, şi astfel îl distingem de un act ilocutoriu. 

Data viitoare vom reveni la distincţia dintre cele trei tipuri de 
act şi la expresiile „în“ şi „prin" înfăptuirea lui x fac y. Vom pu¬ 
tea astfel să lămurim încă mai mult cele trei clase, precum şi 
membrii şi non-membrii lor. Vom vedea că nu doar actul locu- 
toriu, dar şi cel ilocutoriu, ca şi cel perlocutoriu pot presupune, 
pentru a fi complete, îndeplinirea mai multor lucruri. 



IX. Distincţii între actul ilocutoriu 
şi cel perlocutoriu 


Ne propuneam la un moment dat să vedem dacă putem alcă¬ 
tui o listă a verbelor performative explicite; ne-am confruntat 
atunci cu dificultatea de a determina dacă un enunţ este sau nu 
performativ, sau, oricum, un performativ pur. Drept urmare, ni 
s-a părut oportun să revenim la fundamentele problemei şi să în¬ 
trebăm în cîte sensuri e adevărat că a spune ceva este a face ceva, 
ori că in spunerea a ceva facem ceva, ori că prin spunerea a ceva 
facem ceva. 

Am distins, într-o primă etapă, un set de lucruri pe care le fa¬ 
cem în spunerea a ceva, pe care împreună le-am asimilat perfor- 
mării unui act locutoriu, care, în mare, echivalează cu producerea 
unei propoziţii dotate cu un sens şi o referinţă, ceea ce, iarăşi, 
echivalează cu „semnificaţia" în sens tradiţional. Intr-o a doua 
etapă, stabileam că performăm de asemenea acte ilocutorii, precum 
a informa, a ordona, a avertiza, a se angaja la etc., adică enunţuri 
dotate cu o anumită forţă convenţională. In al treilea rînd, se 
poate să performăm şi acte perlocutorii, adică ceea ce facem să se 
întîmple sau obţinem prin spunerea a ceva, de exemplu, a convin¬ 
ge, a persuada, a împiedica, şi chiar, să spunem, a surprinde ori a 
induce în eroare. Avem aici trei, dacă nu mai multe, sensuri sau 
dimensiuni ale „folosirii propoziţiilor" sau ale „folosirii limbii" (şi 
desigur că mai sînt şi altele). Toate aceste trei tipuri de „acţiuni" 
sînt, tocmai în virtutea naturii lor de acţiuni, expuse la probleme¬ 
le şi limitele proprii acţiunilor, cum sînt necesitatea de a distinge 
încercarea de îndeplinire, intenţionalul de ne-intenţional etc. 

Astfel stînd lucrurile, vom avea de analizat aceste trei tipuri mai în 
detaliu. 

Trebuie să distingem actul ilocutoriu de actul perlocutoriu: de 
exemplu, trebuie să distingem între „în spunerea acestora, îl 
avertizam" şi „prin spunerea acestora, l-am convins, ori l-am sur¬ 
prins, ori l-am determinat să se oprească". 

Distincţia dintre ilocuţii şi perlocuţii pare a fi cea mai pro¬ 
blematică şi de ea ne vom ocupa în continuare, referindu-ne pe 
parcurs şi la diferenţa dintre ilocuţii şi locuţii. Cu siguranţă că 
sensul perlocutoriu al „efectuării unei acţiuni" trebuie cumva eli¬ 
minat ca irelevant pentru sensul în care un enunţ, atîta vreme cît 
producerea lui este „efectuarea unei acţiuni", este un perfor- 
mativ, ca opus unui constativ. Pentru că, în mod evident, oricare, 
sau aproape oricare, act perlocutoriu poate fi obţinut, în circum¬ 
stanţe anume, cu sau fără premeditare, prin producerea oricărui 
tip de enunţ, mai ales printr-un enunţ pur şi simplu constativ 
(asta dacă o asemenea creatură există cu adevărat!). De exemplu, 
mă poţi face să renunţ (C. b) la ce aveam de gînd să fac 
informîndu-mă - cu toată inocenţa, poate, dar oricum oportun - 
despre consecinţele pe care acţiunea mea le poate avea. Iar asta 
se aplică şi la (C. a), pentru că mă poţi convinge (C. a) că femeia 
este o adulteră întrebînd-o dacă batista care se afla în dormitorul 
lui X nu era cumva a ei 1 , sau chiar afirmînd că batista era a ei. 


1 Nu e de mirare că o simplă informaţie dă naştere aproape întotdeauna 
unor efecte ulterioare ale acţiunii; iar reciproca e la fel de adevărată: efectua¬ 
rea oricărei acţiuni (inclusiv enunţarea unui performativ) dă naştere în mod 
obişnuit consecinţei că devenim, şi noi şi alţii, conştienţi de respectivele fapte. 
Realizînd un act într-un mod perceptibil şi detectabil, ne oferim şi nouă şi 
altora ocazia de a cunoaşte (a) faptul că am realizat respectivul act şi, în plus, 
(6) multe alte lucruri ţinînd de motivele ori caracterul nostru etc., care se pot 
infera din simplul fapt al realizării- actului. Să zicem că arunci cu roşii într-o 
adunare politică (ori că strigi „Huo“ cînd îi vezi pe alţii că aruncă cu roşii - 
dacă asta se poate numi performarea unei acţiuni); consecinţa va fi, probabil, 
că ceilalţi îşi vor da seama că tu protestezi şi că vor deduce de aici că eşti 
mînat de anumite convingeri politice: acestea însă nu vor face ca gestul ori 
strigătul să fie adevărate sau false (deşi ele pot, chiar intenţionat, induce în 
eroare). Pe de altă parte, producerea oricăror efecte ulterioare nu va împiedi¬ 
ca un enunţ constativ să fie adevărat sau fals. 

Trebuie, aşadar, să separăm riguros acţiunea efectuată (aici, o 
ilocuţie) de consecinţele ei. In general, şi în cazul în care acţiunea 
nu este aceea de a spune ceva, ci o acţiune „fizică" neconvenţională, 
chestiunea nu e deloc simplă. Aşa cum am văzut, putem (sau 
ne-ar plăcea să credem că putem) clasifica, treptat, o parte din ce 
în ce mai mare a ceea ce este (ori poate fi) inclus în termenul care 
desemnează „actul" în sine ca fiind în realitate doar consecinţe, 
oricît de inseparabile ori de firesc previzibile, ale acţiunii noastre, 
redusă la presupusul mimim fizic. Acţiunea noastră s-ar reduce 
astfel la unul ori mai multe gesturi efectuate de părţi ale corpului 
nostru (de exemplu, îndoirea degetului, care a produs mişcarea 
trăgaciului, care ea însăşi a produs... care a produs moartea mă¬ 
garului). Despre acestea se pot spune, fireşte, multe lucruri care 
nu interesează aici. Dar cel puţin în cazul actelor de a spune ce¬ 
va, trebuie să remarcăm următoarele: 

(1) Nomenclatorul ne oferă aici un ajutor de care nu se bucură 
în general actele „fizice". Pentru că în cazul acţiunilor fizice, 
numim acţiunea - aproape întotdeauna şi în mod natural - nu în 
termenii a ceea ce numim aici actul fizic miminal, ci în termeni 
care acoperă o varietate mai mică sau mai mare, dar extensibilă 
oricît, a ceea ce putem numi consecinţele ei naturale (sau, dintr-o 
altă perspectivă, ceea ce numim intenţia din spatele actului). 

Nu numai că nu folosim noţiunea de act fizic minimal (în ori¬ 
ce caz, o noţiune problematică), dar nu dispunem de nici o clasă 
de nume care ar putea distinge actele fizice de consecinţele lor. In 
schimb, în cazul actelor de a spune ceva, vocabularul numelor ca¬ 
re le desemnează (B) pare destinat să marcheze punctul de rup¬ 
tură între actul (de a spune ceva) şi consecinţele lui (care în mod 
obişnuit nu sînt de ordinul lui a spune) sau, în orice caz, multe 
dintre ele. 1 


1 Să notăm că, dacă, atunci cînd spunem „Mi-am mişcat degetul", presu¬ 
punem că actul fizic minimal este o mişcare a corpului, faptul că obiectul miş¬ 
cat este o parte a corpului meu introduce, în realitate, un nou sens al lui 
„mişcat". Astfel, îmi pot ridica urechile aşa cum face un elev de şcoală, ori 
prinzîndu-le între degetul mare şi arătător sau îmi pot întinde piciorul fie în 
maniera obişnuită, fie apucîndu-1 cu mîna ca atunci cînd am un cîrcel. Folosirea 

(2) în plus, pare să ne ajute şi natura specială a actelor de a 
spune ceva, prin contrast cu acţiunile fizice: în cazul acestora din 
urmă, pînă şi actul fizic minimal - pe care căutăm să-l separăm 
de consecinţele sale - este, ca mişcare corporală, in pari materia 1 
cu multe dintre consecinţele sale imediate şi naturale; dimpotri¬ 
vă, oricare ar fi consecinţele imediate şi naturale ale unui act de a 
spune ceva, ele nu sînt, în general, alte acte de a spune ceva, fie 
de partea vorbitorului, fie de partea celorlalţi. 2 Avem, aşadar, aici 
un soi de punct natural de ruptură care lipseşte în cazul acţiuni¬ 
lor fizice şi care este asociat clasei speciale a numelor prin care 
desemnăm ilocuţii. 

Ceva am cîştigat deja, dar putem întreba în acest punct dacă 
nu cumva consecinţele asociate nomenclatorului perlocuţiilor 
sînt de fapt consecinţe ale actelor de tip (A), adică ale locuţiilor. 
Nu ar trebui oare, de vreme ce căutăm să separăm „toate" conse¬ 
cinţele, să ne întoarcem, depăşind astfel ilocuţia, la locuţie - mai 
precis la actul (A. a), adică la producerea de sunete, care este o 
mişcare fizică? 3 Am admis, desigur, că a performa un act ilocu- 
toriu este cu necesitate a performa şi un act locutoriu: că, de pil¬ 
dă, a felicita este cu necesitate şi a spune anumite cuvinte; iar a 
spune anumite cuvinte este cu necesitate, cel puţin în parte, şi a 


curentă a lui „a mişca" este aici, ca în cazul lui „Mi-am mişcat degetul", ultimă: 
nu e nevoie sâ mergem mai departe pînă la „Mi-am întins muşchii" şi altele. 

1 Acest in pari materia, ar putea induce în eroare aici. Nu vreau sâ spun, 
aşa cum am arătat în nota precedentă, că „a-mi mişca degetul" ar fi, metafizic 
vorbind, în vreun fel asemănător cu „mişcarea trăgaciului", care este conse¬ 
cinţa sa, sau cu „mişcarea trăgaciului acţionat de deget". Dar „mişcarea unui 
deget care acţionează trăgaciul" este in pari materia cu „mişcarea trăgaciului". 

Am putea reformula problema dintr-un alt punct de vedere, extrem de 
important, zicînd că sensul în care a spune ceva produce efecte asupra altor 
persoane, sau cauzează efecte, este un sens al lui „a cauza" fundamental dife¬ 
rit de cel folosit atunci cînd vorbim despre cauzalitate fizică, prin presiune 
etc. Primul tip de cauzalitate trebuie să opereze prin intermediul convenţiilor 
limbii şi ţine de influenţa exercitată de către o persoană asupra alteia: acesta 
este, probabil, sensul originar al lui „a cauza". 

2 A se vedea mai jos. 

3 Să fie ea însă asta? Am observat deja că „producerea de sunete" este ea în¬ 
săşi o consecinţă a actului fizic minimal de a pune în mişcare organele vocale. 

produce unele mişcări, mai mult sau mai puţin indescriptibile, 
ale organelor vocale. 1 Astfel încît divorţul dintre acţiunile „fizice" 
şi actele de a spune ceva nu este total: un raport oarecare rămîne. 
Dar: (i) deşi aceasta poate conta din anumite puncte de vedere şi 
în anumite contexte, nimic nu ne împiedică să trasăm măcar o 
graniţă acolo unde avem nevoie pentru scopurile noastre, adică 
între îndeplinirea actului ilocutoriu şi toate consecinţele lui ulte¬ 
rioare. In plus, (ii) - mult mai important - trebuie să respingem 
ideea sugerată mai sus (deşi neformulată ca atare) că actul 
ilocutoriu ar fi o consecinţă a actului locutoriu; şi chiar ideea că 
ceea ce asociază nomenclatorul ilocuţiilor ar fi o referinţă supli¬ 
mentară la unele dintre consecinţele locuţiilor 2 : că, de pildă, a 
spune „m-a îndemnat să“ ar însemna să spui că el a rostit anumi¬ 
te cuvinte şi, în plus, că rostirea acestor cuvinte a avut (sau poate 
a fost menită să aibă) anumite consecinţe (de ex., un efect asupra 
mea). De-ar fi să insistăm dintr-un motiv sau altul că trebuie să 
„ne întoarcem" de la ilocuţie la actul fonetic (A. a), asta nu în¬ 
seamnă că trebuie să ne întoarcem la actul fizic minimal, 
parcurgînd înapoi lanţul consecinţelor sale, aşa cum ne-am putea 
aparent întoarce de la moartea iepurelui la mişcarea degetului pe 
trăgaci. Producerea unor sunete poate fi o consecinţă (fizică) a 
mişcării organelor vocale, a respiraţiei etc., dar producerea unui 
cuvînt nu este o consecinţă a producerii unor sunete, fie ea fizică 
ori de altă natură. Şi nici producerea cuvintelor cu o anumită 
semnificaţie nu este o consecinţă a producerii cuvintelor, fie ea 
fizică ori de altă natură. Iată de ce actele fatice (A. b) şi cele retice 
(A. c) nu sînt consecinţe - şi în nici un caz consecinţe fizice - ale 
actelor fonetice (A. a). Ceea ce asociem prin nomenclatorul 
ilocuţiilor este într-adevăr o referinţă, dar nu la consecinţele (în 
orice sens obişnuit le-am lua) locuţiilor, ci la convenţiile forţei 
ilocutorii, care privesc circumstanţele particulare ale producerii 
enunţului. Vom reveni în curînd la sensurile în care reuşita ori 


1 Ne limităm şi aici, pentru simplificare, la enunţurile vorbite. 

2 Trebuie să ţinem însă cont de ce se va spune mai jos. 

împlinirea performării unui act ilocutoriu provoacă într-adevăr 
„consecinţe" ori „efecte". 1 

Pînă aici am arătat că putem spera să izolăm actul ilocutoriu 
de cel perlocutoriu, acesta din urmă fiind singurul care produce 
consecinţe, şi că primul nu este el însuşi o „consecinţă" a actului 
locutoriu. în schimb, va trebui acum să remarc că actul ilocu¬ 
toriu, distinct de cel perlocutoriu, are şi el de-a face, în anumite 
sensuri, cu producerea unor efecte: 

(1) Un act ilocutoriu nu va fi performat cu succes dacă un 
anumit efect nu este produs. Asta nu înseamnă că actul ilocutoriu 
echivalează cu producerea unui efect. Nu pot spune că am averti¬ 
zat un auditoriu decît dacă acest auditoriu aude ce spun şi îmi ia 
cuvintele într-un sens anume. Dacă e ca actul ilocutoriu să fie rea¬ 
lizat, un anume efect trebuie să se producă asupra auditoriului. 
Cum să formulăm mai bine aceste lucruri? în general, efectul 


1 Se poate să fim încă tentaţi să acordăm oarecare „întîietate" locuţiei îm¬ 
potriva ilocuţiei, în virtutea faptului că, dat fiind un act retic oarecare (A. c), 
nu e încă foarte clar cum ar trebui să-l descriem în interiorul nomenclatorului 
ilocuţiilor. Şi apoi, de ce ar trebui să-l numim pe unul A şi pe Celălalt B? Putem 
cădea de acord asupra cuvintelor rostite efectiv, ca şi asupra sensurilor în care 
au fost folosite şi asupra realităţilor la care s-au referit, dar încă să nu convenim 
dacă, în circumstanţele date, ele au echivalat cu un ordin, cu o ameninţare sau 
doar cu un sfat ori un avertisment. Totuşi, pînă la urmă, e la fel de mult de dis¬ 
cutat, în cazuri particulare, asupra felului în care ar trebui descris actul retic 
(A. c) în interiorul nomenclatorului locuţiilor (Ce a vrut să spună de fapt? La 
care persoană, la care moment sau încă la ce alte lucruri s-a referit?). Putem, de 
pildă, cădea de acord că actul respectiv a fost cu siguranţă, să zicem, un ordin 
(ilocuţie), fără să ne fie clar însă ce anume a intenţionat vorbitorul să ordoneze 
(locuţie). Sîntem îndreptăţiţi să presupunem că un act trebuie să poată fi de¬ 
scris ca un tip mai mult sau mai puţin definit de ilocuţie, cel puţin tot atît pe cît 
poate fi descris ca un act locutoriu mai mult sau mai puţin definit (A). Cît pri¬ 
veşte alegerea unei descrieri corecte, ne putem aştepta la dificultăţi legate de 
convenţii şi intenţii atît în cazul unei locuţii, cît şi al unei ilocuţii: o ambiguitate 
legată de sens ori de referinţă, fie ea deliberată ori neintenţionată, este poate la 
fel de frecventă ca eşecul deliberat ori neintenţionat de a arăta clar „cum trebu¬ 
ie luate cuvintele noastre" (în sens ilocutoriu). In plus, întregul aparat al 
„performativelor explicite" (vezi mai sus) serveşte la a preîntîmpina dezacor¬ 
durile cu privire la descrierea actelor ilocutorii. De fapt, e mult mai dificil să 
preîntîmpini dezacorduri privitoare la „actele locutoare". Oricum, şi unele şi 
altele sînt convenţionale şi astfel expuse la „reconstituiri" din partea unui jude¬ 
cător. 

respectiv constă în a provoca înţelegerea semnificaţiei şi a forţei 
locuţiei. Aşadar, pentru a performa un act ilocutoriu, vorbitorul 
trebuie să se asigure că a fost înţeles [the securing of uptake]. 

(2) Nu trebuie confundat felul în care un act ilocutoriu „are 
efect" [ takes effect ] cu producerea de consecinţe în sens „obiş¬ 
nuit", i.e. provocarea unor stări de lucruri ori schimbări în cursul 
natural al evenimentelor. Astfel, „Botez acest vas Regina Elisa- 
beta" are efectul de a numi ori boteza nava; drept urmare, anu¬ 
mite acte ulterioare, cum ar fi să te referi la aceeaşi navă 
numind-o Generalisimul Stalin, vor fi nule şi neavenite. 

(3) Spuneam că multe acte ilocutorii invită, prin convenţie, la 
un răspuns ori o urmare. Astfel, un ordin invită la un o reacţie 
[invites the response ] de supunere, iar o promisiune la îndeplini¬ 
re. Răspunsul sau urmarea pot fi „unilaterale" ori „bilaterale": 
vom distinge astfel între a argumenta, a ordona, a promite, a su¬ 
gera şi a cere să... şi, pe de altă parte, a oferi, a întreba dacă şi a 
întreba „Da sau nu?" Dacă răspunsul e acordat, sau urmarea în¬ 
făptuită, va fi nevoie de un al doilea act din partea vorbitorului 
ori a unei alte persoane. Iar un loc comun al chestiunii consecin¬ 
ţelor limbii este că acest al doilea act nu poate fi inclus în dome¬ 
niul iniţia] al acţiunii. 

In general, putem totuşi spune oricînd „L-am făcut să‘ ( , adău¬ 
gind un cuvînt care să indice acţiunea. Este indicat astfel actul 
care îmi este atribuit, iar dacă se folosesc, ori se pot folosi, cuvin¬ 
te, actul va fi unul perlocutoriu. Trebuie, astfel, să distingem în¬ 
tre „I-am ordonat şi a ascultat" şi „L -am făcut să mă asculte". 
Formula din urmă implică, în general, că mijloace suplimentare 
au fost utilizate pentru ca această consecinţă să-mi poată fi atri¬ 
buită: de exemplu, incitări, ori chiar influenţa personală mergînd 
pînă la constrîngere. Foarte des intervine chiar un act ilocutoriu 
diferit de sihiplul ordin, ca atunci cînd aş spune „L-am făcut să 
facă asta afirmînd x“. 

Există, aşadar, trei moduri în care actele ilocutorii sînt legate 
de efecte: asigurarea înţelegerii, faptul de a avea efect şi invitaţia 
la răspuns - toate distincte de producerea de efecte caracteristică 
actului perlocutoriu. 

în cadrul actului perlocutoriu, distingem între actele ce vizea¬ 
ză un obiectiv [object] perlocutoriu (a convinge, a persuada) şi ce¬ 
le care antrenează o urmare [ sequel] perlocutorie. Astfel, actul de 
a avertiza îşi poate atinge obiectivul perlocutoriu de a alerta şi, 
de asemenea, poate avea urmarea perlocutorie de a speria. Iar un 
argument împotriva unei păreri poate să nu-şi atingă obiectivul, 
dar poate avea urmarea perlocutorie de a-1 convinge pe oponent 
de adevărul argumentului („Tot ce am reuşit a fost să-l con¬ 
ving"). Obiectivul perlocutoriu al unei ilocuţii poate fi urmarea 
unei alte ilocuţii. De exemplu, un avertisment poate antrena ur¬ 
marea de a descuraja, iar un „Stai, nu face asta“ (al cărui obiectiv 
este de a descuraja) poate produce urmarea de a alerta sau chiar 
de a speria. Unele acte perlocutorii sînt întotdeauna producă¬ 
toare de urmări, anume acelea care nu includ formule ilocutorii: 
astfel, te pot surprinde, ori supăra, ori umili printr-o locuţie, deşi 
nu există formule ilocutorii de genul „Te surprind...", „Te su¬ 
păr...", „Te umilesc..." 

O caracteristică a actelor perlocutorii este că răspunsul ori 
urmarea pot fi realizate, în parte sau în întregime, prin mijloace 
non-locutorii. Astfel, putem intimida pe cineva numai agitînd un 
băţ sau îndreptînd un pistol către el. Chiar şi cînd e vorba de a 
convinge, a persuada, a aduce la ascultare ori a face pe cineva să 
creadă, ne putem atinge scopul prin mijloace non-verbale. Dar 
dacă nici un act ilocutoriu nu intră în joc, mă îndoiesc că ar tre¬ 
bui să folosim această limbă, specifică obiectivelor perlocutorii. 
Să ne gîndim la diferenţa de folosire dintre „l-am făcut să“ şi 
„l-am făcut să mă asculte". Totuşi, doar acest criteriu nu e sufici¬ 
ent pentru a distinge actele ilocutorii, de vreme ce putem, de pil¬ 
dă, să avertizăm, să ordonăm, să numim în funcţie, să dăm, să 
protestăm ori să ne cerem scuze folosind mijloace non-verbale - 
iar acestea sînt toate acte ilocutorii. Putem strîmba din nas sau 
arunca cu roşii în chip de protest. 

Mai importantă este întrebarea dacă aceste răspunsuri şi ur¬ 
mări pot fi obţinute pe căi non-convenţionale. Cu siguranţă că 
putem obţine aceleaşi urmări perlocutorii prin mijloace non-con- 
venţionale - mijloace care nu sînt convenţionale niciodată sau nu 

în condiţiile date. Astfel, pentru a persuada pe cineva, pot agita 
uşor un băţ sau îi pot aminti cu blîndeţe că părinţii lui trăiesc în¬ 
că în cel de-al Treilea Reich. Strict vorbind, nu poate exista un 
act ilocutoriu dacă mijloacele folosite nu sînt convenţionale, ast¬ 
fel că mijloacele non-verbale prin care îl obţinem trebuie să fie 
convenţionale. E greu însă de stabilit unde încep şi unde se ter¬ 
mină convenţiile: astfel, pot avertiza pe cineva agitînd un băţ sau 
pot da ceva cuiva înmînîndu-i pur şi simplu obiectul. Dar dacă îl 
avertizez agitînd un băţ, atunci gestul meu de a agita băţul este 
un avertisment, iar celălalt va şti foarte bine ce vreau să spun - 
actul meu îi va putea părea un gest inconfundabil de ameninţare. 
Dificultăţi similare apar în cazul consimţămîntului tacit la un 
acord, sau al promisiunii tacite, sau al votului prin ridicare de 
mînă. Rămîne totuşi faptul că multe ilocuţii nu se pot performa 
decît prin actul de a spune ceva. Aceasta se întîmplă atunci cînd 
afirmăm, informăm (a informa nu echivalează cu a arăta), argu¬ 
mentăm, estimăm, apreciem, găsim (în sens juridic); la fel şi cu 
majoritatea verdictivelor şi expozitivelor, prin opoziţie cu un ma¬ 
re număr de exercitive şi promisive. 1 


1 [Pentru definiţia verdictivelor, expozitivelor, exercitivelor şi proraisi- 
velor, vezi Prelegerea XII. - J.O.U.] 



A 

X. „In spunerea.. 
vs. „Prin spunerea... 


Lăsînd la o parte pentru un timp distincţia iniţială între 
performative şi constative şi planul de a ajunge la o listă a cuvinte¬ 
lor - şi în principal a verbelor - performative, am luat lucrurile de 
la capăt, încercînd să definim sensurile în care a spune ceva este a 
face ceva. Am distins, astfel: actul locutoriu (şi în interiorul lui: ac¬ 
tele fonetic, fatic şi retic), acela care are o semnificaţie-, actul ilo- 
cutoriu, care are o anumită forţă în spunerea a ceva, şi actul perlo- 
cutoriu, prin care am numit obţinerea unor efecte prin spunerea a 
ceva. 

In ultima prelegere defineam cîteva sensuri în care actele ge¬ 
nerează efecte şi consecinţe, în particular, trei sensuri în care 
efectele se asociază actelor ilocutorii: asigurarea înţelegerii, fap¬ 
tul de a avea efect şi invitaţia la răspuns. In cazul actului per lo¬ 
cutoriu, am trasat o distincţie generală între obţinerea unui 
obiectiv perlocutoriu şi producerea unei urmări. Actele ilocutorii 
sînt acte convenţionale; actele perlocutorii nu sînt convenţionale. 
Acte din ambele categorii pot fi performate - sau, mai bine zis, 
acte desemnate prin aceleaşi nume (de pildă, acte echivalente ac¬ 
tului ilocutoriu de a avertiza sau actului perlocutoriu de a con¬ 
vinge) - pot fi obţinute prin mijloace non-verbale. Dar chiar şi 
atunci, pentru a merita numele de act ilocutoriu, să zicem actul 
de a avertiza, el trebuie să fie un act non-verbal convenţional-, dar 
actele perlocutorii nu sînt convenţionale, deşi este posibil să folo¬ 
sim acte convenţionale pentru a obţine un act perlocutoriu. Un 


* „In saying..." vs. „By saying...“ ( engl.) (n. tr.). 



X. „Prin spunerea..." vs. „Prin spunerea..." 


117 


judecător va putea să decidă, în urma audierilor, ce acte locutorii 
şi ilocutorii au fost performate, dar nu şi ce acte perlocutorii au 
fost realizate. 

în sfîrşit, am spus că există un alt set întreg de întrebări refe¬ 
ritoare la „cum folosim limba" sau la „ce facem în spunerea a ce¬ 
va" care pare a fi, intuitiv vorbind, complet diferit - şi care ridică 
probleme de care nu ne vom ocupa aici. De exemplu: a insinua (şi 
alte folosiri non-literale ale limbii), a glumi (şi alte folosiri nese¬ 
rioase ale limbii), a jura ori a înjura şi a se da mare (ceea ce am 
putea numi folosiri expresive ale limbii). Putem zice „în spunerea 
lui x, glumeam" (ori insinuam..., îmi exprimam sentimentele 
etc.). 

Voi face acum cîteva ultime remarce cu privire la formulele: 

„în spunerea lui x, făceam y“ sau „am făcut y“ 

§i 

„Prin spunerea lui x, am făcut y“ sau „făceam y“. 

Aceste formule ne-au părut cu precădere adecvate - prima 
(în) pentru a deosebi verbe care desemnează acte ilocutorii, şi a 
doua (prin ) pentru a deosebi verbe care desemnează acte perlocu¬ 
torii: tocmai de aceea am şi ajuns de fapt la numele de ilocutoriu 
şi perlocutoriu. Astfel, de exemplu: 

„In spunerea enunţului că-1 împuşc, îl ameninţam." 

„Prin spunerea enunţului că-1 împuşc, l-am alarmat." 

Pot constitui aceste formule lingvistice un test pentru deose¬ 
birea actelor ilocutorii de cele perlocutorii? Nu. Dar înainte de a 
discuta această problemă, voi face o observaţie generală, sau o 
confesiune. Această abordare îi va nemulţumi pe mulţi dintre 
dumneavoastră - şi într-o oarecare măsură e de înţeles. Veţi spu¬ 
ne: „De ce să ne complicăm atît? De ce să tot căutăm să facem lis¬ 
te de nume pentru acţiuni care în limba vorbită desemnează acte 
de a spune şi de ce să ne batem capul cu formule ca „în" sau 
„prin"? De ce să nu tranşăm problema în termeni lingvistici ori 

psihologici? La ce bun atîtea subtilităţi?" Fireşte, sînt de acord că 
va trebui să facem şi asta -r doar că după şi nu înainte de a vedea 
ce putem găsi în limba vorbită, chiar dacă ne vom alege doar cu 
lucruri pe care oricum nimeni nu le pune la îndoială. Altfel, ne 
vom grăbi prea tare şi vom neglija unele aspecte. 

Oricum, „în“ [in] şi „prin" [6y] merită investigate; la fel 
„cînd" [when\, „în timp ce" [while] etc. Astfel de analize sînt evi¬ 
dent importante pentru chestiunea generală a modului cum di¬ 
versele descrieri posibile a „ceea ce fac" se leagă între ele, aşa 
cum am văzut în cazul „consecinţelor". Ne vom ocupa, aşadar, de 
formulele „în“ şi „prin", urmînd să revenim apoi la distincţia 
noastră între performativ şi constativ, să vedem ce lumină arun¬ 
că asupra ei acest nou cadnl teoretic. 

Vom lua mai întîi formula „în spunerea lui x, făceam y“ (sau 
„am făcut y“). 

(1) Prin ea se performează nu doar acte ilocutorii, dar şi (a) 
acte locutorii şi (6) acte care cad în afara clasificării. Cu siguranţă 
că dacă spunem „în spunerea lui x, y-ai", nu urmează că „a y- a" 
este neapărat a performa un act ilocutoriu. Se poate susţine cel 
mult că formula nu se va potrivi cu actul perlocutoriu, în vreme 
ce formula „prin" nu se va potrivi cu actul ilocutoriu. în particu¬ 
lar, (a) folosim aceeaşi formulă acolo unde „a y- a“ este a 
performa o parte incidentală a unui act locutoriu: de exemplu, 
„în spunerea vorbelor că [In saying that] îi detest pe catolici, 
mă refeream numai la cei din ziua de azi" sau „Vroiam să zic, 
sau mă gîndeam la, ^reco-catolici" - deşi în acest caz am folosi 
mai degrabă formula „vorbind despre" [In speaking of]. Un alt 
exemplu de acest tip este: „în spunerea vorbelor că «ne-am urat», 
rosteam sunetele «ne-a murat»" [In saying „iced ink“ I was 
uttering the noises „I stink"]. Dar în afară de acestea, există (6) 
cazuri aparent neclasificabile ca „în spunerea lui x, făceai o gre¬ 
şeală", sau „scăpai din vedere o distincţie crucială", sau „încălcai 
legea", sau „riscai să“, sau „uitai": a face o greşeală ori a risca 
ceva nu este în nici un caz a performa un act ilocutoriu, şi nici 
unul locutoriu. 

Putem încerca să depăşim (a) - anume faptul că formula nu se 
aplică doar la actele ilocutorii - prin argumentul că „a spune“ es¬ 
te ambiguu. Acolo unde nu este folosit în sens ilocutoriu, „a spu¬ 
ne" poate fi înlocuit prin „a vorbi de“ sau „a folosi expresia"; sau, 
în loc de formula „în spunerea lui x“, putem folosi „prin cuvântul 
x“ sau „în folosirea cuvîntului x“. Este vorba aici de sensul pe ca¬ 
re îl are „a spune" atunci cînd e urmat de cuvinte în ghilimele, 
cazuri în care ne referim la actul fatic şi nu la cel retic. 

Cazul ( b ) - acela al actelor de tot felul ce scapă clasificării - 
este mai dificil. Un posibil test ar fi următorul: acolo unde verbul 
y 1 poate fi pus la un timp non-continuu (trecut sau prezent) în 
locul timpului continuu şi, tot astfel, acolo unde îl putem înlocui 
pe „în“ cu „prin" păstrînd timpul continuu, vom putea spune că 
verbul y nu desemnează o ilocuţie. Astfel, pentru „In spunerea 
acestora, făcea o greşeală", putem spune, fără să schimbăm sen¬ 
sul, şi „In spunerea acestora, a făcut o greşeală", şi „Prin spune¬ 
rea acestora, făcea o greşeală": dar nu putem spune „In spunerea 
acestora, am protestat" şi nici „Prin spunerea acestora, protes¬ 
tam". 

(2) Pînă la urmă, este clar, vom spune, că formula nu poate fi 
folosită cu verbe perlocutorii ca „a convinge", „a persuada", a 
„împiedica". Trebuie să fim însă atenţi la toate nuanţele. In.pri¬ 
mul rînd, există excepţii datorate folosirii incorecte a limbii. Ast¬ 
fel, putem auzi „Mă intimidezi?" în loc de „mă ameninţi", aşa 
încît ar trebui să spunem „în spunerea lui x, mă intimida". In al 
doilea rînd, acelaşi cuvînt poate fi corect folosit şi în sens 
ilocutoriu şi în sens perlocutoriu. De exemplu, „a ispiti" este un 
verb care poate fi cu uşurinţă folosit în ambele sensuri. Nu avem 
„Te ispitesc", dar avem „Lasă-mă să te ispitesc", precum şi 
schimburi de tipul: „Mai ia, te rog, o cupă de îngheţată" - „Ce 
faci, mă ispiteşti?" Ultima întrebare ar fi absurdă dacă am lua-o 
în sens perlocutoriu, de vreme ce un răspuns ar fi de aşteptat mai 
curînd din partea celui care întreabă, dacă e să ne gîndim că ea ar 
cere vreun răspuns. Dacă spun „O, de ce nu?“, pare că îl ispitesc, 


1 [Adică verbul substituit lui y în „în spunerea lui x, y- am“ - J.O.U.] 

dar el poate foarte bine să nu fie deloc ispitit. în al treilea rînd, 
există folosirea proleptică a unor verbe ca „a seduce" ori „a li¬ 
nişti". în acest caz, „a încerca să" pare a fi întotdeauna un însoţi¬ 
tor posibil al verbului perlocutoriu. Dar nu putem spune că 
verbul ilocutoriu este întotdeauna echivalent cu a încerca să faci 
ceva ce poate fi exprimat printr-un verb perlocutoriu, ca, de pil¬ 
dă, că „a argumenta" e echivalent cu „a încerca să convingi" sau 
că „a avertiza" e echivalent cu „a încerca să alertezi". Pentru că, 
în primul rînd, distincţia dintre a face şi a încerca să faci este de¬ 
ja prezentă în verbul ilocutoriu, ca şi în cel perlocutoriu: facem 
diferenţa dintre a argumenta şi a încerca să argumentezi, ca şi 
dintre a convinge şi a încerca să convingi. în plus, multe acte 
ilocutorii nu sînt încercări de a face un act perlocutoriu: de 
exemplu, a promite este a încerca să faci ceva. 

Totuşi, avem încă de răspuns la întrebarea dacă putem folosi 
în vreun fel „în“ cu un act perlocutoriu; sîntem tentaţi să spu¬ 
nem că da în cazul în care actul este realizat în mod neintenţio¬ 
nat. Dar chiar şi aici probabil că am folosi formula incorect şi ar 
trebui totuşi să o înlocuim cu „prin". Sau în orice caz, dacă spun, 
de pildă, „în spunerea lui x, îl convingeam", vorbesc aici nu de 
felul cum am ajuns să spun x, ci despre felul în care am ajuns să 
îl conving. Este reversul situaţiei în care folosesc formula „în" 
pentru a explica ce am vrut să spun printr-un cuvînt, şi implică 
un alt sens („în procesul de" [in the process of] sau „în cursul" [in 
the course of], distinct de sensul de „criteriu") decît cel în care o 
folosim cu verbe ilocutorii. 

Să luăm acum în discuţie înţelesul general al formulei „în“. 
Dacă spun „în făptuirea lui A, făceam B“ [In doing A I was doing 
B], vreau să spun fie că A implică [involves] B (A dă seama de 
[accounts for] B ), fie că B implică A (B dă seama de A). Această 
distincţie poate fi ilustrată contrastînd (a 1) „în cursul ori proce¬ 
sul de a face A, făceam B“ (în înfăptuirea construirii unei case, 
ridicam un zid) şi (a 2) „în făptuirea lui A, eram în cursul ori pro¬ 
cesul de a face B“ (în înfăptuirea ridicării unui zid, construiam o 
casă). Sau să contrastăm (a 1): „în rostirea sunetelor S, spuneam 
P“ şi (a 2): „în spunerea lui P, rosteam sunetele S“: în (a 1) dau 

seama de A (aici, faptul că rosteam sunetele) şi afirm scopul cu 
care rosteam acele sunete, în timp ce în (a 2) dau seama de B 
(faptul că rosteam sunetele) şi astfel precizez efectul pe care l-a 
avut faptul că am rostit acele sunete. Formula este deseori folosi¬ 
tă pentru a da seama de faptul că fac ceva ca răspuns la întreba¬ 
rea „Cum se face că faceai asta?“ Dintre cele două posibilităţi de 
accentuare, dicţionarul preferă varianta (a 1), în care dăm seama 
de B, dar la fel de des o folosim ca în cazul (a 2), pentru a da 
seama de A. 

Să luăm acum exemplul: 

în spunerea... uitam... 

Vedem că B (a uita) explică felul cum am ajuns să o spunem, i.e. 
dă seama de A. La fel, 

Bîzîind [in buzzing ], credeam că bîzîie fluturii. 

Propoziţia dă seama de faptul că eu bîzîiam (A). Acesta pare 
să fie sensul lui „în spunerea 1 ' atunci cînd e folosit cu verbe 
locutorii; el dă seama de faptul că eu am spus ce am făcut (şi nu 
de semnificaţia vorbelor mele). 

Dar dacă luăm exemplele: 

(a 3) Bîzîind [in buzzing ], mă prefăceam că sînt o albină, 
şi Bîzîind [in buzzing], făceam pe prostul, 

vedem aici că actul meu de a spune acestea a fost constituit de 
faptul că am spus ce am făcut (am bîzîit) în intenţie ori în fapt - 
el va fi un act de un anumit tip, pe care îl pot astfel desemna 
printr-un alt nume. Exemplul ilocuţionar: 

în spunerea acestora, avertizam. 

este de tipul următor: este diferit de amîndouă tipurile cu „în 
cursul" (a 1) şi (a 2) (unde A dă seama de B sau viceversa). Dar 

diferă şi de exemplele locuţionare, prin aceea că actul este consti¬ 
tuit nu prin intenţie ori prin fapt, ci prin convenţie (care este şi 
ea, fireşte, un fapt). Aceste trăsături sînt cum nu se poate mai 
potrivite pentru a identifica actele ilocutorii. 1 

Pe de altă parte, cînd apare cu verbe perlocutorii, formula „în 
spunerea" este folosită în sensul de „în cursul" (a 1), dar dă sea¬ 
ma de B, pe cînd cazul cu verbul locutoriu dă seama de A. Aşa 
încît, astfel folosită, ea este diferită şi de cazurile locuţionare şi 
de cele ilocuţionare. 

Să observăm că întrebarea „Cum se face?" nu se rezumă la 
chestiuni privitoare la mijloace şi scopuri. Astfel, în exemplul: 

In spunerea lui A... uitam B, 

dăm seama de A, dar într-un sens diferit al lui „a da seama de" 
[accounts for] ori al lui „a implica" [ involves ], care nu este acela 
al mijloacelor şi scopurilor. Iarăşi, în exemplul: 

în spunerea... convingeam... (umileam...), 

dăm seama de B (faptul că îl conving ori îl umilesc), ceea ce este 
într-adevăr o consecinţă, dar nu este consecinţa unor mijloace. 

Formula „prin" nu se rezumă nici ea la verbe perlocutorii. 
Există o folosire locutorie (prin faptul de a spune... vroiam să 
zic...), o folosire ilocutorie (prin faptul de a spune... avertizam...) 
şi o varietate de folosiri diverse (prin faptul de a spune... m-am 
plasat într-o lumină proastă). în general, folosirile lui „prin" sînt 
de cel puţin două tipuri: 

(a) Prin faptul că loveam cuiul cu ciocanul, îl înfigeam în pe¬ 
rete, 

(b) Prin faptul că inseram o placă, practicam medicina dentară. 


1 Să zicem însă că avem de-a face cu un felcer. Putem spune: „Inserind [in 
inserting] placa, practica medicina dentară". Avem aici de-a face cu o conven¬ 
ţie, ca şi în cazul avertizării - e de competenţa unui judecător să decidă. 

în (a), „prin" indică mijloacele prin care, maniera în care ori 
metoda prin care realizam acţiunea; în ( b ), „prin faptul" indică 
un criteriu prin care acţiunea mea va fi clasificată drept practi¬ 
care a medicinei dentare. Cele două cazuri nu par să difere prea 
mult, doar că întrebuinţarea formulei pentru a indica un criteriu 
pare mai externă. Acest al doilea sens al lui „prin“ - sensul de cri¬ 
teriu - este, se pare, de asemenea foarte apropiat de „în“ 
într-unul din sensurile sale: „în spunerea acestora, încălcăm le¬ 
gea (am încălcat legea)". Astfel, „prin" poate fi cu certitudine 
folosit cu verbe ilocutorii. Astfel, putem spune „Prin faptul de a 
spune... îl avertizam (l-am avertizat)". Dar, în acest sens, „prin" 
nu este folosit cu verbe perlocutorii. Dacă spun „Prin spunerea 
acestora... l-am convins", „prin" va avea aici sensul de mijloace- 
în-vederea-unor-scopuri sau, în orice caz, va semnifica maniera în 
care ori metoda prin care am reuşit să-l conving. Este formula 
„prin" folosită vreodată în sensul mijloace-în-vederea-unor- 
scopuri cu un verb ilocutoriu? Pare să fie, în cel puţin două tipuri 
de cazuri: 

(a) Atunci cînd adoptăm un mijloc verbal, spre deosebire de 
unul non-verbal, pentru a face ceva: atunci cînd vorbim în loc să 
folosim un băţ. Astfel, în exemplul: „Prin spunerea cuvintelor 
«Da, vreau» m-am căsătorit cu ea“, performativul „Da, vreau" 
este un mijloc folosit în scopul căsătoriei. Aici, „a spune" este fo¬ 
losit în sensul care reclamă ghilimelele şi care solicită folosirea 
cuvintelor ori a limbii: un act fatic şi nu unul retic. 

(i b ) Atunci cînd un enunţ performativ este folosit ca mijloc in¬ 
direct de a performa un alt act. Astfel, în exemplul „Prin spu¬ 
nerea cuvintelor «Licitez trei trefle», l-am informat că nu am 
romburi", folosesc performativul „Licitez trei trefle" ca mijloc 
indirect de a-1 informa (care este şi un act ilocutoriu). 

în concluzie: pentru a folosi formula „prin spunerea a ceva" 
ca test prin care un act să se dovedească perlocutoriu, trebuie să 
ne asigurăm: 

(1) că „prin" este folosit în sens instrumental, distinct de unul 
care stabileşte criterii; 

(2) că „a spune" este folosit: 

(a) în sensul deplin al unui act locutoriu şi nu într-un sens 
parţial, cum ar fi de act fatic; 

(b) nu în sensul unei duble convenţii, ca în exemplul din bridge 
de mai sus. 

Există încă alte două teste lingvistice prin care putem distinge 
actul ilocutoriu de cel perlocutoriu: 

(1) Pare că în cazul verbelor ilocutorii putem spune adesea „A 
spune x a însemnat să facă y“ [To say x was to do y]. Nu putem 
spune „A lovi cuiul cu ciocanul a însemnat să-l înfigă în perete" 
în loc de „Prin faptul de a lovi cuiul cu ciocanul, l-a înfipt în pere¬ 
te". Dar această formulă nu ne va furniza un test solid, pentru că 
o putem folosi pentru a spune multe alte lucruri: astfel, putem 
spune ,A- spune asta a însemnat să-l convingă" (uz proleptic?), 
deşi „a convinge" este un verb perlocutoriu; 

(2) Verbele pe care le-am clasificat (în mod intuitiv - căci aşa 
am procedat pînă acum) ca nume ale actelor ilocutorii par să fie 
foarte apropiate de verbele perfomative explicite, pentru că putem 
spune „Te avertizez că" şi „Iţi ordon să", ca performative explici¬ 
te; a avertiza şi a ordona sînt acte ilocutorii. Putem folosi perfor- 
mativul „Te avertizez că“, dar nu „Te conving că“, şi pot folosi 
performativul „Te ameninţ cu", dar nu „Te intimidez prin"; a 
convinge şi a intimida sînt acte perlocutorii. 

Concluzia generală va fi, totuşi, că aceste formule sînt, în cel 
mai bun caz, teste destul de fragile pentru a decide dacă o expre¬ 
sie este o ilocuţie şi nu o perlocuţie, sau nici una dintre ele. Cu 
toate acestea, „în“ şi „prin" merită tot atît de multă atenţie cît 
primeşte de-acum faimosul „cum". 

Atunci, care ar fi relaţia dintre performative şi aceste acte 
ilocutorii? Pare că atunci cînd avem un performativ explicit, 
avem şi un act ilocutoriu; să vedem, atunci, care este relaţia din¬ 
tre (1) distincţiile pe care le-am făcut în prelegerile precedente, 
referitor la performative şi (2) aceste tipuri diferite de acte. 

Atunci cînd am contrastat pentru prima dată enunţurile per¬ 
formative cu cele constative, am spus că: 

(1) performativul face ceva şi nu doar spune ceva; 

§i 

(2) performativul este reuşit sau nereuşit şi nu adevărat sau fals. 

Erau aceste distincţii suficient de solide? Ceea ce am discutat 
ulterior cu privire la a face şi a spune pare să ne îndrepte către 
concluzia că ori de cîte ori „spun“ ceva (cu excepţia, poate, a sim¬ 
plelor exclamaţii ca „drace" ori ,,au“), performez şi acte locutorii şi 
acte ilocutorii: prin numele de „a face" şi „a spune" am desem¬ 
nat, pînă la urmă, tocmai aceste două tipuri de acte, pe care 
le-am folosit astfel pentru a distinge performativele de consta¬ 
tive. Dacă în general facem ambele lucruri deodată, rămîne dis¬ 
tincţia noastră în picioare? 

Mai întîi, să reluăm chestiunea acestei distincţii din per¬ 
spectiva enunţurilor constative - dintre care am ales să ne refe¬ 
rim în principal la „afirmaţii", ca tip paradigmatic. Este corect să 
spunem că atunci cînd afirmăm ceva 

(1) nu doar spunem ceva, dar şi facem ceva în acelaşi timp, 
deşi cele două sînt distincte; 

Şi 

(2) enunţul nostru va fi reuşit ori nereuşit (şi, în acelaşi timp, 
dacă vreţi, şi adevărat ori fals)? 

(1) Cu siguranţă că a afirma este tot atît de mult a performa 
un act ilocutoriu cît sînt a avertiza ori a declara. Desigur că a 
afirma nu înseamnă a performa un act în vreun mod fizic, în afa¬ 
ră de faptul că implică, atunci cînd actul este verbal, producerea 
unor mişcări ale organelor vocale; dar acelaşi lucru este valabil, 
după cum am văzut, şi pentru actele de a avertiza, a protesta, a 
promite ori a numi. „A afirma" pare să îndeplinească toate crite¬ 
riile prin care reuşisem să distingem actul ilocutoriu. Să luăm o 
remarcă absolut banală cum este următoarea: 

In spunerea enunţului că plouă, nu puneam pariu, nu-mi sus¬ 
ţineam o părere şi nici nu avertizam pe nimeni: afirmam pur 
şi simplu un fapt. 

Aici, „a afirma" este categoric pe acelaşi palier cu a susţine o pă¬ 
rere, a pune pariu şi a avertiza. Sau: 

în spunerea enunţului că rata şomajului va creşte, nu aver¬ 
tizam şi nici nu protestam: pur şi simplu afirmam o stare de 
lucruri. 

Sau, pentru a lua un alt tip de test folosit şi mai devreme, cu si¬ 
guranţă că 

Afirm că nu el a făcut-o 

este de acelaşi fel cu 

Susţin că nu el a făcut-o, 

Sugerez că nu el a făcut-o, 

Pun pariu că nu el a făcut-o etc. 

Dacă folosesc pur şi simplu forma primară ori non-explicită de 
enunţ: 


Nu el a făcut-o, 



XI. Afirmaţii, performative şi forţa ilocutorie 


127 


pot alege să explicitez ce anume făceam în spunerea acestora, 
altfel zis, să specific forţa ilocutorie a enunţului, adăugind oricare 
dintre cele trei (sau alte) enunţuri de mai sus. 

In plus, deşi enunţul „Nu el a făcut-o“ este deseori rostit în 
chip de afirmaţie - şi atunci este cu siguranţă fie adevărat, fie 
fals (măcar asta e adevărat) -, nu pare posibil să spunem că el di¬ 
feră în această privinţă de „Afirm că nu el a făcut-o“. Să zicem că 
cineva spune „Afirm că nu el a făcut-o“: vom cerceta adevărul 
acestei afirmaţii exact în acelaşi mod în care am face-o dacă ar fi 
spus, pur şi simplu, „Nu el a făcut-o“, caz în care am fi luat enun¬ 
ţul lui, aşa cum e şi firesc s-o facem, ca pe o afirmaţie. Cu alte cu¬ 
vinte, a spune „Afirm că nu el a făcut..." este a face aceeaşi 
afirmaţie ca atunci cînd aş spune „Nu el a făcut...": nu înseamnă 
că fac o afirmaţie diferită, referitoare la ceea ce „eu“ afirm (în 
afara cazurilor excepţionale: prezentul istoric ori habitual etc.). 
Tot aşa cum - exemplul e celebru - atunci cînd aş spune „Cred că 
el a făcut-o“, cineva care ar răspunde „Asta e o afirmaţie despre 
tine" ar da dovadă de proastă creştere: şi dacă, pînă la urmă, o 
astfel de afirmaţie ar putea fi cumva despre mine, totuşi „Afirm 
că el a făcut-o“ nu poate. Aşa încît nu există un conflict necesar 
între: 

(a) faptul că, producînd un enunţ, facem ceva; 

Şi 

(b) faptul că enunţul este adevărat sau fals. 

In acelaşi sens, să comparăm, de pildă, „Te avertizez că taurul e 
pe cale să atace": la fel ca mai sus, acesta este un avertisment, şi 
în acelaşi timp este adevărat sau fals că taurul e pe cale să atace; 
vom putea aici evalua avertismentul tot aşa cum am evalua afir¬ 
maţia, deşi nu în aceeaşi manieră. 

La prima vedere, „Afirm că“ nu pare să difere în vreun mod 
esenţial de „Susţin că“ (unde a spune aceasta este a susţine că), 
„Te informez că“, „Confirm că“ etc. E posibil însă ca într-o zi să 
se stabilească anumite diferenţe „esenţiale" între aceste verbe, 
dar pînă acum nimeni nu a încercat. 

(2) în plus, dacă e să ne gîndim la cel de-al doilea aşa-zis con¬ 
trast - după care performativele sînt reuşite ori nereuşite, pe 
cînd afirmaţiile sînt adevărate ori false -, tot din perspectiva 
enunţurilor presupus constative, în principal a afirmaţiilor, va 
trebui să acceptăm că afirmaţiile sînt expuse tuturor tipurilor de 
nereuşită la care sînt expuse şi performativele. Să privim iarăşi 
în urmă şi să întrebăm dacă afirmaţiile nu sînt oare supuse exact 
aceloraşi accidente ca şi, să zicem, avertismentele: accidente pe care 
le-am numit „nereuşite" şi prin care un enunţ va eşua fără să de¬ 
vină însă adevărat sau fals. 

Am vorbit deja despre sensul în care a spune (ca echivalent al 
lui a afirma) „Pisica este pe preş" subînţelege faptul că eu cred că 
pisica este pe preş. Este un sens paralel (echivalent) celui în care 
„Promit să fiu acolo" subînţelege faptul că am intenţia să fiu aco¬ 
lo şi că eu cred că voi putea fi acolo. Aşadar, afirmaţia este expusă 
formei de nereuşită pe care am numit-o nesinceritate\ şi chiar şi 
formei numită infracţiune, în sensul că a spune ori a afirma că 
pisica este pe preş mă angajează la a spune ori a afirma că „Pre¬ 
şul este sub pisică", tot aşa cum performativul „Definesc x ca fi¬ 
ind y“ (în sensul de fiat, să zicem) mă angajează la a folosi aceşti 
termeni de-acum încolo într-un anume fel precis; vedem şi cum 
se leagă toate acestea de acte precum promisiunea. Asta înseam¬ 
nă că afirmaţiile se pot supune celor două tipuri r de nereuşită. 

Ce vom spune însă despre nereuşitele de tip A şi B, prin care 
actul - de a avertiza, a se angaja la etc. - devenea nul şi neavenit? 
Poate ceva ce arată a afirmaţie să fie nul şi neavenit, întocmai ca 
un contract putativ? Răspunsul pare să fie da - şi asta e impor¬ 
tant. Primele cazuri sînt A. 1 şi A. 2, unde o convenţie (ori o con¬ 
venţie acceptată) nu există sau unde circumstanţele nu sînt 
adecvate pentru ca vorbitorul să invoce convenţia respectivă. 
Afirmaţiile cad şi ele sub nereuşite de aceste tipuri. 

Am observat deja cazul unei afirmaţii putative care presupune 
(cum se zice) existenţa acelui lucru la care se referă; dacă acel lucru 
nu există, „afirmaţia" nu e despre nimic. Unii sînt de părere că în 
astfel de situaţii - dacă, de pildă, cineva afirmă că actualul rege al 
Franţei este chel - „întrebarea dacă el e chel sau nu nu se pune"; 

mai corect însă ar fi să spunem că afirmaţia e nulă şi neavenită, în¬ 
tocmai ca atunci cînd aş spune că îţi vînd ceva, dar lucrul nu e al 
meu sau nu mai există (pentru că a ars). Contractele sînt deseori lo¬ 
vite de nulitate atunci cînd obiectele despre care vorbesc nu există: 
e vorba aici de un colaps al referinţei [a breakdown of reference]. 

Dar e important să mai observăm că „afirmaţiile" se supun 
unor nereuşite de acest tip şi în alte moduri, valabile, iarăşi, şi 
pentru contracte, promisiuni, avertismente etc. Aşa cum spunem 
deseori, de exemplu, „Nu-mi poţi da ordine", în sensul că „Nu ai 
nici un drept să-mi dai ordine" (ceea ce echivalează cu a spune că 
nu eşti în poziţia să o faci), tot astfel există de multe ori lucruri 
pe care nu le poţi afirma: nu ai dreptul să le afirmi, nu eşti în po¬ 
ziţia să le afirmi. în momentul de faţă nu poţi afirma cîţi oameni 
sînt în camera alăturată; dacă spui „în camera alăturată sînt cinci¬ 
zeci de oameni", pentru mine nu faci decît să ghiceşti sau să-ţi 
dai cu părerea (tot aşa cum uneori pot spune nu că-mi ordoni, ce¬ 
ea ce ar fi de neconceput, ci că îmi ceri cu destulă brutalitate să 
fac ceva, aşa îndt aici „te-ai aventura la o părere", în mod destul 
de bizar). în cazul acesta avem ceva ce, date fiind alte circum¬ 
stanţe, ai putea fi în poziţia să afirmi; dar ce se întîmplă cu afirma¬ 
ţiile despre sentimentele altor persoane sau despre ce rezervă 
viitorul? Atunci cînd prevăd ori prezic, să zicem, comportamentul 
unei alte persoane, se cheamă că fac într-adevăr o afirmaţie? Este 
important să considerăm situaţia de comunicare în întregimea ei. 

Aşa cum uneori nu putem numi, ci putem doar confirma o 
numire deja făcută, tot astfel uneori nu putem afirma, ci putem 
doar confirma o afirmaţie deja făcută. 

Afirmaţiile putative sînt expuse şi la nereuşite de tipul B - 
nereguli şi piedici. Cineva „spune ce nu voia de fapt să spună" 
(foloseşte cuvîntul greşit): spune „pisica e pe preş", cînd voia de 
fapt să spună „pitica". Pot interveni şi alte asemenea fleacuri - 
sau poate că nu sînt tocmai fleacuri, pentru că este posibil să dis¬ 
cutăm astfel de enunţuri doar din punct de vedere al semnificaţi¬ 
ei (adică al sensului şi referinţei) - şi atunci ne încurcăm de tot - 
deşi, în fond, ele nu pun nici o problemă de înţelegere. 

O dată ce am înţeles că ceea ce avem de studiat este nu propo¬ 
ziţia, ci producerea unui enunţ într-o situaţie de comunicare, va 
fi imposibil să nu vedem că a afirma este a performa un act. în 
plus, dacă e să comparăm afirmaţia cu ceea ce am spus despre ac¬ 
tul ilocutoriu, vom vedea că afirmaţia este un act pentru care es¬ 
te esenţială „asigurarea înţelegerii", aşa cum este şi pentru 
celelalte acte ilocutorii. Mă pot întreba dacă se poate spune că am 
afirmat ceva în caz că nu am fost auzit ori înţeles, tot aşa cum mă 
întreb dacă se poate spune că am avertizat dacă am facut-o în 
şoaptă sau dacă se poate spune că am protestat în cazul în care 
ceilalţi nu mi-au luat vorbele ca pe un protest. Iar afirmaţiile au 
şi ele „efect", tot aşa cum au, să zicem, „numirile": dacă am 
afirmat ceva, atunci asta mă angajează la alte afirmaţii; afirmaţi¬ 
ile mele ulterioare vor fi congruente sau incongruente cu această 
primă afirmaţie. Tot astfel, afirmaţiile ori remarcele tale ulterioare 
vor veni să contrazică sau nu, să desfiinţeze sau nu etc. ceea ce 
am spus eu. Iar dacă o afirmaţie nu invită neapărat la un „răs¬ 
puns", oricum dimensiunea aceasta nu este esenţială nici actelor 
ilocutorii. Şi este evident că, atunci cînd afirmăm ceva, perfor- 
măm sau putem performa şi tot soiul de acte perlocutorii. 

Cel mult putem obiecta, în mod destul de plauzibil, că nu exis¬ 
tă obiective perlocutorii asociate cu predilecţie afirmaţiilor, aşa 
cum există, în schimb, pentru actele de a informa, a susţine etc. 
Şi poate că tocmai acest soi de puritate comparativă este unul 
dintre motivele pentru care acordăm „afirmaţiilor" un statut spe¬ 
cial. Dar asta nu ne autorizează să acordăm aceeaşi prioritate, să 
zicem, „descrierilor" - atunci cînd sînt folosite corect; şi, în orice 
caz, multe acte ilocutorii suferă şi ele de absenţa unui obiectiv 
perlocutoriu. 

Totuşi, dacă privim aceeaşi chestiune din perspectiva perfor- 
mativelor, se poate să avem încă senzaţia că le lipseşte ceva - ce¬ 
va ce afirmaţiile ar avea - deşi, aşa cum am arătat, reciproca nu 
este adevărată. Desigur, performativele spun ceva şi totodată fac 
ceva, dar pare că ele nu sînt în mod esenţial fie adevărate, fie fal¬ 
se, aşa cum sînt afirmaţiile. Am avea aici o dimensiune, în virtu¬ 
tea căreia judecăm, evaluăm ori apreciem un enunţ constativ 

(presupunînd că este un enunţ reuşit), care per formativelor le-ar 
lipsi. Să admitem că toate circumstanţele situaţiei trebuie să fie 
în ordine pentru ca eu să reuşesc în a afirma ceva; o dată ce am 
făcut-o însă, rămîne întrebarea: ceea ce am afirmat este adevărat 
sau fals? în termeni obişnuiţi, asta ar însemna să întrebăm dacă 
afirmaţia „corespunde faptelor". Cu un lucru sînt de acord: orice 
încercare de a spune că folosirea expresiei „e adevărat" echiva¬ 
lează cu o aprobare ori cu altele asemenea nu face nici două pa¬ 
rale. Avem, prin urmare, aici o nouă dimensiune critică pentru a 
evalua afirmaţia completă. 

Dar: 

(1) O astfel de apreciere obiectivă a enunţului complet nu se 
aplică ea, cel puţin într-un număr mare de cazuri, şi altor 
enunţuri care par a fi, în mod tipic, performative? 

Şi 

(2) această descriere a afirmaţiilor nu simplifică ea un pic prea 
mult lucrurile? 

în primul rînd, este evident că un verdictiv (a estima, a socoti, 
a declara), de pildă, poate aluneca spre domeniul valorii de ade¬ 
văr. Astfel, putem 

estima îndreptăţit sau nu de exemplu, că e două şi jumătate, 

socoti corect sau greşit de exemplu, că el este vinovat, 

declara corect sau incorect de exemplu, că aruncătorul e în 

out (la cricket). 

Nu vom spune despre un verdictiv că este „adevărat", dar ne 
vom raporta, în fond, la aceeaşi chestiune; iar adverbe ca „în¬ 
dreptăţit", „greşit", „corect" ori „incorect" se folosesc la fel de 
bine şi cu afirmaţiile. 

Există, de asemenea, o similitudine între o deducţie sau o de¬ 
monstraţie întemeiată ori validă şi o afirmaţie adevărată. Nu se 
pune doar întrebarea dacă cineva a dedus ori a demonstrat ceva 
cu adevărat, ci şi dacă avea dreptul s-o facă, precum şi dacă a re¬ 
uşit sau nu. Putem avertiza ori sfătui în mod corect ori incorect, 

bine sau rău. Acelaşi lucru pentru laudă, acuză şi felicitări. Nu 
poţi acuza cu îndreptăţire dacă, să zicem, ai făcut tu însuţi ace¬ 
laşi lucru de care îl acuzi pe celălalt; şi putem întreba oricînd da¬ 
că o laudă, o acuză ori felicitările sînt meritate ori nemeritate: nu 
este suficient să spui că l-ai acuzat şi cu asta basta - pentru'că un 
act a fost preferat altuia, şi asta cu un motiv. întrebarea dacă 
lauda şi acuza sînt meritate este cu totul altceva decît întrebarea 
dacă ele sînt oportune - şi aceeaşi distincţie se face şi în cazul 
sfatului. Să spui că sfatul e bun sau prost e una, că e oportun ori 
inoportun e alta, deşi momentul la care se dă un sfat este mai 
important pentru a stabili cît e el de bun decît este momentul la 
care se face acuza pentru a stabili dacă ea e meritată. 

Putem fi oare siguri că o afirmaţie adevărată reclamă o altă 
clasă de evaluare decît o demonstraţie solidă, un sfat bun, o jude¬ 
cată dreaptă şi o acuză justificabilă? Nu au toate aceste lucruri 
de-a face, în diverse şi complicate feluri, cu faptele? Acelaşi lucru 
este adevărat şi pentru exercitive ca a boteza, a numi (în funcţie), 
a lăsa moştenire şi a pune pariu. Faptele intră în discuţie tot atît 
cît cunoaşterea sau opinia pe care o avem despre ele. 

Desigur, se fac în mod constant eforturi pentru a opera aceas¬ 
tă distincţie. Soliditatea argumentelor (dacă nu e vorba de argu¬ 
mente deductive, care sînt „valide") sau faptul că o acuză e 
meritată nu sînt, pare-se, chestiuni obiective; sau cînd e vorba de 
un avertisment, ar trebui, ni se spune, să distingem între „afir¬ 
maţia" că taurul e pe cale să atace şi avertismentul în sine. Dar 
să ne gîndim puţin: chestiunea adevărului şi a falsităţii este ea 
într-adevăr atît de obiectivă pe cît se pretinde? întrebăm: „Este 
asta o afirmaţie dreaptă?"; iar evidenţa şi bunele motive pentru 
care afirmăm ceva sînt ele atît de diferite de evidenţa şi bunele 
motive pentru care performăm acte ca a susţine, a avertiza şi a 
declara? Şi atunci: este constativul întotdeauna adevărat sau 
fals? Atunci cînd confruntăm un consta tiv cu faptele, ceea ce fa¬ 
cem, în fond, este să îl evaluăm într-o manieră care include în¬ 
trebuinţarea unui vast număr de termeni care se regăsesc în 
evaluarea pe care o facem performativelor. în viaţa reală, spre 
deosebire de situaţiile simple pe care le ia în calcul teoria logică, 

nu se poate răspunde întotdeauna cu uşurinţă la întrebarea dacă 
un constativ este adevărat sau fals. 

Să luăm, de pildă, propoziţia „Franţa este hexagonală" şi să o 
confruntăm cu faptele - în cazul acesta, mă gîndesc, cu Franţa: 
este aceasta o afirmaţie adevărată sau falsă? Ei bine, da, dacă 
vreţi, pînă la un punct. Fireşte că îmi dau seama ce vreţi să spu¬ 
neţi atunci cînd afirmaţi că este adevărată din anumite puncte de 
vedere, în anumite scopuri. Nici nu e nevoie de mai mult, poate, 
pentru un general de rang superior, dar cu siguranţă e insufici¬ 
ent pentru un geograf. „Bineînţeles că termenul e aproximativ", 
vom spune, „dar e destul de potrivit pentru un termen aproxima¬ 
tiv." Cineva s-ar putea însă gîndi să întrebe: „Bine, bine, dar este 
afirmaţia aceasta adevărată sau falsă? Aproximativă sau nu, tre¬ 
buie să fie ori adevărată, ori falsă - doar e o afirmaţie, nu?“ Cum 
să răspundem la această întrebare - dacă e adevărat sau fals că 
Franţa e hexagonală? Nu putem spune decît că afirmaţia e apro¬ 
ximativă, şi acesta este răspunsul final şi corect la întrebarea 
despre raportul între „Franţa este hexagonală" şi Franţa. Este o 
descriere aproximativă, şi nu una adevărată sau falsă. 

încă o dată, aşadar, în cazul afirmaţiei adevărate ori false (tot 
astfel ca în cazul sfatului bun sau prost), intenţiile şi scopurile 
unui enunţ, precum şi contextul lui, sînt importante. Ceea ce se 
consideră adevărat într-un manual de şcoală poate să nu fie la fel 
într-o lucrare de cercetare istorică. Să luăm constativul „Lordul 
Raglan a învins în bătălia de la Alma" şi să ne reamintim că la 
Alma s-a dat o luptă între soldaţi (dacă se poate vorbi de o luptă) 
şi că ordinele Lordului Raglan nu au ajuns niciodată la unii din¬ 
tre subordonaţii săi. Atunci: a învins Lordul Raglan în bătălia de 
la Alma sau nu? Desigur că, în anumite contexte, de pildă într-un 
manual de şcoală, afirmaţia este perfect îndreptăţită - că ar fi 
mai degrabă o exagerare nu contestă nimeni, dar nu se pune pro¬ 
blema ca Lordul Raglan să fie medaliat pentru asta. Aşa cum 
„Franţa este hexagonală" e o descriere aproximativă, tot astfel 
„Lordul Raglan a învins în bătălia de la Alma" este o afirmaţie 
exagerată care ţine în unele contexte, dar nu în altele. Ar fi de 
prisos să insistăm asupra adevărului ori falsităţii ei. 

Să luăm un al treilea exemplu şi să întrebăm dacă este adevărat 
că toate gîştele de zăpadă migrează în Labrador, dat fiind că e po¬ 
sibil ca vreuna rănită să nu reuşească să atingă ţinta. In faţa 
unor astfel de probleme, unii au susţinut, cu toată dreptatea, că 
enunţurile care încep cu „Toate / toţi...“ sînt definiţii prescriptive 
sau sugestii pentru adoptarea unei reguli. Dar care regulă? O ast¬ 
fel de idee vine, parţial, din neînţelegerea referinţei unor astfel 
de afirmaţii. Referinţa se reduce la ceea ce este ştiut; nu putem 
afirma pur şi simplu că adevărul afirmaţiilor depinde de fapte: 
trebuie luat în calcul gradul de cunoaştere a faptelor. Să ne în¬ 
chipuim că, înainte de descoperirea Australiei, X ar spune „Toate 
lebedele sînt albe“. Dacă ceva mai tîrziu se descoperă lebede ne¬ 
gre în Australia, este X dezminţit prin aceasta? Este afirmaţia lui 
falsă acum? Nu neapărat: şi-o va retrage, dar va putea să spună: 
„Nu vorbeam despre lebedele de absolut pretutindeni. De exemplu, 
nu afirmam nimic despre posibilele lebede de pe Marte“. Referinţa 
depinde de cunoaşterea pe care o avem la momentul enunţului. 

Adevărul sau falsitatea afirmaţiilor sînt afectate de ceea ce ele 
exclud sau includ, de faptul că pot induce în eroare etc. Astfel, de 
pildă, descrierile, despre care se spune că sînt adevărate sau false - 
cu alte cuvinte, „afirmaţii" - sînt cu siguranţă expuse la astfel de 
critici, dat fiind că sînt selective şi enunţate cu un anumit scop. 
Este esenţial să înţelegem că „adevărat" şi „fals", tot aşa ca „li¬ 
ber" şi „neliber", nu se referă deloc la lucruri simple, ci doar la o 
dimensiune generală a ceea ce sîntem îndreptăţiţi ori este conve¬ 
nabil să spunem, spre deosebire de ceea ce nu convine ori nu se 
justifică - în aceste circumstanţe, în faţa acestui auditoriu, în 
aceste scopuri şi cu aceste intenţii. 

In general, putem afirma că atît în ceea ce priveşte afirmaţiile 
(şi, de exemplu, descrierile), cît şi în ceea ce priveşte avertismen¬ 
tele etc., admiţînd că am avut dreptul să [had the right to ] averti¬ 
zăm şi am avertizat, am afirmat sau am sfătuit, se poate pune 
întrebarea dacă eram îndreptăţiţi să [were right to] afirmăm, să 
avertizăm sau să sfătuim - nu în sensul de a şti dacă era oportun 
sau avantajos s-o facem, ci dacă, avînd în vedere faptele şi 

cunoaşterea pe care o avem despre ele, precum şi scopurile în ca¬ 
re vorbeam etc., acesta era lucrul potrivit de spus. 

Această teză diferă considerabil de teoriile pragmatiştilor, du¬ 
pă care este adevărat ceea ce funcţionează etc. Adevărul sau falsi¬ 
tatea unei afirmaţii depind nu doar de semnificaţia cuvintelor, ci 
şi de tipul de act pe care îl performăm într-o situaţie dată. 

Ce rămîne, atunci, din distincţia între constative şi perfor¬ 
mative? Putem spune că ceea ce am urmărit aici a fost să stabi¬ 
lim următoarele: 

(a) Intr-un enunţ constativ, neglijăm aspectele ilocutorii (ca 
să nu mai vorbim de cele perlocutorii) ale actului de vorbire şi ne 
concentrăm asupra aspectelor locutorii; mai mult, folosim o noţi¬ 
une ultra-simplificată a corespondenţei dintre enunţ şi fapt - 
ultra-simplificată pentru că această corespondenţă implică, de 
fapt, în mod esenţial, aspectul ilocutoriu. Acesta este idealul a ce¬ 
ea ce ar fi drept [ right ] să spunem în toate circumstanţele, pen¬ 
tru toate scopurile, oricărei audienţe etc. Şi poate că idealul se şi 
realizează cîteodată. 

( b) Intr-un enunţ performativ, ţinem mai ales cont de forţa 
ilocutorie a enunţului şi neglijăm dimensiunea corespondenţei cu 
faptele. 

Poate că nici într-un caz, nici în celălalt nu e foarte îfiţelept să 
operăm eliminările respective: poate că aici avem nu atît doi poli, 
ci mai curînd o dezvoltare istorică. Desigur, în anumite cazuri, 
cum sînt formulele matematice din cărţile de fizică (ca exemplu 
de constative), sau formularea de ordine executive ori simpla 
atribuire de nume (ca exemple de performative), ne aflăm, în via¬ 
ţa reală, cel mai aproape de astfel de abstracţiuni. Tocmai exem¬ 
ple de acest tip, ca „îmi cer scuze" sau „Pisica e pe preş", spuse 
fără motiv - exemple extreme şi marginale - ne-au făcut să ajun¬ 
gem la ideea a două tipuri distincte de enunţ. însă adevărata con¬ 
cluzie va fi, neîndoios, că trebuie (a) să distingem între actul 
locutoriu şi cel ilocutoriu şi (b) să stabilim în mod specific şi cri¬ 
tic, cu privire la fiecare tip de act ilocutoriu (avertismente, esti¬ 
mări, verdicte, afirmaţii şi descrieri), cum anume a fost el produs 
(dacă o intenţie se poate decela) - mai întîi, ca pertinent ori nu, şi 

apoi, ca ,just“ ori „greşit"; în fine, va trebui văzut ce termeni se 
folosesc pentru a-1 evalua şi ce semnificaţie au aceşti termeni. 
Cîmpul este vast, iar parcurgerea lui cu siguranţă nu va conduce 
la o distincţie simplă între „adevărat" şi „fals", şi nici la o distinc¬ 
ţie între afirmaţii şi restul enunţurilor, de vreme ce a afirma este 
doar unul dintre foarte numeroasele acte de vorbire din clasa 
ilocuţiilor. 

în plus, actul locutoriu, ca şi actul ilocutoriu, este, în general, 
o simplă abstracţiune: orice act de vorbire autentic le include pe 
amîndouă. (Tot aşa cum actul fatic, actul retic etc. sînt şi ele sim¬ 
ple abstracţiuni.) Dar dacă distingem diferite „acte" abstracte, o 
facem, evident, pornind de la accidente cum sînt, în cazul acesta, 
diversele tipuri de nonsens pe care le poate produce performarea 
acestor acte. Putem compara toate acestea cu ceea ce spuneam în 
prima prelegere despre clasificarea tipurilor de nonsens. 

Multe au rămas încă neclarificate: să facem o scurtă recapi¬ 
tulare şi apoi să mergem mai departe. Cum a ajuns să arate distinc¬ 
ţia dintre constative şi performative în lumina noii noastre teorii? 
In general, şi pentru toate enunţurile de care ne-am ocupat (cu 
excepţia, poate a (în)juratului [swearing]), am descoperit: 

(1) Dimensiunea reuşitei / nereuşitei, 

(la) O forţă ilocutorie. 

(2) Dimensiunea adevărului / falsităţii, 

(2a) O semnificaţie locutorie (sens şi referinţă). 

Teoria distincţiei performativ/ constativ se raportează la teo¬ 
ria actelor locutorii şi ilocutorii în actul total de vorbire în acelaşi 
mod în care teoria specială se raportează la teoria generală. Iar 
de teoria generală avem nevoie pur şi simplu pentru că „afirma¬ 
ţia" tradiţională este o abstracţiune, un ideal, aşa cum sînt şi ade¬ 
vărul ori falsitatea tradiţionale. Deocamdată, nu pot decît să 
lansez cîteva focuri de artificii optimiste. In particular, am vrut 
să sugerez cîteva lucruri, printre care: 

(A) Actul total de vorbire în situaţia totală de comunicare este 
singurul fenomen real pe care, pînă la urmă, ne-am angajat să-l 
elucidăm. 

(B) A afirma, a descrie etc. sînt doar două între multe alte nume 
prin care desemnăm acte ilocutorii: ele nu se bucură de nici o 
prioritate. 

(C) în particular, nu au nici o prioritate în chestiunea rapor¬ 
tului cu faptele - nu se poate spune că acest raport este, în cazul 

lor, unic şi descriptibil ca adevărat sau fals, pentru că adevărul şi 
falsitatea nu sînt (decît doar printr-o abstracţie artificială, care 
poate fi făcută şi e chiar uneori legitimă) nume pentru relaţii, ca¬ 
lităţi şi altele asemenea, ci pentru o dimensiune de evaluare - ca¬ 
re stabileşte ce poziţie au cuvintele faţă de faptele, evenimentele, 
situaţiile etc. la care se referă şi ce anume criterii sînt satisfăcute 
sau nu de această poziţie. 

(D) In acelaşi sens, contrastul familiar între „normativ sau 
evaluativ" şi factual trebuie, ca atîtea alte dihotomii, eliminat. 

(E) Sîntem cu totul îndreptăţiţi să credem că teoria „semni¬ 
ficaţiei", ca echivalentă cu „sensul şi referinţa", ar trebui şi ea 
cercetată şi reformulată în termenii distincţiei dintre actele locu- 
torii şi cele ilocutorii ( asta dacă aceste noţiuni sînt juste: aici am 
dat doar o idee generală despre ele). Recunosc că prea multe nu 
am făcut nici eu în acest sens: am luat aici de bună vechea noţiu¬ 
ne de „sens-şi-referinţă“, dînd credit teoriilor actuale. Dar ar tre¬ 
bui să repunem în discuţie afirmaţiile pe care le-am numit 
„neavenite" pentru colapsul referinţei, cum este „Copiii lui John 
sînt toţi chei", spusă atunci cînd John nu are copii. 

Am mai sugerat că trebuie neapărat făcut încă un lucru, pen¬ 
tru care e nevoie de o minuţioasă investigaţie. Am spus cu ceva 
timp în urmă că ne trebuie o listă de „verbe performative explici¬ 
te"; dar în lumina teoriei mai generale, vedem acum că, de fapt, 
avem nevoie de o listă a forţelor ilocutorii ale unui eţiunţ. Totuşi, 
vechea distincţie între primar şi explicit va supravieţui cu succes 
reorientării radicale dinspre distincţia performativ/ constativ în¬ 
spre teoria actelor de vorbire. Pentru că între timp ne-am dat 
seama că are sens să presupunem că tipurile de test sugerate 
pentru verbele performative explicite („a spune... este a...“ etc.) 
stau în picioare, şi de fapt sînt încă mai potrivite pentru a stabili 
ce verbe fac explicită - aşa cum vom spune de-acum - forţa ilocu- 
torie a unui enunţ, sau, altfel spus, pentru a stabili ce act ilo- 
cutoriu performăm în producerea acelui enunţ. Ceva însă nu va 
supravieţui tranziţiei, decît poate doar ca instanţă marginală, li¬ 
mitativă - şi lucrul nu trebuie să ne suprindă, pentru că de la în¬ 
ceput ne-a dat de furcă: este vorba despre noţiunea purităţii 

performativelor. Ea era în mod esenţial bazată pe ideea dihoto¬ 
miei performativ /constativ, care, după cum am văzut, trebuie 
abandonată în favoarea unor familii mai generale ale unor acte 
de vorbire care se înrudesc şi se suprapun. Este tocmai ceea ce 
vom încerca acum să clasificăm. 

Aşadar, aplicînd (cu precauţie) testul simplu al formei de per¬ 
soană întîi indicativ prezent activ şi parcurgînd dicţionarul (unul 
restrîns e suficient) cu generozitate, ne vom alege cu un număr 
de verbe de ordinul lui 10 la puterea a treia. 1 Am anunţat că voi 
încerca o clasificare generală preliminară şi că voi face cîteva re¬ 
marce asupra claselor pe care le propun. Ei bine, să începem. Vă 
invit la un tur de orizont, sau mai degrabă la o expediţie anevo¬ 
ioasă. 

Deosebesc cinci clase foarte generale, deşi nu pot spune că sînt 
la fel de mulţumit de toate. Ele sînt totuşi suficiente pentru a înce¬ 
pe să încolţim două fetişuri (pe care mărturisesc că îmi face mare 
plăcere să le pun la colţ), şi anume: (1) fetişul distincţiei ade¬ 
vărat/fals şi (2) fetişul distincţiei valoare / fapt. Denumesc, aşa¬ 
dar, aceste clase de enunţuri, deosebite în funcţie de forţa lor 
ilocutorie, prin următoarele cinci nume, mai mult sau mai puţin 
rebarbative: 

(1) Verdictive [V erdictives] 

(2) Exercitive [ Exercitives ] 

(3) Promisive [ Commissives] 

(4) Comportamentive [ Behabitives] 

(5) Expozitive [ Expositives ] 

Le vom lua în ordine, dar, mai întîi, cîteva remarce generale de¬ 
spre fiecare: 

Verdictivele sînt acte de a da verdicte, aşa cum sugerează şi 
numele, de către un juriu, un arbitru ori o instanţă de decizie. 


1 De ce această expresie, în loc de 1000? în primul rînd, pentru că are un 
aer impresionant şi ştiinţific; în al doilea rînd, pentru că merge de la 1000 la 
9999 - o bună marjă -, pe cînd cealaltă poate fi înţeleasă ca „înjur de 1000“ - 
o marjă prea îngustă. 

Verdictele nu trebuie neapărat să fie definitive: ele pot fi esti¬ 
mări, judecăţi provizorii ori evaluări. In mod esenţial, ele presu¬ 
pun exprimarea unei judecăţi privitoare la ceva - un fapt, o 
valoare - care, din diverse motive, este greu de elucidat. 

Exercitivele sînt acte de exercitare a unor puteri, drepturi ori 
influenţe. Exemple: a numi (în funcţie), a vota, a ordona, a soma, 
a sfătui, a avertiza etc. 

Promisivele sînt acte de a promite ori a lua asupra sa o însăr¬ 
cinare de orice fel. Ele te angajează [ commit ] la a face ceva, dar 
includ şi declaraţiile sau anunţurile de intenţie, care nu sînt 
promisiuni, precum şi lucruri mai vagi pe care le putem numi 
susţineri [espousaZs], cum este, de pildă, actul de a lua partea 
cuiva. 

Grupul comportaroentivelor este unul foarte variat; el 
cuprinde acte referitoare la atitudini şi comportament social. 
Exemple: a-şi cere scuze, a felicita, a recomanda, a consola, a 
blestema, a provoca. 

Expozitivele sînt greu de definit. Ele indică felul în care enun¬ 
ţurile noastre se încadrează în cursul unui argument ori al unei 
conversaţii, sau felul în care folosim cuvintele: ele expun. Exemple: 
„Răspund", „Susţin că“, „Conced", „Ilustrez", „Presupun", „Pos¬ 
tulez". Trebuie să ne fie clar de la început că diverse cazuri mar¬ 
ginale ori ambigue, precum şi suprapuneri pot exista, şi încă în 
număr mare. 

Ultimele două clase îmi par cel mai greu de definit, şi este 
foarte posibil ca ele să nu fie foarte clar delimitate şi să prezinte 
cazuri de intersecţie; ba s-ar putea chiar să fie nevoie de încă o 
clasă separată. Nu pretind nicicum că schema este în vreun fel 
definitivă. Comportamentivele pun probleme datorită compo¬ 
nenţei mult prea diverse a grupului, iar expozitivele pentru că 
sînt enorm de multe şi de importante şi par să aparţină altor 
clase şi, în acelaşi timp, să prezinte trăsături unice pe care nu 
am reuşit să mi le clarific prea bine nici mie însumi. In plus, 
s-ar putea spune că toate aspectele sînt prezente în toate clasele 
pe care le-am identificat. 



XII. Clase de forţă ilocutorie 


141 



1. VERDICTIVE 


Exemple: 

a achita 

a condamna 

a stabili (într-o 
chestiune de fapt) 

a decide (într-o 

a interpreta ca 

a înţelege 

chestiune de lege) 

a citi ceva ca 

a hotărî 

a calcula 

a considera 

a estima 

a localiza 

a plasa 

a data 

a măsura 

ajudeca 

a face astfel încît 

a o lua ca 

a nota 

a rîndui 

a cota 

a evalua 

a valoriza 

a descrie 

a caracteriza 

a diagnostica 

a analiza 


Alte exemple sînt de tipul evaluărilor de caracter, ca în „L-aş 
numi un om vrednic 11 . 

Verdictivele constau în exprimarea unei judecăţi, oficiale ori 
neoficiale, bazate pe probe ori motive referitoare la valori ori fap¬ 
te (în măsura în care acestea pot fi deosebite). Un verdictiv este 
un act judiciar, şi nu unul legislativ ori executiv, acestea din ur¬ 
mă fiind, ambele, exercitive. însă unele acte judiciare, în sensul 
mai larg în care ele sînt opera unor judecători şi nu a unor jurii, 
de pildă, sînt de fapt exercitive. Verdictivele întreţin relaţii evi¬ 
dente cu adevărul şi falsitatea, cu soliditatea şi nesoliditatea, cu 
justeţea şi injusteţea. Faptul că un verdictiv este, prin conţinut, 
adevărat sau fals se vede, de exemplu, din posibila dispută iscată 
de un arbitru care spune „Out“, „Trei lovituri 11 sau „Patru 
mingi 11 . 

Comparaţie cu exercitivele 

Ca acte oficiale: hotărîrea unui judecător aplică legea; ceea ce 
„găseşte 11 un juriu face din acuzat un infractor pasibil de pedeap¬ 
să; deciziile unui arbitru care spune out, fault ori no-ball fac ca 
jucătorul să fie în out, serviciul, un fault, iar mingea, no-ball. Sînt 
lucruri făcute în virtutea unei poziţii oficiale: totuşi, ele pot fi în¬ 
că juste sau greşite, corecte ori incorecte, justificabile sau 

nejustifîcabile în lumina evidenţei. Ele nu apar ca decizii în fa¬ 
voarea sau împotriva. Actul judiciar este, dacă vreţi, executiv, dar 
va trebui să distingem între enunţul executiv „O vei avea“ şi ver- 
dictivul „E a ta“, la fel cum trebuie să distingem între evaluarea 
pagubelor şi acordarea de despăgubiri. 

Comparaţie cu promisivele 

Verdictivele au efecte, în ceea ce priveşte legea, asupra noas¬ 
tră şi asupra altora. Pronunţarea unui verdict sau a unei esti¬ 
mări ne angajează, de pildă, la un anumit comportament ulterior, 
aşa cum o face, de altfel, orice act de vorbire, şi poate chiar mai 
mult decît atît, cel puţin în sensul că ne angajează la consecven¬ 
ţă. Astfel, pronunţarea unui anumit verdict ne angajează la acor¬ 
darea unor despăgubiri. De asemenea, datorită unei anumite 
interpretări a faptelor, ne putem angaja la un anumit verdict sau 
la o anumită estimare. A da un verdict poate foarte bine să în¬ 
semne şi să îmbrăţişezi o cauză; ne poate angaja la susţinerea 
cuiva, la apărarea lui etc. 

Comparaţie cu comportamentivele 

Actul de a felicita poate presupune şi un verdict referitor la 
valoare ori caracter. Iarăşi, într-un sens al lui „a condamna" 
[blame] care echivalează cu „a considera responsabil", a condam¬ 
na este un verdictiv; dar într-un alt sens înseamnă a adopta o ati¬ 
tudine faţă de o persoană, şi atunci este un comportamentiv. 

Comparaţie cu expozitivele 

Atunci cînd spun „Interpretez", „Analizez", „Descriu", „Ca¬ 
racterizez" - asta, într-un fel, înseamnă a da un verdict, dar este 
în mod esenţial legat de chestiuni verbale şi de clarificarea expu¬ 
nerii noastre. „Te declar în out“ trebuie deosebit de „Declar 
aceasta «în out»“; primul este un verdict pronunţat dată fiind 
întrebuinţarea cuvintelor, ca în „Aş descrie-o ca purtare laşă", pe 
cînd al doilea este un verdict despre uzul cuvintelor, ca în „Aş 
descrie-o ca pe «o purtare laşă»". 

2. EXERCITIVE 

Un exercitiv este exprimarea unei decizii în favoarea sau îm¬ 
potriva unei anumite acţiuni. Este o decizie care spune că ceva 
trebuie să fie aşa, spre deosebire de o judecată, care spune că ceva 
este aşa: este o pledoarie şi nu o estimare; o implementare, şi nu 
o evaluare; o sentinţă şi nu un verdict. Arbitrii şi judecătorii folo¬ 
sesc şi una şi alta: şi expozitive şi verdictive. In consecinţă, se 
poate ca ceilalţi să fie „siliţi" sau să le fie ori nu „permis" să facă 
unele lucruri. 

Clasa e foarte vastă; exemple: 


a numi (în funcţie) 

a retrograda 

a destitui 

a concedia 

a excomunica 

a numi 

a ordona 

a comanda 

a indica 

a da o sentinţă 

a da o amendă 

a acorda 

a recruta 

a vota pentru 

a nominaliza 

a alege 

a pretinde 

a da 

a lăsa moştenire 

a absolvi 

a-şi da demisia 

a avertiza 

a sfătui 

a pleda 

a ruga 

a implora 

a cerşi 

a îndemna 

a presa 

a recomanda 

a proclama 

a anunţa 

a invalida 

a contramanda 

a anula 

a abroga 

a legifera 

a suspenda (o sentinţă) 

a opune (un veto) 

a dedica 

a declara închis 

a declara deschis 


Comparaţie cu verdictivele 

„Consider", „Interpretez" şi altele asemenea pot fi, dacă sînt 
pronunţate în mod oficial, acte exercitive. In cazul acesta, cineva 
poate spune „Voi interpreta" - iar acesta este un test destul de bun 
pentru a stabili dacă avem un verdictiv ori un exercitiv. In plus, 
„Acord" şi „Absolv" sînt exercitive ce se bazează pe verdictive. 

Comparaţie cu promisivele 

Multe exercitive, cum sînt a permite, a autoriza, a delega, a 
oferi, a concede, a da, a confirma, a pune în joc şi a consimţi, 

angajează de fapt la anumite acţiuni ulterioare. Dacă spun „De¬ 
clar război" sau „Reneg", scopul actului meu este de a mă angaja 
la anumite acţiuni. Conexiunea dintre un exercitiv şi actul de a te 
angaja este la fel de strînsă ca legătura dintre semnificaţie şi im¬ 
plicaţie. Este evident că a numi pe cineva în funcţie sau a boteza 
ne angajează la ceva, dar am spune mai degrabă că ele conferă 
(sau schimbă sau elimină) puteri, drepturi, nume etc. 


Comparaţie cu comportamentivele 

Exercitive ca „Provoc", „Protestez", „Aprob" se află în strînsă 
legătură cu comportamentivele. A provoca, a protesta, a aproba, a 
recomanda şi a încredinţa pot fi adoptarea unei atitudini sau 
performarea unui act. 

Comparaţie cu expozitivele 

Exercitive ca „Retrag", „Obiectez" şi „Resping", atunci cînd 
sînt folosite în contextul argumentării ori al conversaţiei, pot fi 
considerate ca expozitive. 

Contexte tipice în care se folosesc exercitive: 

(1) exercitări de funcţii şi numiri, candidaturi, alegeri, admi¬ 
teri, demisii, concedieri şi aplicaţii; 

(2) sfaturi, predici şi petiţii; 

(3) împuterniciri, ordine, sentinţe şi anulări; 

(4) administrarea întîlnirilor şi afacerilor; 

(5) drepturi, solicitări, acuzaţii etc. 


3. PROMISIVE 


Ceea ce face în mod esenţial un promisiv este să angajeze vor¬ 
bitorul la anumite acţiuni. Exemple: 


a promite 
a se ajunge la 
a fi hotărît să 
a avea de gînd să 
a propune să 


a lega un acord 
a se lega să 
a avea intenţia 
a plănui 
voi (face...) 


a încheia un contract 
a-şi da cuvîntul 
a-şi declara intenţia 
a-şi propune 
a intenţiona 

a anvisaja 
a garanta 
ajura 
a se dedica 
a adopta 

a susţine (o cauză) 


a se angaja să 
a făgădui 
a fi de acord 
a sta zălog pentru 
a apăra (o cauză) 
a se opune 


ajura să 
a pune pariu că 
a consimţi 
a fi de partea 
a îmbrăţişa (o cauză) 
a fi în favoarea 


Declaraţia de intenţie diferă de angajarea la ceva şi se poate 
ridica întrebarea dacă ele ar trebui clasificate împreună. Aşa cum 
avem o distincţie între a îndemna şi a ordona, tot astfel avem o 
distincţie între a avea intenţia şi a promite. Dar amîndouă stau 
sub specia performativului primar „voi (face)“; astfel, avem locu- 
ţiile „voi (face) probabil", „voi face tot ce-mi stă în putinţă", „voi 
(face) după toate probabilităţile". 

Promisivele prezintă şi o uşoară alunecare spre „descriptive". 
La limită, pot doar afirma că am o intenţie, dar îmi pot de ase¬ 
menea declara, exprima ori anunţa intenţia sau hotărîrea. „îmi 
declar intenţia" fără îndoială că mă angajează; iar a spune „Am 
intenţia" este, în general vorbind, a declara sau a anunţa. Acelaşi 
lucru se întîmplă cu susţinerile, ca în, de pildă, „îmi dedic viaţa 
lui..." în cazul promisivelor ca „a fi în favoarea", „a se opune", „a 
adopta părerea", „a susţine părerea" şi „a îmbrăţişa", în general 
nu poţi afirma că eşti în favoarea, te opui etc. fără să anunţi că o 
faci. A spune „Sînt în favoarea cauzei X“ poate fi, depinzînd de 
context, a vota pentru X, a susţine X sau a aplauda X. 


Comparaţie cu verdictivele 

Verdictivele ne angajează la acţiuni în două feluri: 

(a) la acţiuni care sînt necesare pentru consecvenţa cu verdic¬ 
tul şi pentru susţinerea lui, 

(b) la acţiuni care pot fi ori pot implica consecinţe ale verdic¬ 
tului. 


Comparaţie cu exercitivele 

Exercitivele ne angajează la consecinţele unui act, cum ar fi 
acela de a boteza. în cazul special al permisivelor, putem întreba 

dacă ele ar trebui clasificate împreună cu exercitivele ori cu pro- 
misivele. 

Comparaţie cu comportamentivele 

Reacţii ca a-i displăcea, a aplauda şi a încredinţa implică actul 
de a susţine ori de a ne angaja, tot aşa cum o fac şi sfatul sau ale¬ 
gerea. Dar comportamentivele ne angajează la asemenea compor¬ 
tamente şi nu la respectivele comportamente efective. Astfel, 
dacă condamn, adopt o atitudine faţă de purtarea anterioară a 
cuiva, dar nu mă pot angaja decît la a evita o asemenea purtare. 

Comparaţie cu expozitivele 

A (înjjura, a promite şi a garanta funcţionează ca nişte expo¬ 
zitive, ca atunci cînd, de pildă, îţi dai cuvîntul că ai făcut şi nu că 
vei face ceva. A numi, a defini, a analiza şi a presupune alcătuiesc 
un grup, iar a susţine (pe cineva), a fi de acord, a nu fi de acord, a 
menţine şi a apăra (o poziţie) alcătuiesc un alt grup de ilocuţii 
care par a fi şi expozitive şi promisive. 

4. COMPORTAMENTIVE 

Comportamentivele presupun reacţii la comportamentul şi 
soarta altor persoane, precum şi atitudini şi exprimări de atitu¬ 
dini faţă de purtarea anterioară ori iminentă a unei alte persoa¬ 
ne. Legătura este evidentă atît cu afirmarea ori descrierea 
sentimentelor noastre, cît şi cu exprimarea (exhibarea) lor - deşi 
comportamentivele sînt distincte de amîndouă. 

Exemple: 

1. Pentru actul de a se scuza, avem „a-şi cere scuze“. 

2. Pentru actul de a mulţumi, avem „a mulţumi". 

3. Pentru exprimarea compasiunii, avem „a deplînge", „a 
compătimi", „a face complimente", „a-şi exprima sim¬ 
patia", „a felicita", „a congratula", „a fi alături de“. 

4. Pentru atitudini, avem „a detesta", „a nu-1 deranja", „a 
aduce tribut", „a critica", „a fi nemulţumit de“, „a se 

plînge de“, „a aplauda", „a neglija", „a încredinţa", „a se 
ridica împotriva" şi întrebuinţările non-exercitive ale lui 
„a aproba" şi „a fi în favoarea". 

5. Pentru saluturi, avem „a ura bun venit", „a ura drum 
bun". 

6. Pentru urări, avem „a binecuvînta", „a blestema", „a toas¬ 
ta", „a bea în sănătatea" şi „a-şi dori" [u>ts/i] (în sensul 
său strict performativ). 

7. Pentru provocări, avem „a provoca", „a desfide", „a pro¬ 
testa". 

Comportamentivele sînt expuse, ca toate actele, la nereuşite, 
dar se pretează în mod special la nesincerităţi. 

Există legături evidente cu promisivele, pentru că a încredinţa 
ori a susţine pe cineva sînt şi reacţii la un anumit comportament 
şi angajări la anumite comportamente. Există şi o strînsă legătu¬ 
ră cu exercitivele, pentru că a aproba poate fi un exerciţiu de au¬ 
toritate sau o reacţie la un comportament. Alte exemple de limită 
sînt „a recomanda", „a neglija", „a protesta", „a ruga fierbinte" 
şi „a provoca". 


5. EXPOZITIVE 

Expozitivele sînt folosite în actele de a expune un punct de 
vedere, de a conduce un argument şi de a clarifica întrebuinţări 
şi referinţe. Am spus în repetate rînduri că se pune întrebarea 
dacă ele nu sînt de asemenea verdictive, exercitive, compor- 
tamentive ori promisive. Putem întreba şi dacă ele nu sînt de¬ 
scrieri ale sentimentelor, practicilor etc. noastre, mai ales 
atunci cînd se pune problema însoţirii cuvintelor cu acţiunea, 
ca în „în continuare mă voi referi la“, „Citez", „Recapitulez", 
„Repet", „Menţionez că“. 

Exemple care ar putea fi tot atît de bine luate ca verdictive 
sînt: „a analiza", „a clasifica", „a interpreta" - care sînt modali¬ 
tăţi de a judeca. Exemple care pot fi luate şi ca exercitive sînt: „a 
concede", „a îndemna", „a argumenta", „a insista" - care implică 
exercitarea influenţei ori puterii. Exemple care ar putea fi luate 

ca promisive sînt: „a defini", „a fi de acord", „a accepta", „a susţine 
(pe cineva)", „a depune mărturie", „a jura" - care implică asuma¬ 
rea unei obligaţii. Exemple care pot fi luate drept comporta- 
mentive sînt: „a obiecta", „a ezita (cu privire la)“ - care implică 
adoptarea unei atitudini sau exprimarea unor sentimente. 

Ca mostră, am să prezint cîteva liste care vă vor da o idee 
despre vastitatea cîmpului. Un loc central îl ocupă verbe ca „a 
afirma", „a nega", „a accentua", „a ilustra", „a răspunde". Un 
număr enorm de expozitive, ca, de exemplu, „a pune sub semnul 
întrebării", „a întreba", „a nega" etc. par să se refere în mod na¬ 
tural, dar vedem că nu neapărat necesar, la un schimb conver¬ 
saţional. Şi toate, fireşte, se referă la situaţia comunicaţională. 

Iată, aşadar, o listă de expozitive: 1 

1. a afirma ajura 

a nega a presupune 

a descrie ? a se îndoi 

a clasifica ? a şti 

a identifica ? a crede 


2. a remarca 
a menţiona 

? a ridica (o problemă) 

3. a informa 
a evalua 
a spune 

a răspunde 
a replica 
3a. a întreba 

4. a depune mărturie 
a relata 


5. a accepta 
a concede 
a retrage 

a fi de acord; a obiecta la 
a adera la 
a recunoaşte 
a repudia 
5a. a corecta 
a revizui 

6. a postula 
a deduce 

a argumenta 


1 [Păstrăm aici aranjarea în pagină şi numerotarea lui Austin. Semnifica¬ 
ţia generală a grupărilor este evidentă, dar manuscrisele nu conţin nici o re¬ 
ferinţă explicită în acest sens. Semnele de întrebare îi aparţin lui Austin. 
J.O.U.] 

a neglija a defini 

? a accentua 1b. a ilustra 

a explica 

7. a începe prin a formula 

a se referi în continuare la 7c. a vrea să spună 
a conchide prin a se referi la 

la. a interpreta a numi 

a distinge a înţelege 

a analiza a privi ca 

Ca să încheiem, vom spune că verdictivul este un exerciţiu al 
judecăţii, exercitivul este demonstrarea unei influenţe ori exer¬ 
citarea puterii, promisivul este asumarea unei obligaţii sau decla¬ 
rarea unei intenţii, comportamentivul este adoptarea unei atitu¬ 
dini, iar expozitivul este clarificarea motivelor, argumentelor şi 
comunicării. 

Ca de obicei, nu am lăsat destul timp pentru a spune de ce 
cred că teoria mea este importantă. Am să dau un singur exem¬ 
plu. Cuvîntul „bun“ îi interesează de ceva vreme pe filosofi; re¬ 
cent, ei au început să cerceteze modul în care îl folosim şi scopul 
pentru care îl folosim. S-a sugerat, de pildă, că îl folosim pentru a 
exprima aprobare, pentru a recomanda şi pentru a califica. Dar 
nu vom clarifica îndeajuns lucrurile cu acest cuvînt, „bun“, şi nu 
vom şti exact pentru ce îl folosim pînă nu vom avea, ideal vor¬ 
bind, o listă completă a acelor acte ilocutorii printre care se nu¬ 
mără şi specimene izolate ca a recomanda, a califica etc. - cu alte 
cuvinte, pînă nu vom şti cîte astfel de acte există şi ce relaţii şi 
inter-conexiuni se stabilesc între ele. Aceasta ar fi o posibilă apli¬ 
care a tipului de teorie generală de care ne-am ocupat aici; cu si¬ 
guranţă că există multe altele. Intenţionat nu am amestecat 
teoria generală cu probleme filosofice (dintre care unele sînt sufi¬ 
cient de complexe pentru a-şi merita, aproape, celebritatea); asta 
nu înseamnă că nu sînt conştient de ele. Desigur, o astfel de 
abordare poate fi întrucîtva plictisitoare şi greu de digerat; deşi 
nu atît de mult încît să împiedice reflecţia şi tratarea în scris. Şi 

apoi, am să las cititorilor mei plăcerea de a aplica teoria în ches¬ 
tiuni filosofice. 

In aceste prelegeri, aşadar, am făcut două lucruri care, de 
fapt, nu mă încîntă prea mult: 

(1) Am produs un program, adică am spus mai degrabă ce ar 
trebui făcut decît ce am făcut. 

(2) Am ţinut prelegeri. 

Totuşi, împotriva lui (1), mi-ar plăcea să cred că, mai curînd 
decît să proclam un manifest individual, am jalonat întrucîtva dru¬ 
mul care se conturează din ce în ce mai evident în unele domenii 
ale filosofiei. Iar împotriva lui (2), aş vrea să spun că, în ceea ce mă 
priveşte, nu e loc mai plăcut pentru ţinut prelegeri decît 
Harvardul. 

S-au folosit aici notiţele de curs ale diverşilor auditori, con¬ 
ferinţa BBC despre Performative inclusă în volumul Collected 
Papers, textul prelegerii susţinute la Royaumont sub titlul 
Performatif-Constatif şi înregistrarea conferinţei de la Gothenberg 
din octombrie 1959 - aceasta, în principal, pentru a verifica re¬ 
construcţia textului, realizată iniţial pornind exclusiv de la fişele 
lui Austin. însemnările lui Austin au necesitat prea puţine adiţii 
preluate din sursele secundare, fiind mult mai complete decît ori¬ 
care dintre acestea. Au fost adăugate însă unele exemple carac¬ 
teristice prezente în sursele secundare, precum şi cîteva expresii 
semnificative acolo unde notiţele lui Austin nu erau redactate în 
formă literară. Principala menire a surselor secundare a fost de a 
oferi un punct de reper în chestiuni de ordine şi interpretare în 
locurile în care fişele erau fragmentare. 

Prezentăm aici o listă a celor mai importante locuri unde s-au 
făcut completări şi reconstituiri ale textului lui Austin. 

Pagina 27. Rîndurile 24-25. Notiţele adaugă, după „ceea ce 
avem nevoie": „într-un fel, cel puţin atrage atenţia 
în mod specific asupra a ceea ce ne-ar trebui în une¬ 
le cazuri". 

Paginile 28-29. în dreptul rîndurilor 36 (p. 28) şi 1 (p. 29) se no¬ 
tează pe margine: „«enunţarea cuvintelor» nu e de¬ 
loc o noţiune simplă!" 

Pagina 43. Exemplul cu George este incomplet în fişe. Textul se 
bazează în principal pe versiunea BBC. 

Pagina 44. O notă separată completează punctul (i) cu: „chiar 
şi proceduri prin care te introduci într-o procedu¬ 
ră, ca în «Joc şi eu» - se pot, cred, respinge în tota¬ 
litate". 

Pagina 47. Fragmentul care începe cu rîndul 5 şi merge pînă la 
sfîrşitul paragrafului este o dezvoltare editorială a 
cîtorva note extrem de succinte. 

Pagina 48. Totul, de aici pînă la finalul prelegerii, cu excepţia 
ultimului paragraf, este o versiune compozită alcă¬ 
tuită pe baza diverselor versiuni incomplete purtînd 
diverse date în fişele lui Austin. 

Pagina 54. Completare pe margine la rîndul 18: „Restricţii la 
«gînduri» aici?" 

Pagina 56. Completare pe margine la ultimele rînduri ale pri¬ 
mului paragraf: „posibil de clasificat aici obligaţie 
«morală» X obligaţie «strictă»; dar cum rămîne cu 
ameninţarea, care nu-i nici una, nici alta!" 

Pagina 61. Notă pe margine în dreptul rîndului 18: 

a spune presupune 
a spune subînţelege 
ceea ce spui implică 

Pagina 61. Ultimul paragraf este o dezvoltare a notiţelor lui 
Austin, bazată în principal pe însemnările, d-lui 
George Pitcher. 

Pagina 70. De aici şi pînă la sfîrşitul prelegerii, textul este re¬ 
zultatul confruntării celor două seturi de notiţe 

făcute de Austin anterior lui 1955. Notiţele din 1955 
sînt fragmentare în acest punct. 

Pagina 74. „Putem spune" de la sfirşitul paragrafului reformu- 
lează însemnările lui Austin, care, la acest punct, 
spun: „Folosim «cum trebuie înţeles» şi «a arăta 
clar» (şi chiar, poate, «a afirma că»): dar nu adevă¬ 
rat sau fals, nu o descriere sau o relatare". 

Pagina 76. Completare pe margine la rîndul 19: „e nevoie de 
criterii pentru evoluţia limbii". 

Pagina 76. Completare pe margine la paragraful care începe cu 
„Formula performativă explicită...": „? mai bine: in¬ 
strumentul pt. precizie". 

Pagina 89. Completare pe margine la rîndul 19: „iar neexpli¬ 
citele le fac pe amîndouă". 

Pagina 91. în fişele lui Austin, Prelegerea VII se încheie aici. în 
notiţele de la Harvard, prima parte a Prelegerii VIII 
a fost inclusă în Prelegerea VII. 

Pagina 93. Notă pe margine la rîndurile 8-10: „a spus = a afir¬ 
mat". 

Pagina 98. Notă pe margine la rîndurile 23-24, datată 1958: 

Notă: (1) Toate astea nu sînt clare! distincţii etc. 

(2) şi în toate sensurile relevante ((A) şi (B) X (C)) nu vor fi 
toate enunţurile performative? 

Pagina 100. „Am zice... că... implică" de la rîndurile 9-10 se ba¬ 
zează pe însemnările lui Pitcher. Austin notează: 
„Sau «implică»: este acelaşi lucru?" 

Pagina 102. Fragmentul care merge de la rîndul 14 pînă la 
sfîrşitul paragrafului este adăugat pornind de la 
sursele secundare: el nu se găseşte în fişele lui 
Austin. 

Paginile 108-109. Ilustrările la (1) şi (2) sînt adăugate pe baza în¬ 
semnărilor lui Pitcher. 

Pagina 109. Paragraful care începe cu „Există, aşadar... 11 este 
adăugat pe baza însemnărilor lui Pitcher. 

Pagina 112. Fragmentul care merge de la rîndul 27 („Un judecă¬ 
tor...“) pînă la sfîrşitul paragrafului este adăugat pe 
baza însemnărilor lui Pitcher. 

Pagina 114. Exemplul cu „iced ink“, deşi celebru printre studen¬ 
ţii lui Austin, nu se regăseşte în notiţele lui. Este 
adăugat pe baza mai multor surse secundare. 

Pagina 119 (a) şi (b) sînt rezultatul dezvoltării unor note foarte 
succinte, bazate pe surse secundare. 

Pagina 124. Notiţele spun aici literal (rîndurile 33-35): „Con¬ 
tractele deseori lovite de nulitate pt. că obiectele 
despre care vorbesc nu există - colaps al referinţei 
(ambiguitate totală sau non-existenţă)“. 

Pagina 125. înainte de ultima propoziţie a primului paragraf, 
notiţele adaugă: „(N.B. a spune desigur nu / nicioda¬ 
tă a afirma) (Şi: «a spune» are ambiguităţile lui)“. 

Pagina 129. Paragraful care începe cu „Să luăm un al treilea 
exemplu 11 a fost dezvoltat pe baza notiţelor d-lor 
Pitcher şi Demos. 

Pagina 130. în manuscris, la rîndul 19, peste „eram îndreptăţiţi 
să“ e scris „aveam căderea să“, dar „eram îndrep¬ 
tăţiţi să" nu este eliminat. 

Pagina 138. în dreptul comparaţiei cu verdictivele, pe margine e 
notat: „Cf. a declara război, a declara închis, a de¬ 
clara stare de război". 

Pagina 140. După paragraful care se încheie cu „voi (face) după 
toate probabilităţile", în notiţe e scris: „Promit că 
voi face probabil". Presupunem că Austin nu vedea 
în aceasta un exemplu permis. 

Pagina 141. Notă în dreptul lui „a toasta" şi „a bea în sănă¬ 
tatea" de la punctul 6: „sau însoţirea cuvintelor cu 
acţiunea". 

Pagina 144. Ultimul fragment, care începe cu „Ca de obicei" şi 
merge pînă la sfîrşit, este o dezvoltare a notiţelor lui 
Austin, bazată în principal pe o scurtă însemnare 
notată separat în manuscris şi confirmată de însem¬ 
nările auditorilor. 


J.O.U. 

M.S. 

